
Εγκύκλιος ……… 

Προς Προσωπικό Τμήματος Φορολογίας  

Θέμα: Τόπος παροχής υπηρεσιών 

ΜΕΡΟΣ 1: ΕΙΣΑΓΩΓΗ 
1.1.Σκοπός του παρούσας εγκυκλίου 
Τι επεξηγεί η παρούσα εγκύκλιος 
Η παρούσα εγκύκλιος αποσκοπεί στην παροχή πρακτικής καθοδήγησης σχετικά με τον καθορισμό του τόπου παροχής υπηρεσιών για σκοπούς Φ.Π.Α., σύμφωνα με τις διατάξεις του περί Φόρου Προστιθέμενης Αξίας Νόμου του 2000 όπως τροποποιήθηκε.
Ειδικότερα, επεξηγεί:
1. τη διάκριση μεταξύ παράδοσης αγαθών και παροχής υπηρεσιών, 
2. τον τρόπο καθορισμού του τόπου παροχής υπηρεσιών, 
3. τις βασικές και ειδικές διατάξεις που εφαρμόζονται για τον τόπο παροχής υπηρεσιών, 
4. τον καθορισμό της ιδιότητας του λήπτη (κατά πόσο ο πελάτης ενεργεί ως υποκείμενο στο φόρο πρόσωπο ή ως ιδιώτης),
5. την έννοια και τα κριτήρια της έδρας της οικονομικής δραστηριότητας και της μόνιμης εγκατάστασης του παρόχου και του λήπτη,
6. τον προσδιορισμό του προσώπου που υποχρεούται να αποδώσει τον Φ.Π.Α., 
7. την εφαρμογή του μηχανισμού της αντίστροφης χρέωσης, 
8. τους κανόνες «χρήσης και εκμετάλλευσης», 
9. τις κυριότερες υποχρεώσεις Φ.Π.Α. που ενδέχεται να προκύψουν τόσο στην Δημοκρατία όσο και σε άλλα κράτη. 
Τι δεν καλύπτει η παρούσα εγκύκλιος
Η παρούσα εγκύκλιος δεν εξετάζει:
1. τις διατάξεις που εφαρμόζονται για τον τόπο παράδοσης των αγαθών,
2. κατά πόσο μια συναλλαγή απαλλάσσεται από τον Φ.Π.Α., 
3. τον εφαρμοστέο συντελεστή Φ.Π.Α. (κανονικό, μειωμένο ή μηδενικό), 
4. το δικαίωμα έκπτωσης του Φ.Π.Α. εισροών, εκτός όπου αυτό σχετίζεται άμεσα με τον καθορισμό του τόπου παροχής, 
5. τους κανόνες που αφορούν την αξία της συναλλαγής ή τον χρόνο επιβολής του Φ.Π.Α.. 
1.2. Νομοθεσία Φ.Π.Α 
Για τα πιο πάνω θέματα θα πρέπει να γίνεται αναφορά στις σχετικές διατάξεις του περί Φόρου Προστιθέμενης Αξίας Νόμου του 2000 όπως τροποποιήθηκε και συγκεκριμένα:
· στα άρθρα 10Α, 11 και 12 του περί Φόρου Προστιθέμενης Αξίας Νόμου του 2000 όπως τροποποιήθηκε
· 13ο Παράρτημα του ιδίου Νόμου

· Εκτελεστικός Κανονισμός 282/2011 
1.3. Τι είναι ο «τόπος παροχής υπηρεσιών»
Για σκοπούς Φ.Π.Α., τόπος παροχής υπηρεσιών είναι ο τόπος όπου θεωρείται ότι παρέχεται ή πραγματοποιείται μια υπηρεσία. Αντικείμενο του κυπριακού Φ.Π.Α. είναι οι υπηρεσίες που θεωρείται ότι παρέχονται στο εσωτερικό της Δημοκρατίας.
Για τον καθορισμό του τόπου παροχής των υπηρεσιών υπάρχουν ο βασικός κανόνας και συγκεκριμένοι ειδικοί κανόνες, οι οποίοι καθορίζουν τον τόπο όπου θεωρείται ότι παρέχεται η κάθε υπηρεσία. Οι κανόνες αυτοί είναι αναγκαίοι για να διασφαλίζεται ότι ο Φ.Π.Α. καταβάλλεται στον σωστό τόπο για σκοπούς Φ.Π.Α. και για να αποφεύγεται η διπλή φορολόγηση σε περισσότερα από ένα κράτος ή η μη φορολόγηση σε κανένα κράτος.
1.4.  Αγαθό ή υπηρεσία 
1.4.1 Γιατί είναι σημαντικός ο προσδιορισμός μιας συναλλαγής;
Πριν εξεταστεί ο τόπος φορολόγησης μιας συναλλαγής, πρέπει να προσδιοριστεί αν αυτή αποτελεί:
· παράδοση αγαθών, ή 
· παροχή υπηρεσιών. 
Η διάκριση αυτή είναι ιδιαίτερα σημαντική, καθώς οι κανόνες που διέπουν τον τόπο φορολόγησης διαφέρουν σημαντικά μεταξύ αγαθών και υπηρεσιών.
1.4.2 Τι θεωρείται «Αγαθό»;
Το άρθρο 8 και το Δεύτερο Παράρτημα του περί Φόρου Προστιθέμενης Αξίας Νόμου του 2000 όπως τροποποιήθηκε καθορίζουν τις πράξεις που θεωρούνται παράδοση αγαθών ή παροχή υπηρεσιών. 
Ως αγαθό θεωρείται κάθε ενσώματο κινητό ή ακίνητο αντικείμενο που μπορεί να αποτελέσει αντικείμενο εμπορικής συναλλαγής.
Παραδείγματα
· πώληση αυτοκινήτου, 
· πώληση μηχανημάτων, 
· πώληση εμπορευμάτων, 
· πώληση ηλεκτρονικών συσκευών, 
· πώληση οικοπέδου ή κτιρίο 
1.4.3. Τι θεωρείται «Υπηρεσία»;
Ως υπηρεσία θεωρείται κάθε συναλλαγή που δεν αποτελεί παράδοση αγαθών.
Με άλλα λόγια, όταν δεν μεταβιβάζεται το δικαίωμα να διαθέτει κάποιος την κυριότητα ενός αγαθού (δηλαδή την μεταβίβαση της κυριότητας ενός αγαθού) αλλά παρέχεται εργασία, γνώση, δικαίωμα ή άλλη οικονομική δραστηριότητα έναντι αντιπαροχής, πρόκειται για παροχή υπηρεσίας.
1.4.4. Μικτές συναλλαγές
Στην πράξη, αρκετές συναλλαγές περιλαμβάνουν τόσο αγαθά όσο και υπηρεσίες.
Στις περιπτώσεις αυτές θα πρέπει να εξετάζεται κατά πόσο:
· πρόκειται για μία ενιαία σύνθετη συναλλαγή ή 
· για δύο ή περισσότερες αυτοτελείς συναλλαγές. 
Ο χαρακτηρισμός αυτός επηρεάζει άμεσα τόσο τον τόπο φορολόγησης όσο και τον τρόπο επιβολής του Φ.Π.Α..

ΜΕΡΟΣ  2: ΤΡΟΠΟΣ ΚΑΘΟΡΙΣΜΟΥ ΤΟΠΟΥ ΠΑΡΟΧΗΣ ΥΠΗΡΕΣΙΩΝ
Εισαγωγή
Για τον καθορισμό του τόπου παροχής μιας υπηρεσίας, πρέπει αρχικά να προσδιοριστούν, με την ακόλουθη σειρά, τα εξής:
1. Η ακριβής φύση της υπηρεσίας.
2. Αν ο λήπτης των υπηρεσιών είναι υποκείμενο στο φόρο πρόσωπο ή μη υποκείμενο στο φόρο πρόσωπο.
3. Η χώρα εγκατάστασης του παρόχου και του λήπτη των υπηρεσιών.
4. Λαμβάνοντας υπόψη τα σημεία 1 μέχρι 3 πιο πάνω, αν εφαρμόζεται ο κανόνας χρήσης και εκμετάλλευσης ή αν υπάρχει οποιοσδήποτε ειδικός κανόνας που εφαρμόζεται για την συγκεκριμένη υπηρεσία. 
2.1. Φύση της υπηρεσίας
O ακριβής προσδιορισμός της φύσης της υπηρεσίας αποτελεί το πρώτο και σημαντικότερο βήμα για τον καθορισμό του τόπου παροχής της υπηρεσίας για σκοπούς Φ.Π.Α., καθώς διαφορετικές κατηγορίες υπηρεσιών υπάγονται σε διαφορετικούς κανόνες του τόπου φορολόγησης. Η ορθή ταξινόμηση της υπηρεσίας καθορίζει ποιες διατάξεις εφαρμόζονται για τον προσδιορισμό του τόπου παροχής και, κατ’ επέκταση, σε ποιο κράτος οφείλεται ο Φ.Π.Α., εάν η πράξη εμπίπτει στο πεδίο εφαρμογής του Φ.Π.Α., καθώς και τις υποχρεώσεις που απορρέουν για τον πάροχο και τον λήπτη της υπηρεσίας. Μερικές φορές, η περιγραφή που χρησιμοποιείται για υπηρεσίες δεν περιγράφει και δεν αντικατοπτρίζει την πραγματική φύση των υπηρεσιών. Είναι εξαιρετικά σημαντικό να υπάρχει πλήρης, ακριβή και λεπτομερή εικόνα για τη φύση των υπηρεσιών, για τον ορθό καθορισμό του τόπου παροχής και κατ’ επέκταση φορολόγηση.
Δίνονται μερικά παραδείγματα που τονίζουν την σημαντικότητα της ορθής περιγραφής της φύσης των υπηρεσιών για σκοπούς καθορισμού του τόπου φορολόγησης. Για παράδειγμα, μια συμβουλευτική υπηρεσία που παρέχεται σε επιχείρηση εγκατεστημένη σε άλλο κράτος μέλος φορολογείται, κατά τον βασικό κανόνα, στον τόπο εγκατάστασης του λήπτη της υπηρεσίας. Αντίθετα, υπηρεσίες που συνδέονται άμεσα με συγκεκριμένο ακίνητο φορολογούνται στον τόπο όπου βρίσκεται το ακίνητο εφόσον η υπηρεσία αυτή ακολουθεί έναν από τους ειδικούς κανόνες του τόπου παροχής υπηρεσιών. 
Παραδείγματα / διαφορετικών υπηρεσιών:
· νομικές υπηρεσίες, 
· λογιστικές υπηρεσίες, 
· συμβουλευτικές υπηρεσίες, 
· υπηρεσίες πληροφορικής, 
· διαφημιστικές υπηρεσίες, 
· υπηρεσίες εκπαίδευσης, 
· υπηρεσίες μάρκετινγκ, 
· ηλεκτρονικές υπηρεσίες, 
· υπηρεσίες μίσθωσης, 
· υπηρεσίες μεταφοράς.
Οι πιο πάνω υπηρεσίες αποτελούν παραδείγματα διαφορετικών υπηρεσιών όπου η φύση της κάθε υπηρεσίας διαφοροποιεί και προσδιορίζει ανάλογα τον τόπο της συναλλαγής τους. Σημειώνεται όμως, ότι δεν είναι μόνο η φύση της υπηρεσίας που προσδιορίζει τον τόπο παροχής της αλλά  και άλλοι παράγοντες όπως επεξηγήθηκαν στην εισαγωγή του μέρους 2 πιο πάνω (αν ο λήπτης των υπηρεσιών είναι υποκείμενο στο φόρο πρόσωπο κτλ.)
Η πιο πάνω λίστα παραδειγμάτων είναι ενδεικτική και όχι εξαντλητική.
2.2. Ιδιότητα του λήπτη της υπηρεσίας (πελάτη) - Άρθρα 3,10Α και 12 του περί Φόρου Προστιθέμενης Αξίας Νόμου του 2000 όπως τροποποιήθηκε και άρθρα 17 μέχρι 19 του Εκτελεστικού Κανονισμού (ΕΕ) 282/2011 
Ο καθορισμός του τόπου παροχής μιας υπηρεσίας για σκοπούς Φ.Π.Α. εξαρτάται, μεταξύ άλλων και από την ιδιότητα του λήπτη της υπηρεσίας. 
Οι κανόνες περί τόπου παροχής διαφοροποιούνται όχι μόνο ανάλογα με τη φύση της υπηρεσίας, αλλά και ανάλογα με το εάν ο λήπτης είναι υποκείμενος στον φόρο (B2B) ή μη υποκείμενο στον φόρο πρόσωπο (B2C) (οι ορισμοί επεξηγούνται πιο κάτω 2.2.1 και 2.2.2)
Η διάκριση αυτή είναι ιδιαίτερα σημαντική, καθώς για πολλές κατηγορίες υπηρεσιών εφαρμόζονται διαφορετικοί κανόνες ανάλογα με την ιδιότητα του λήπτη. Για τον λόγο αυτό, πριν από την εφαρμογή των σχετικών διατάξεων, πρέπει να εξακριβώνεται εάν ο πελάτης είναι υποκείμενος στον φόρο ή μη υποκείμενο στον φόρο πρόσωπο.
2.2.1 Σε ποιες περιπτώσεις ο λήπτης θεωρείται υποκείμενος στον φόρο πρόσωπο (Β2Β) για σκοπούς τόπου παροχής;  Στην κατηγορία αυτή ανήκουν:
– Επιχειρήσεις και ελεύθεροι επαγγελματίες που ασκούν οικονομική δραστηριότητα κατά τρόπο ανεξάρτητο, ανεξαρτήτως του σκοπού ή των αποτελεσμάτων της δραστηριότητας αυτής και ανεξαρτήτως του τόπου άσκησής της. 
– Νομικά πρόσωπα μη κερδοσκοπικού χαρακτήρα (π.χ. σύλλογοι, ιδρύματα, δήμοι και κοινότητες) τα οποία διαθέτουν αριθμό εγγραφής Φ.Π.Α. 
– Νομικά πρόσωπα που διαθέτουν ή που υποχρεούνται να διαθέτουν αριθμό Φ.Π.Α., διότι οι ενδοκοινοτικές αποκτήσεις αγαθών τους δημιουργούν υποχρέωση εγγραφής (π.χ. κλινικές και νοσοκομεία που αγοράζουν αγαθά από άλλα κράτη μέλη) 
– Πρόσωπα που ασκούν τόσο οικονομικές δραστηριότητες όσο και δραστηριότητες που δεν θεωρούνται οικονομικές για σκοπούς Φ.Π.Α. (π.χ. δημόσιοι οργανισμοί και χρηματοπιστωτικοί οργανισμοί). Τα πρόσωπα αυτά θεωρούνται υποκείμενα στον φόρο για όλες τις υπηρεσίες που λαμβάνουν, ανεξάρτητα από το αν η συγκεκριμένη υπηρεσία χρησιμοποιείται για οικονομική ή μη οικονομική δραστηριότητα.
2.2.2  Σε ποιες περιπτώσεις ο  λήπτης θεωρείται μη υποκείμενος στον φόρο πρόσωπο (B2C) για σκοπούς τόπου παροχής;
Στην κατηγορία αυτή ανήκουν:
– Φυσικά πρόσωπα (ιδιώτες) που λαμβάνουν υπηρεσίες για προσωπική, οικογενειακή ή άλλη μη επαγγελματική χρήση.
– Φυσικά πρόσωπα που συνδέονται με τον εργοδότη τους με σχέση εργασίας ή άλλη νομική σχέση που δημιουργεί δεσμούς εξάρτησης (ως προς τους όρους εργασίας, την αμοιβή και την ευθύνη).
– Νομικά πρόσωπα (π.χ. φιλανθρωπικά ιδρύματα, ιθύνουσες εταιρείες) τα οποία δεν ασκούν οικονομική δραστηριότητα και δεν διαθέτουν ούτε υποχρεούνται να διαθέτουν αριθμό εγγραφής Φ.Π.Α..
2.2.3 Πώς καθορίζει ο πάροχος την ιδιότητα του λήπτη των υπηρεσιών (πελάτη);
 Ο πάροχος της υπηρεσίας καθορίζει την ιδιότητα του πελάτη βάσει των πληροφοριών και των αποδεικτικών στοιχείων που του παρέχει ο ίδιος ο πελάτης, καθώς και των επαληθεύσεων που οφείλει να διενεργεί ακολουθώντας με τις συνήθεις διαδικασίες για την ασφάλεια των εμπορικών συναλλαγών, όπως αυτές που αφορούν εξακρίβωση ταυτότητας ή έλεγχο πληρωμής. Διακρίνονται οι ακόλουθες περιπτώσεις:
Α. Ο πελάτης θεωρείται υποκείμενος στον φόρο πρόσωπο (B2B)
α) Όταν ο πελάτης διαθέτει ήδη έγκυρο αριθμό Φ.Π.Α.
Ο πάροχος μπορεί να θεωρήσει τον πελάτη του υποκείμενο στον φόρο, εφόσον:
– ο πελάτης γνωστοποιήσει έγκυρο αριθμό Φ.Π.Α., και
– ο πάροχος επαληθεύσει την εγκυρότητα του αριθμού αυτού, καθώς και την αντιστοίχισή του με το όνομα και, κατά περίπτωση, τη διεύθυνση του πελάτη. Η επαλήθευση πραγματοποιείται μέσω του συστήματος VIES της Ευρωπαϊκής Επιτροπής (https://ec.europa.eu/taxation_customs/vies/#/vat-validation).
β) Όταν ο πελάτης βρίσκεται σε διαδικασία εγγραφής στο μητρώο Φ.Π.Α.
Σε ορισμένες περιπτώσεις, ο πελάτης ενδέχεται να μην έχει λάβει ακόμη αριθμό Φ.Π.Α., διότι η αίτησή του βρίσκεται σε εξέλιξη. Στην περίπτωση αυτή, ο πάροχος μπορεί να θεωρήσει τον πελάτη υποκείμενο στον φόρο εφόσον:
– ο πελάτης έχει ενημερώσει τον πάροχο ότι έχει υποβάλει αίτηση εγγραφής στο μητρώο Φ.Π.Α. και
– ο πάροχος κατέχει οποιοδήποτε άλλο αποδεικτικό στοιχείο που καταδεικνύει ότι ο πελάτης είναι υποκείμενος στον φόρο πρόσωπο ή νομικό πρόσωπο υποχρεωμένο να διαθέτει αριθμό Φ.Π.Α. και
– ο πάροχος έχει προβεί σε εύλογες επαληθεύσεις των στοιχείων που προσκόμισε ο πελάτης του, με βάση τις συνήθεις διαδικασίες που εφαρμόζει για την ασφάλεια των συναλλαγών του — όπως έλεγχος ταυτότητας ή πληρωμής.
γ) Όταν ο πελάτης είναι εγκατεστημένος εκτός Ευρωπαϊκής Ένωσης
Όταν ο πελάτης είναι εγκατεστημένος εκτός της Ευρωπαϊκής Ένωσης ο πάροχος μπορεί να τον θεωρήσει υποκείμενο στον φόρο πρόσωπο εφόσον:
– ο πελάτης προσκομίσει πιστοποιητικό ή βεβαίωση από αρμόδια αρχή της χώρας του που να επιβεβαιώνει ότι ασκεί οικονομική δραστηριότητα, ή
– εάν δεν είναι διαθέσιμο τέτοιο πιστοποιητικό, αλλά ο πάροχος λάβει αριθμό Φ.Π.Α. ή παρόμοιο αριθμό φορολογικής ταυτοποίησης από τη χώρα εγκατάστασης του πελάτη, ή οποιοδήποτε άλλο αποδεικτικό στοιχείο που καταδεικνύει ότι ο πελάτης ασκεί οικονομική δραστηριότητα — υπό την προϋπόθεση ότι ο πάροχος έχει προβεί σε εύλογες επαληθεύσεις της ακρίβειας των στοιχείων αυτών, ακολουθώντας τις συνήθεις διαδικασίες για την ασφάλεια των εμπορικών συναλλαγών όπως αυτές που αφορούν τον έλεγχο ταυτότητας ή πληρωμής.
Β. Ο πελάτης θεωρείται μη υποκείμενος στον φόρο πρόσωπο (B2C)
Ο πελάτης θεωρείται ιδιώτης /τελικός καταναλωτής εφόσον δεν έχει γνωστοποιήσει αριθμό Φ.Π.Α. — εκτός αν υπάρχουν στοιχεία που να δείχνουν το αντίθετο. 
Για τους παρόχους τηλεπικοινωνιακών ραδιοτηλεοπτικών και ηλεκτρονικά παρεχόμενων υπηρεσιών η απουσία αριθμού Φ.Π.Α. αρκεί από μόνη της για να θεωρηθεί ο πελάτης ιδιώτης ως μη υποκείμενο στο φόρο πρόσωπο — ακόμα και αν υπάρχουν άλλες ενδείξεις για την ιδιότητά του.
Γ. Τι πρέπει να τηρεί ο πάροχος των υπηρεσιών στα αρχεία του
Σε κάθε περίπτωση, ο πάροχος των υπηρεσιών συνίσταται να τηρεί στο αρχείο του τα ακόλουθα έγγραφα:
– αντίγραφο ή εκτύπωση της επαλήθευσης από το σύστημα VIES της Ευρωπαϊκής Επιτροπής(https://ec.europa.eu/taxation_customs/vies/#/vat-validation) με ημερομηνία στην οποία φαίνεται το όνομα και τη διεύθυνση του πελάτη του όπως επιβεβαιώθηκαν
– στην περίπτωση πελάτη υπό εγγραφή (ενδεικτικά) αντίγραφο της αίτησης εγγραφής ή βεβαίωση παραλαβής της αίτησης από τη φορολογική αρχή, εάν αυτή είναι διαθέσιμη 
– οποιοδήποτε άλλο έγγραφο χρησιμοποιήθηκε για την επιβεβαίωση της επιχειρηματικής ιδιότητας του πελάτη
Η τήρηση αυτών των στοιχείων προστατεύει τον πάροχο σε περίπτωση ελέγχου Φ.Π.Α..
2.3. Πού θεωρείται εγκατεστημένος ο πελάτης; - Άρθρο 12 του περί Φόρου Προστιθέμενης Αξίας Νόμου του 2000, όπως τροποποιήθηκε και Άρθρα 20 μέχρι 21 του Εκτελεστικού Κανονισμού (ΕΕ) 282/2011 
Αφού εξακριβωθεί κατά πόσο ο πελάτης (λήπτης των υπηρεσιών) είναι υποκείμενο στο φόρο πρόσωπο ή όχι, πρέπει στη συνέχεια να προσδιοριστεί και η χώρα εγκατάστασής του. Η νομοθεσία Φ.Π.Α. (άρθρο 12 του περί Φόρου Προστιθέμενης Αξίας Νόμου του 2000, όπως τροποποιήθηκε) ορίζει τα εξής:
– Εάν ο πελάτης έχει επιχειρηματική (βλέπε παράγραφο 2.3.1) ή μόνιμη εγκατάσταση (βλέπε παράγραφο 2.3.2) σε μία μόνο χώρα, θεωρείται εγκατεστημένος σε εκείνη τη χώρα.
– Εάν ο πελάτης έχει εγκαταστάσεις σε περισσότερες από μία χώρες, σχετικός τόπος είναι εκείνος της εγκατάστασης που συνδέεται πιο άμεσα με την παροχή της υπηρεσίας— όχι απαραίτητα η έδρα ή το κεντρικό γραφείο.
– Εάν ο πελάτης δεν έχει καμία επιχειρηματική ή μόνιμη εγκατάσταση, θεωρείται εγκατεστημένος στη χώρα της συνήθους διαμονής του. (βλέπε παράγραφο 2.3.3).
2.3.1. Επιχειρηματική εγκατάσταση – Άρθρο 10 του Εκτελεστικού Κανονισμού (ΕΕ) 282/2011 

Για την εφαρμογή των βασικών κανόνων B2B (βλ. παράγραφο 3.1 πιο κάτω) και B2C (βλ. παράγραφο 3.2 πιο κάτω), ο τόπος όπου ο υποκείμενος στον φόρο έχει την επιχειρηματική του εγκατάσταση θεωρείται ως ο τόπος όπου έχει την έδρα της οικονομικής του δραστηριότητας. Αυτός είναι ο τόπος όπου ασκούνται τα καθήκοντα της κεντρικής διοίκησης της επιχείρησης.
Για τον καθορισμό του τόπου περί του οποίου έχει την έδρα της οικονομικής του δραστηριότητας, λαμβάνονται υπόψη συνδυαστικά τα ακόλουθα κριτήρια: 
· O τόπος όπου λαμβάνονται οι βασικές αποφάσεις σχετικά με τη γενική διαχείριση της επιχείρησης. 
· Ο τόπος που καθορίζεται στο καταστατικό ότι είναι η έδρα της επιχείρησης.
· Ο τόπος όπου συνεδριάζει η διευθυντική ομάδα της επιχείρησης.
Όταν ο τόπος της έδρας της οικονομικής δραστηριότητας δεν μπορεί να καθορισθεί με ασφάλεια βάσει αυτών των κριτηρίων, ο τόπος όπου λαμβάνονται οι βασικές αποφάσεις σχετικά με τη γενική διαχείριση της επιχείρησης είναι το κριτήριο που υπερισχύει.
Η απλή παρουσία ταχυδρομικής διεύθυνσης, χωρίς την ύπαρξη ανθρώπινου δυναμικού, τεχνικών μέσων και πραγματικής διοικητικής δραστηριότητας, δεν μπορεί να καθορίσει  από μόνη της τον τόπο όπου βρίσκεται η έδρα της οικονομικής δραστηριότητας του υποκείμενου στον φόρο προσώπου.

2.3.2. Μόνιμη εγκατάσταση - Εκτελεστικός Κανονισμός (ΕΕ) 282/2011, άρθρα 11 και 22

2.3.2.1 Γενικά

Ο όρος «μόνιμη εγκατάσταση» για σκοπούς Φ.Π.Α. (fixed establishment) δεν ταυτίζεται με την έννοια της «μόνιμης εγκατάστασης» για σκοπούς άμεσης φορολογίας (permanent establishment).

Παρότι χρησιμοποιείται η ίδια ελληνική ορολογία, πρόκειται για δύο διαφορετικές νομικές έννοιες, οι οποίες διέπονται από διαφορετικά νομοθετικά πλαίσια, εξυπηρετούν διαφορετικούς φορολογικούς σκοπούς και αξιολογούνται βάσει διαφορετικών κριτηρίων.

Ειδικότερα:
· η ύπαρξη μόνιμης εγκατάστασης για σκοπούς Φ.Π.Α. δεν συνεπάγεται κατ’ ανάγκη την ύπαρξη μόνιμης εγκατάστασης για σκοπούς άμεσης φορολογίας· και 
· αντίστροφα, η ύπαρξη μόνιμης εγκατάστασης για σκοπούς άμεσης φορολογίας δεν συνεπάγεται αυτομάτως την ύπαρξη μόνιμης εγκατάστασης για σκοπούς Φ.Π.Α.

Κατά συνέπεια, η ύπαρξη μόνιμης εγκατάστασης πρέπει να εξετάζεται αυτοτελώς για κάθε φορολογικό καθεστώς, με βάση τις σχετικές διατάξεις της οικείας νομοθεσίας και τη νομολογία που τις ερμηνεύει.

Το γεγονός και μόνο ότι ένα υποκείμενο στο φόρο πρόσωπο διαθέτει αριθμό φορολογικού μητρώου Φ.Π.Α. σε ένα κράτος μέλος δεν  είναι αρκετό για να θεωρηθεί ότι έχει μόνιμη εγκατάσταση στο συγκεκριμένο κράτος μέλος.

2.3.2.2 Μόνιμη εγκατάσταση που λαμβάνει υπηρεσίες (B2B)

Για την εφαρμογή του βασικού κανόνα B2B (βλ. παράγραφο 3.1 πιο κάτω), ως «μόνιμη εγκατάσταση» νοείται κάθε εγκατάσταση, εκτός της έδρας της οικονομικής δραστηριότητας που αναφέρεται στο σημείο 2.3.1 , η οποία χαρακτηρίζεται από επαρκή βαθμό μονιμότητας και κατάλληλη υποδομή σε ανθρώπινους και τεχνικούς πόρους που της επιτρέπουν να λαμβάνει και να χρησιμοποιεί τις υπηρεσίες που παρέχονται για την κάλυψη των αναγκών της εν λόγω εγκατάστασης.

Ο πιο πάνω ορισμός αυτός καθιστά δυνατή την ύπαρξη μόνιμης εγκατάστασης η οποία, στην πράξη, δεν πραγματοποιεί φορολογητέες πράξεις παροχής αγαθών ή υπηρεσιών, αλλά λειτουργεί αποκλειστικά για αγορές ή ως παθητική μόνιμη εγκατάσταση.

Αυτό προκύπτει σαφώς από την απαίτηση ότι η μόνιμη εγκατάσταση πρέπει απλώς να διαθέτει επαρκή βαθμό μονιμότητας, καθώς και κατάλληλους ανθρώπινους και τεχνικούς πόρους που να της επιτρέπουν να λαμβάνει και να χρησιμοποιεί τις υπηρεσίες που της παρέχονται. Δεν απαιτείται να διαθέτει τους πόρους αυτούς για την πραγματοποίηση δικών της εμπορικών παροχών προς τα έξω.

Κατά συνέπεια, μια μόνιμη εγκατάσταση μπορεί να υφίσταται αποκλειστικά για την κατανάλωση των υπηρεσιών που αποκτά. Χαρακτηριστικό παράδειγμα αποτελεί ένα γραφείο αντιπροσωπείας (representative office) ή μια επιχειρηματική μονάδα που διαθέτει μόνιμο προσωπικό και διακομιστές (servers) σε ένα κράτος μέλος, με αποκλειστικό σκοπό να διαχειρίζεται και να καταναλώνει τοπικά υπηρεσίες υπολογιστικού νέφους (cloud computing).

2.3.2.3 Μόνιμη εγκατάσταση που παρέχει υπηρεσίες (B2C)

Για την εφαρμογή: 

· του βασικού κανόνα B2C (βλ. παράγραφο 3.2 πιο κάτω),
· του ειδικού κανόνα μίσθωσης σκάφους αναψυχής σε μη υποκείμενο στο φόρο πρόσωπο σε μακροχρόνια βάση (βλ. παράγραφο 4.9 πιο κάτω), και
· του κανόνα απόδοσης φόρου εκροών που αναλύεται  πιο κάτω,  

«μόνιμη εγκατάσταση» θεωρείται κάθε εγκατάσταση, εκτός της έδρας της οικονομικής δραστηριότητας που αναφέρεται πιο πάνω, η οποία χαρακτηρίζεται από επαρκή βαθμό μονιμότητας και κατάλληλη υποδομή σε ανθρώπινους και τεχνικούς πόρους που της επιτρέπουν να εκτελεί τις υπηρεσίες τις οποίες παρέχει.

Στην περίπτωση αυτή, η μόνιμη εγκατάσταση πρέπει να διαθέτει τους απαραίτητους ανθρώπινους και τεχνικούς πόρους ώστε να είναι σε θέση να παρέχει την υπηρεσία την οποία παρέχει. Με άλλα λόγια, η μόνιμη εγκατάσταση πρέπει να έχει την ικανότητα να εκτελεί και να παρέχει ουσιαστικά την εν λόγω υπηρεσία στο πλαίσιο της οικονομικής της δραστηριότητας.

2.3.2.4. Καθορισμός της εγκατάστασης που λαμβάνεται υπόψη για σκοπούς απόδοσης φόρου εκροών

Για τον καθορισμό της υποχρέωσης απόδοσης φόρου εκροών, ένα υποκείμενο στο φόρο πρόσωπο που διατηρεί την επιχειρηματική του εγκατάσταση εκτός της Δημοκρατίας, και παράλληλα έχει μόνιμη εγκατάσταση στη Δημοκρατία όπου θα ανέμενε κάποιος ότι οφείλεται και ο φόρος εκροών στη Δημοκρατία λόγω της μόνιμης εγκατάστασης, εντούτοις όταν πληρούνται οι ακόλουθες προϋποθέσεις

α) πραγματοποιεί φορολογητέα παράδοση αγαθών ή παροχή υπηρεσιών στη Δημοκρατία από την επιχειρηματική του εγκατάσταση εκτός της Δημοκρατίας 

και

β) η μόνιμη εγκατάσταση που ο προμηθευτής ή ο πάροχος διατηρεί στη Δημοκρατία δεν παρεμβαίνει στην εν λόγω παράδοση αγαθών ή παροχή υπηρεσιών.  

τότε η μόνιμη εγκατάσταση αγνοείται για σκοπούς απόδοσης του φόρου  εκροών που βρίσκεται στη Δημοκρατία και ως πάροχος της υπηρεσίας θεωρείται η επιχειρηματική εγκατάσταση που βρίσκεται εκτός της Δημοκρατίας. 

Στην περίπτωση όμως που η μόνιμη εγκατάσταση παρεμβαίνει στην εν λόγω παράδοση αγαθών ή παροχή υπηρεσιών τότε η μόνιμη εγκατάσταση οφείλει να αποδώσει το φόρο εκροών στη Δημοκρατία. (Βλέπε παράδειγμα 1 πιο κάτω) 

Σημειώνεται, ωστόσο, ότι, όταν ένα υποκείμενο στον φόρο πρόσωπο έχει την έδρα της οικονομικής του δραστηριότητας (επιχειρηματική εγκατάσταση) στη Δημοκρατία, όπου οφείλεται ο φόρος εκροών, και διατηρεί παράλληλα μόνιμη εγκατάσταση σε άλλο κράτος μέλος, η εν λόγω μόνιμη εγκατάσταση αγνοείται για σκοπούς Φ.Π.Α., ακόμη και στην περίπτωση που παρεμβαίνει στην παροχή της υπηρεσίας, εφόσον ο Φ.Π.Α. οφείλεται στη Δημοκρατία, όπου διατηρεί την έδρα της οικονομικής του δραστηριότητας (επιχειρηματική εγκατάσταση). Ως εκ τούτου στις περιπτώσεις όπου  η επιχειρηματική εγκατάσταση βρίσκεται στη Δημοκρατία, όπου οφείλεται και ο φόρος εκροών, τότε υπερισχύει της μόνιμης εγκατάστασης ακόμη και αν η μόνιμη εγκατάσταση παρεμβαίνει στην εν λόγω συναλλαγή. (Βλέπε παράδειγμα 2 πιο κάτω)



Κριτήρια παρέμβασης της μόνιμης εγκατάστασης:

· Η μόνιμη εγκατάσταση παρεμβαίνει στην πράξη όταν το ανθρώπινο δυναμικό και οι τεχνικοί της πόροι χρησιμοποιούνται για την υλοποίηση της παράδοσης των αγαθών ή της παροχής των υπηρεσιών, πριν ή κατά τη διάρκεια της εν λόγω παράδοσης ή παροχής.
· Όταν το ανθρώπινο δυναμικό και οι τεχνικοί πόροι της μόνιμης εγκατάστασης χρησιμοποιούνται αποκλειστικά για βοηθητικά καθήκοντα διοικητικής υποστήριξης (όπως η λογιστική, η τιμολόγηση και η είσπραξη απαιτήσεων), τότε δεν θεωρείται ότι υπάρχει παρέμβαση της μόνιμης εγκατάστασης στην εν λόγω παροχή.
· Εάν εκδοθεί τιμολόγιο με τον αριθμό φορολογικού μητρώου Φ.Π.Α. που έχει χορηγηθεί από τη Δημοκρατία όπου υπάρχει η μόνιμη εγκατάσταση του υποκείμενου στο φόρο προσώπου θεωρείται ότι η μόνιμη εγκατάσταση του  υποκείμενου στο φόρο προσώπου έχει παρέμβει στην πράξη, εκτός εάν υπάρχουν αποδείξεις για το αντίθετο.
· Όταν το υποκείμενο στο φόρο πρόσωπο έχει την κύρια έδρα της οικονομικής του δραστηριότητας στη Δημοκρατία, ο πιο πάνω κανόνας της μη παρέμβασης δεν εφαρμόζεται. Η κύρια έδρα της οικονομικής του δραστηριότητας θεωρείται πάντα ότι συμμετέχει, ανεξάρτητα από το αν ενεπλάκη στην πράξη ή όχι για την πραγματοποίηση της συναλλαγής.

Παραδείγματα

Παράδειγμα 1

Εταιρεία Α
Εταιρεία Β
Ελλάδα
Κύπρος
Α'


Η Εταιρεία Α είναι εγκατεστημένη στην Ελλάδα (έδρα της οικονομικής της δραστηριότητας) και διατηρεί επίσης μόνιμη εγκατάσταση στην Δημοκρατία (Α’). Η Εταιρεία Α αναλαμβάνει τη διοργάνωση ενός συνεδρίου για την Εταιρεία Β, η οποία είναι εγκατεστημένη στην Δημοκρατία. Το συνέδριο πραγματοποιείται επίσης στην Δημοκρατία.

Για την παροχή υπηρεσιών μεταξύ υποκείμενων στον φόρο προσώπων (B2B) που αφορά τη διοργάνωση συνεδρίου, ο τόπος παροχής της υπηρεσίας είναι ο τόπος όπου είναι εγκατεστημένος ο λήπτης της υπηρεσίας, δηλαδή η Δημοκρατία (ακολουθεί το βασικό κανόνα Β2Β). Κατά συνέπεια, ο Φ.Π.Α. οφείλεται κατ’ αρχήν από τον λήπτη της υπηρεσίας, την Εταιρεία Β, μέσω του μηχανισμού της αντίστροφης χρέωσης.

Ωστόσο, εάν η Α’, ως μόνιμη εγκατάσταση της Εταιρείας Α στην Δημοκρατία, παρεμβαίνει στην διοργάνωση του συνεδρίου, τότε, παρότι ο τόπος παροχής παραμένει η Δημοκρατία, ως πάροχος θεωρείται η μόνιμη εγκατάσταση Α’ στη Δημοκρατία και όχι η Εταιρεία Α στην Ελλάδα.

Στην περίπτωση αυτή, η μόνιμη εγκατάσταση Α’ οφείλει να εκδώσει τιμολόγιο προς την Εταιρεία Β με κυπριακό Φ.Π.Α. και να αποδώσει τον Φ.Π.Α. εκροών που αναλογεί στις κυπριακές φορολογικές αρχές μέσω των δηλώσεων Φ.Π.Α. που υποβάλλει στην Δημοκρατία.

Για την εφαρμογή του πιο πάνω κανόνα, λαμβάνεται υπόψιν μόνο μία μόνιμη εγκατάσταση την οποία διαθέτει το υποκείμενο στον φόρο πρόσωπο, εφόσον χαρακτηρίζεται από επαρκή διάρκεια και κατάλληλη δομή όσον αφορά το ανθρώπινο δυναμικό και τους τεχνικούς πόρους, που της επιτρέπουν να πραγματοποιεί την παράδοση αγαθών και την παροχή υπηρεσιών στην οποία συμμετέχει.

Παράδειγμα 2
Α'
Εταιρεία Β
Εταιρεία Α
Ελλάδα
Κύπρος



Η Εταιρεία Α είναι εγκατεστημένη στην Δημοκρατία (έδρα της οικονομικής της δραστηριότητας) και διατηρεί επίσης μόνιμη εγκατάσταση στην Ελλάδα (Α’). Η μόνιμη εγκατάσταση Α' στην Ελλάδα αναλαμβάνει τη διοργάνωση ενός συνεδρίου για την Εταιρεία Β, η οποία είναι εγκατεστημένη στην Δημοκρατία. Το συνέδριο πραγματοποιείται επίσης στην Δημοκρατία.

Η μόνιμη εγκατάσταση Α’ αγνοείται για σκοπούς Φ.Π.Α., ακόμη και εάν παρεμβαίνει στην παροχή της υπηρεσίας, στην περίπτωση κατά την οποία ο Φ.Π.Α. οφείλεται στο κράτος μέλος όπου ο υποκείμενος στον φόρο (δηλαδή η Εταιρεία Α) έχει την έδρα της οικονομικής του δραστηριότητας.

Στην περίπτωση αυτή, η Εταιρεία Α θεωρείται ως ο πάροχος της υπηρεσίας και όχι η μόνιμη εγκατάσταση Α’. Ως εκ τούτου, η Εταιρεία Α οφείλει να εκδώσει τιμολόγιο προς την Εταιρεία Β με κυπριακό Φ.Π.Α., δεδομένου ότι η έδρα της οικονομικής της δραστηριότητας βρίσκεται στην Δημοκρατία, η οποία είναι επίσης το κράτος μέλος στο οποίο οφείλεται ο Φ.Π.Α.. Η Εταιρεία Α είναι υπεύθυνη για την απόδοση του Φ.Π.Α. στις κυπριακές φορολογικές αρχές μέσω των δηλώσεων Φ.Π.Α. που υποβάλλει.

2.3.2.5. Γενικός κανόνας προσδιορισμού της εγκατάστασης

Όταν μια παροχή υπηρεσιών σε υποκείμενο στον φόρο πρόσωπο ή σε μη υποκείμενο στον φόρο νομικό πρόσωπο που εξομοιώνεται με υποκείμενο στον φόρο πρόσωπο, εμπίπτει στο πεδίο εφαρμογής του βασικού κανόνα B2B (βλ. παράγραφο 3.1 πιο κάτω) και  το υποκείμενο στον φόρο πρόσωπο είναι εγκατεστημένος σε περισσότερες από μία χώρες, η παροχή αυτή φορολογείται στη χώρα όπου ο συγκεκριμένος λήπτης έχει την έδρα της οικονομικής δραστηριότητάς του.

Ωστόσο, όταν η υπηρεσία παρέχεται σε μόνιμη εγκατάσταση του υποκείμενου στον φόρο προσώπου που βρίσκεται σε τόπο άλλο από εκείνο στον οποίο το εν λόγω υποκείμενο στο φόρο πρόσωπο έχει εγκαταστήσει την έδρα της οικονομικής του δραστηριότητας, η παροχή αυτή φορολογείται στον τόπο της μόνιμης εγκατάστασης που λαμβάνει αυτή την υπηρεσία και τη χρησιμοποιεί για τις ανάγκες της.

Όταν ο υποκείμενος στον φόρο δεν διαθέτει έδρα οικονομικής δραστηριότητας ή μόνιμη εγκατάσταση, η υπηρεσία φορολογείται στον τόπο συνήθους διαμονής του (βλ. παράγραφο 2.3.3 πιο κάτω). 

2.3.2.6. Πώς ο πάροχος προσδιορίζει ποια μόνιμη εγκατάσταση του λήπτη λαμβάνει την υπηρεσία

Προκειμένου να προσδιορισθεί η μόνιμη εγκατάσταση του λήπτη στην οποία παρέχεται η υπηρεσία, ο πάροχος εξετάζει τα πιο κάτω:

1. Εξετάζει καταρχάς τη φύση και τον τρόπο χρήσης της παρεχόμενης υπηρεσίας. 

2. Όταν η φύση και η χρήση δεν του επιτρέπουν να προσδιορίσει τη μόνιμη εγκατάσταση, ο πάροχος εξετάζει συγκεκριμένα:

· αν η σύμβαση και το δελτίο παραγγελίας,
· αν ο αριθμός μητρώου Φ.Π.Α. που έχει χορηγηθεί από το κράτος μέλος του λήπτη και του έχει κοινοποιηθεί από τον λήπτη,
· και αν η μόνιμη εγκατάσταση είναι η οντότητα η οποία πληρώνει για την υπηρεσία, 

καθιστούν σαφές ότι η εν λόγω μόνιμη εγκατάσταση του λήπτη είναι ο πραγματικός τόπος παροχής της υπηρεσίας.

3. Ο πάροχος μπορεί να θεωρήσει ότι οι υπηρεσίες παρέχονται στον τόπο όπου ο λήπτης έχει εγκαταστήσει την έδρα της οικονομικής του δραστηριότητας σε δύο περιπτώσεις:

· Όταν η μόνιμη εγκατάσταση δεν μπορεί να προσδιοριστεί με ασφάλεια μέσω των δύο προηγούμενων βημάτων ή
· Όταν οι υπηρεσίες εμπίπτουν στον βασικό  κανόνα B2B (βλ. παράγραφο 3.1 πιο κάτω) παρέχονται στο πλαίσιο σύμβασης που καλύπτει μία ή περισσότερες υπηρεσίες, οι οποίες πρόκειται να χρησιμοποιηθούν κατά τρόπο που δεν μπορεί να προσδιοριστεί ή να ποσοτικοποιηθεί.

Τα πιο πάνω δεν απαλλάσσουν τον λήπτη της υπηρεσίας από τις υποχρεώσεις που έχει ο ίδιος δυνάμει της περί Φ.Π.Α. νομοθεσίας.
           
2.3.3 Συνήθης διαμονή - Εκτελεστικός Κανονισμός (ΕΕ) 282/2011, άρθρα 12 και 13

Ως «συνήθης διαμονή» φυσικού προσώπου, υποκείμενου στον φόρο ή μη κατά την έννοια της νομοθεσίας Φ.Π.Α., είναι ο τόπος όπου διαμένει συνήθως το εν λόγω φυσικό πρόσωπο, λόγω προσωπικών και επαγγελματικών δεσμών.

Όταν οι επαγγελματικοί δεσμοί είναι σε χώρα διαφορετική από τη χώρα των προσωπικών δεσμών, ή όταν δεν υπάρχουν επαγγελματικοί δεσμοί, ο τόπος της συνήθους διαμονής προσδιορίζεται από τους προσωπικούς δεσμούς οι οποίοι καταδεικνύουν στενές σχέσεις μεταξύ του εν λόγω φυσικού προσώπου και του τόπου όπου ζει. 

Η «μόνιμη κατοικία» φυσικού προσώπου, υποκείμενου στο φόρο ή μη θα μπορούσε επίσης να είναι η διεύθυνση που είναι καταχωρισμένη στο μητρώο πληθυσμού ή σε παρόμοιο μητρώο ή η διεύθυνση που έχει κοινοποιηθεί από το εν λόγω πρόσωπο στις φορολογικές αρχές εκτός εάν υπάρχουν αποδεικτικά στοιχεία ότι η διεύθυνση αυτή δεν ανταποκρίνεται στην πραγματικότητα.

ΜΕΡΟΣ 3: ΒΑΣΙΚΟΙ ΚΑΝΟΝΕΣ

3.1 Υπηρεσίες B2B (προς υποκείμενα στον φόρο πρόσωπα)
Με βάση της πρόνοιες του άρθρου 10Α της νομοθεσίας Φ.Π.Α, ο βασικός κανόνας σχετικά με τον τόπο παροχής υπηρεσιών για υπηρεσίες που παρέχονται σε άλλα υποκείμενα στο φόρο πρόσωπα, είναι ότι οι υπηρεσίες θεωρούνται ότι παρέχονται στον τόπο όπου ανήκει ο λήπτης. 
Πρακτικά, αυτό σημαίνει τα εξής:
· Ο παροχέας και ο λήπτης ανήκουν στη Δημοκρατία, οι υπηρεσίες υπόκεινται σε κυπριακό Φ.Π.Α.
· Ο παροχέας ανήκει στη Δημοκρατία και ο λήπτης είναι υποκείμενο στο φόρο πρόσωπο σε άλλο κράτος μέλος οι υπηρεσίες είναι εκτός αντικειμένου του κυπριακού Φ.Π.Α..  Στη περίπτωση αυτή, ο παροχέας που ανήκει στη Δημοκρατία, οφείλει να επαληθεύσει μέσω των συστημάτων που παρέχονται από την Ευρωπαϊκή Επιτροπή τον αριθμό εγγραφής Φ.Π.Α. του λήπτη των υπηρεσιών, στην περίπτωση που ο λήπτης ανήκει σε άλλο κράτος μέλος της Ευρωπαϊκής Ένωσης, να εγγραφεί για σκοπούς VIES και να δηλώσει τις συναλλαγές στον μηνιαίο Ανακεφαλαιωτικό Πίνακα (VIES). 

· Ο παροχέας ανήκει στη Δημοκρατία και ο λήπτης ανήκει εκτός κρατών μελών, τότε οι υπηρεσίες είναι εκτός αντικειμένου του κυπριακού Φ.Π.Α.. Σε αυτή την περίπτωση ο παροχέας οφείλει να τηρεί αποδεικτικά στοιχεία που να αποδεικνύουν ότι ο λήπτης ανήκει εκτός των κρατών μελών και ασκεί οικονομική δραστηριότητα. 

· Ο παροχέας ανήκει εκτός της Δημοκρατίας και ο λήπτης είναι υποκείμενο στο φόρο πρόσωπο στη Δημοκρατία, οι υπηρεσίες θεωρούνται ότι πραγματοποιούνται στη Δημοκρατία και ο λήπτης έχει υποχρέωση να αποδώσει φόρο με τη μέθοδο της αντίστροφης χρέωσης στη Δημοκρατία. Σχετικά με την αντίστροφη χρέωση βλέπε μέρος 9 πιο κάτω.  

Παράδειγμα 1:
Κυπριακή συμβουλευτική εταιρεία παρέχει συμβουλευτικές υπηρεσίες σε εταιρεία εγγεγραμμένη στο Φ.Π.Α. στην Γερμανία. Οι συγκεκριμένες συμβουλευτικές υπηρεσίες, είναι φορολογητέες στην Γερμανία.
Που είναι ο τόπος που θεωρούνται ότι παρέχονται οι υπηρεσίες; 
Οι υπηρεσίες θεωρούνται ότι παρέχονται στην Γερμάνια, στην χώρα που βρίσκεται το υποκείμενο στον φόρο πρόσωπο. Ο Γερμανός εφαρμόζει την μέθοδο της αντίστροφης στην Γερμανία. Οι εν λόγω υπηρεσίες είναι εκτός αντικειμένου του Κυπριακού Φ.Π.Α.. Επιπρόσθετα η Κυπριακή συμβουλευτική εταιρεία, έχει υποχρέωση να εγγραφεί για σκοπούς VIES και να δηλώσει την εν λόγω συναλλαγή στον μηνιαίο Ανακεφαλαιωτικό πίνακα (VIES).  
Παράδειγμα 2:
Δικηγορικό γραφείο στην Δημοκρατία, παρέχει υπηρεσίες σε εταιρεία, που είναι υποκείμενο στον φόρο πρόσωπο στην Δημοκρατία.    
Που είναι ο τόπος που θεωρούνται ότι παρέχονται οι υπηρεσίες;
Οι υπηρεσίες θεωρούνται ότι παρέχονται στην Δημοκρατία και ως εκ τούτου το δικηγορικό γραφείο οφείλει να αποδώσει Κυπριακό Φ.Π.Α. επί της αξίας των εν λόγω υπηρεσιών.
Παράδειγμα 3:
Κυπριακή εταιρεία παρέχει λογιστικές υπηρεσίες σε εταιρεία που ασκεί επιχείρηση και βρίσκεται στο Ηνωμένο Βασίλειο για τις υποχρεώσεις της που έχει στο Ηνωμένο Βασίλειο.
Που είναι ο τόπος που θεωρούνται ότι παρέχονται οι υπηρεσίες;
Οι υπηρεσίες είναι εκτός αντικειμένου του Κυπριακού Φ.Π.Α. καθώς θεωρούνται ότι παρέχονται στο Ηνωμένο Βασίλειο. 
3.2 Υπηρεσίες B2C (προς μη υποκείμενα στον φόρο πρόσωπα)
O βασικός κανόνας σχετικά με τον τόπο παροχής υπηρεσιών που παρέχονται σε μη υποκείμενα στον στο φόρο πρόσωπα αναφέρει ότι οι εν λόγω υπηρεσίες θεωρούνται ότι παρέχονται στον τόπο όπου ανήκει ο πάροχος των υπηρεσιών.
Παράδειγμα 1:
Κυπριακή συμβουλευτική εταιρεία παρέχει συμβουλευτικές υπηρεσίες σε ιδιώτη (μη υποκείμενο στο φόρο πρόσωπο) στην Γαλλία.  
Που είναι ο τόπος που θεωρούνται ότι παρέχονται οι υπηρεσίες;  
Οι υπηρεσίες θεωρούνται ότι παρέχονται στην Δημοκρατία, στην χώρα που βρίσκεται ο πάροχος της υπηρεσίας και ως εκ τούτου υπόκεινται σε Κυπριακό Φ.Π.Α..
Παράδειγμα 2:
Κύπριος δικηγόρος παρέχει νομική συμβουλή σε ιδιώτη που κατοικεί στην Γερμανία. 
Που είναι ο τόπος που θεωρούνται ότι παρέχονται οι υπηρεσίες;
Οι υπηρεσίες θεωρούνται ότι παρέχονται στην Δημοκρατία, στην χώρα που βρίσκεται ο πάροχος της υπηρεσίας και ως εκ τούτου υπόκεινται σε Κυπριακό Φ.Π.Α..

ΜΕΡΟΣ 4: ΕΙΔΙΚΟΙ ΚΑΝΟΝΕΣ

ΜΕΡΟΣ Ι - Ειδικοί κανόνες που εφαρμόζονται τόσο σε συναλλαγές B2B όσο και σε συναλλαγές B2C

4.1 Υπηρεσίες σχετικές με ακίνητη ιδιοκτησία, 13ο Παράρτημα, Μέρος Ι, Παράγραφος 1 

4.1.1 Ειδικός Κανόνας
Υπηρεσίες άμεσα συνδεόμενες με ακίνητη ιδιοκτησία θεωρούνται ότι πραγματοποιούνται στον τόπο που βρίσκεται η ακίνητη ιδιοκτησία. Ο ειδικός αυτός κανόνας ισχύει ανεξαρτήτως του αν η υπηρεσία παρέχεται σε επιχείρηση (B2B) ή σε τελικό καταναλωτή (B2C).

Σύμφωνα με την παράγραφο 1 του Μέρους Ι του 13ου Παραρτήματος του περί Φόρου προστιθέμενης Αξίας Νόμου του 2000 όπως τροποποιήθηκε ο ειδικός κανόνας που αφορά την ακίνητη ιδιοκτησία, όπως αναφέρεται πιο πάνω, εφαρμόζεται στις ακόλουθες υπηρεσίες:

(α) την παραχώρηση ή εκχώρηση δικαιώματος επί ακίνητης ιδιοκτησίας ή άδεια κατοχής ή χρήσης οποιουδήποτε άλλου συμβατικού δικαιώματος ασκούμενου επί ή σε σχέση µε ακίνητη ιδιοκτησία,

(β) οποιεσδήποτε εργασίες κατασκευής, κατεδάφισης, µετατροπής, ανακατασκευής, αλλαγής, επέκτασης, επιδιόρθωσης ή συντήρησης οικοδοµής ή έργου πολιτικής µηχανικής,

(γ) οι υπηρεσίες που παρέχονται από κτηµατοµεσίτες, εκπλειστηριαστές, αρχιτέκτονες, εµπειρογνώµονες ή επιχειρήσεις επίβλεψης ή πρόσωπα των οποίων οι υπηρεσίες συνδέονται στενά µε θέματα που αφορούν ακίνητη ιδιοκτησία και η παροχή υπηρεσιών για την προετοιμασία και συντονισμό κατασκευαστικών εργασιών,

(δ) παροχή καταλύματος στο ξενοδοχειακό τομέα και σε τομείς παρεμφερούς χαρακτήρα, όπως είναι οι κατασκηνώσεις διακοπών, τοποθεσίες που έχουν διαμορφωθεί για να χρησιμοποιηθούν ως κατασκήνωση.
Για να εφαρμοστεί ο κανόνας αυτός, πρέπει να πληρούνται ταυτόχρονα δύο προϋποθέσεις:

α) Το αντικείμενο στο οποίο αναφέρεται η υπηρεσία να εμπίπτει στην έννοια του «ακινήτου», όπως ορίζεται παρακάτω.

β) Η υπηρεσία να έχει επαρκώς άμεση σύνδεση με το ακίνητο, δηλαδή η σχέση της με το ακίνητο να μην είναι έμμεση ή περιστασιακή, αλλά τόσο στενή ώστε το ακίνητο να αποτελεί το κεντρικό και ουσιαστικό στοιχείο της παροχής.

Πιο κάτω αναλύονται οι δύο αυτές προϋποθέσεις.

4.1.1.1 Ορισμός της έννοιας «ακίνητο» – Εκτελεστικός Κανονισμός (ΕΕ) 282/2011, άρθρο 13β

Για να αποδοθεί σε ένα αγαθό ο χαρακτηρισμός «ακίνητο» πρέπει να εμπίπτει τουλάχιστο σε μια από τις πιο κάτω κατηγορίες (ορισμένα αγαθά μπορούν να εμπίπτουν ταυτόχρονα σε περισσότερες από μία):

1) Κάθε συγκεκριμένο τμήμα της γης, είτε στην επιφάνειά της είτε κάτω από αυτή εφόσον είναι δυνατό να θεμελιωθούν δικαιώματα κυριότητας και κατοχής επ’ αυτού
2) Κάθε κτίριο ή κατασκευή που συνδέεται άρρηκτα με το έδαφος πάνω ή κάτω από την επιφάνεια της θάλασσας, το οποίο δεν μπορεί να αποσυναρμολογηθεί ή να μετακινηθεί εύκολα
3) Κάθε στοιχείο που έχει εγκατασταθεί και αποτελεί αναπόσπαστο μέρος ενός κτιρίου ή μιας κατασκευής χωρίς το οποίο το κτίριο ή η κατασκευή είναι ελλιπή (π.χ. πόρτες, παράθυρα, στέγες, κλιμακοστάσια και ανελκυστήρες)
4) Κάθε στοιχείο, εξοπλισμός ή μηχάνημα μόνιμα εγκατεστημένο σε κτίριο ή κατασκευή που δεν μπορεί να μετακινηθεί χωρίς να καταστραφεί ή να αλλοιωθεί το κτίριο ή η κατασκευή.

4.1.1.2 Πότε μια υπηρεσία θεωρείται «επαρκώς άμεσα συνδεδεμένη» με ακίνητο – Εκτελεστικός Κανονισμός (ΕΕ) 282/2011, άρθρο 31α(1)

Οι υπηρεσίες που σχετίζονται με ακίνητα περιλαμβάνουν μόνο εκείνες τις δραστηριότητες που συνδέονται στενά και ξεκάθαρα με το εν λόγω ακίνητο. Η σύνδεση αυτή θεωρείται «επαρκώς άμεση» στις ακόλουθες δύο περιπτώσεις:

1) Η  υπηρεσία προκύπτει από το ακίνητο και αυτό το ακίνητο αποτελεί τη βάση και το κύριο στοιχείο της παροχής. Δηλαδή χωρίς το ακίνητο, η υπηρεσία δεν μπορεί να εκτελεστεί, και το αποτέλεσμά της απορρέει από τη χρήση του συγκεκριμένου ακινήτου (για παράδειγμα η χρηματοδοτική μίσθωση κτιρίου).

2) Η υπηρεσία παρέχεται ή προορίζεται για το ακίνητο και έχει ως αντικείμενο τη νομική ή φυσική μεταβολή του. Στην περίπτωση αυτή, το ακίνητο είναι το αντικείμενο επί του οποίου εκτελείται η υπηρεσία και μεταβάλλεται, νομικά ή φυσικά, λόγω αυτής( για παράδειγμα η επισκευή ή η ανακαίνιση κτιρίου).

Η έννοια της «φυσικής μεταβολής» δεν περιορίζεται σε σημαντικές ή δομικές αλλαγές. Ακόμη και εργασίες μικρότερης έκτασης που μεταβάλλουν τη φυσική κατάσταση του ακινήτου εμπίπτουν στον κανόνα — για παράδειγμα, εργασίες συντήρησης ή καθαρισμού οδών, σηράγγων, γεφυρών και κτιρίων. Στην ίδια λογική εντάσσονται και υπηρεσίες που αποσκοπούν στην πρόληψη της φυσικής μεταβολής, εφόσον παρέχονται επί του ακινήτου.

4.1.2 Ποιες υπηρεσίες έχουν επαρκώς άμεση σύνδεση με ακίνητα – Εκτελεστικός Κανονισμός (ΕΕ) 282/2011, άρθρο 31α(2) και 31β

1. Την κατάρτιση σχεδίων για κτίριο ή τμήματα κτιρίου που προορίζεται να ανεγερθεί σε συγκεκριμένο οικόπεδο, ανεξάρτητα από την ανέγερση ή μη του κτιρίου.
2. Την παροχή υπηρεσιών επιτόπιας επίβλεψης ή ασφάλειας.
3. Την κατασκευή κτιρίου σε οικόπεδο καθώς και τις εργασίες κατασκευής και κατεδάφισης που εκτελούνται σε κτίριο ή σε τμήματα κτιρίου.
4. Την κατασκευή μόνιμων δομών σε οικόπεδο, καθώς και εργασίες κατασκευής και κατεδάφισης που εκτελούνται σε μόνιμες δομές όπως στα συστήματα αγωγών για το αέριο, το νερό, την αποχέτευση και παρόμοιες δομές.
5. Εργασίες σε γαίες, συμπεριλαμβανομένων των γεωργικών υπηρεσιών όπως το όργωμα, η σπορά, το πότισμα και η λίπανση.
6. Τη μελέτη και την αξιολόγηση του κινδύνου και της ακεραιότητας ακινήτων. 
7. Την αποτίμηση ακινήτων, συμπεριλαμβανομένων των περιπτώσεων κατά τις οποίες απαιτείται η παροχή της υπηρεσίας αυτής για σκοπούς ασφάλισης, για τον καθορισμό της αξίας ενός ακινήτου ως εγγύησης δανείου ή για την εκτίμηση των κινδύνων και των ζημιών σε περίπτωση διαφορών.
8. Τη χρηματοδοτική μίσθωση ή την εκμίσθωση ακινήτων, εκτός των περιπτώσεων που καλύπτονται από την παράγραφο 4.1.3 στοιχείο 3, συμπεριλαμβανομένης της αποθήκευσης εμπορευμάτων για τα οποία ένα συγκεκριμένο τμήμα του ακινήτου παραχωρείται για αποκλειστική χρήση από τον λήπτη.
9. Την παροχή καταλύματος στον ξενοδοχειακό τομέα ή σε τομείς παρεμφερούς χαρακτήρα, όπως σε κατασκηνώσεις διακοπών ή σε τοποθεσίες που έχουν διαμορφωθεί για να χρησιμοποιηθούν ως κατασκήνωση, συμπεριλαμβανομένου του δικαιώματος διαμονής σε συγκεκριμένο τόπο που προκύπτει από τη μετατροπή των δικαιωμάτων χρήσης υπό καθεστώς χρονομεριστικής μίσθωσης και από ανάλογες καταστάσεις. 
10. Την εκχώρηση ή μεταβίβαση δικαιωμάτων άλλων πλην εκείνων που προβλέπονται στα στοιχεία 8) και 9) όσον αφορά τη χρήση του συνόλου ή τμήματος ακινήτου, συμπεριλαμβανομένης της άδειας χρησιμοποίησης τμήματος ακινήτου, όπως η χορήγηση δικαιωμάτων αλιείας και θήρας ή η πρόσβαση σε αίθουσες αναμονής σε αερολιμένες, ή η χρήση υποδομής για την οποία επιβάλλονται διόδια, όπως γέφυρες ή σήραγγες.
11. Τη συντήρηση, ανακαίνιση και επισκευή κτιρίων ή τμημάτων κτιρίων, συμπεριλαμβανομένων εργασιών, όπως καθαρισμός, πλακόστρωση, τοποθέτηση χαρτιού τοιχόστρωσης (ταπετσαρίας) και παρκέτων.
12. Τη συντήρηση, ανακαίνιση και επισκευή μόνιμων δομών όπως τα συστήματα αγωγών για το αέριο, το νερό, την αποχέτευση και παρόμοιες δομές.
13. Την εγκατάσταση ή συναρμολόγηση μηχανημάτων ή εξοπλισμού που, μετά την εγκατάσταση ή συναρμολόγηση, χαρακτηρίζονται ως ακίνητο.
14. Τη συντήρηση και επισκευή, επιθεώρηση και εποπτεία μηχανημάτων ή εξοπλισμού, εάν τα εν λόγω μηχανήματα ή ο εν λόγω εξοπλισμός μπορούν να χαρακτηριστούν ως ακίνητα.
15. Τη διαχείριση ακινήτων, εκτός από τη διαχείριση χαρτοφυλακίου επενδύσεων σε ακίνητα που καλύπτονται από την παράγραφο 4.1.3 στοιχείο 7), η οποία συνίσταται στην εκμετάλλευση εμπορικών, βιομηχανικών ή οικιστικών ακινήτων από τον ιδιοκτήτη του ακινήτου ή για λογαριασμό του.
16. Τη διαμεσολάβηση κατά την πώληση ή τη χρηματοδοτική μίσθωση ή την εκμίσθωση ακινήτων και τη σύσταση ή τη μεταβίβαση ορισμένων δικαιωμάτων σε ακίνητα ή εμπραγμάτων δικαιωμάτων επί ακινήτων (ανεξαρτήτως του αν αυτά αντιμετωπίζονται ή όχι ως ενσώματα αγαθά), εκτός από τη διαμεσολάβηση που καλύπτεται από την παράγραφο 4.1.3 στοιχείο 4).
17. Τις νομικές υπηρεσίες τις σχετικές με τη μεταβίβαση τίτλων επί ακινήτων, με τη σύσταση ή μεταβίβαση ορισμένων δικαιωμάτων σε ακίνητα ή εμπραγμάτων δικαιωμάτων επί ακινήτων (ανεξαρτήτως του αν αυτά αντιμετωπίζονται ή όχι ως ενσώματα αγαθά), όπως οι συμβολαιογραφικές εργασίες, ή την κατάρτιση συμβολαίου για πώληση ή αγορά ακινήτου, ακόμη και αν η σχετική συναλλαγή που συνεπάγεται τη νομική μεταβολή του ακινήτου δεν υλοποιείται.

Είναι σημαντικό να αναφερθεί ότι η πιο πάνω λίστα δεν είναι εξαντλητική.
Για παράδειγμα, οι υπηρεσίες εσωτερικής διακόσμησης δεν εμπίπτουν ρητά στον κατάλογο του σημείου 4.1.2 ή σε αυτόν του σημείου 4.1.3. Ωστόσο, η παροχή της υπηρεσίας απορρέει από το συγκεκριμένο ακίνητο, το οποίο αποτελεί τη βάση και το κύριο στοιχείο της συναλλαγής. Συνεπώς, η υπηρεσία συνδέεται επαρκώς με το ακίνητο και εμπίπτει στον ειδικό αυτό κανόνα για σκοπούς φορολογικής μεταχείρισης Φ.Π.Α (βλέπε παράγραφο 4.1.4).

4.1.3 Ποιες υπηρεσίες δεν έχουν επαρκώς άμεση σύνδεση με ακίνητα – Εκτελεστικός Κανονισμός (ΕΕ) 282/2011, άρθρο 31α(3) και 31β
1. Την κατάρτιση σχεδίων για κτίριο ή τμήματα κτιρίου εάν το κτίριο δεν προορίζεται να ανεγερθεί σε συγκεκριμένο οικόπεδο.
2. Αποθήκευση εμπορευμάτων σε ακίνητο, εφόσον κανένα συγκεκριμένο τμήμα του δεν παραχωρείται για αποκλειστική χρήση του λήπτη.
3. Παροχή υπηρεσιών διαφήμισης, ακόμη και αν η παροχή αυτή περιλαμβάνει τη χρήση ακινήτου.
4. Διαμεσολάβηση για την παροχή καταλύματος στον ξενοδοχειακό τομέα ή σε παρεμφερείς τομείς (κατασκηνώσεις διακοπών, διαμορφωμένοι χώροι κατασκήνωσης), εφόσον ο διαμεσολαβητής ενεργεί εξ ονόματος και για λογαριασμό άλλου προσώπου.
5. Διάθεση περιπτέρου σε εμποροπανήγυρη ή έκθεση, καθώς και παρεμφερείς υπηρεσίες που επιτρέπουν στον εκθέτη να εκθέσει αντικείμενα (σχεδιασμός περιπτέρου, μεταφορά και αποθήκευση αντικειμένων, διάθεση μηχανημάτων, τοποθέτηση καλωδίων, ασφάλιση, διαφήμιση).
6. Εγκατάσταση ή συναρμολόγηση, συντήρηση, επισκευή, έλεγχος ή εποπτεία μηχανημάτων ή εξοπλισμού, εφόσον τα μηχανήματα ή ο εξοπλισμός αυτός δεν είναι, ούτε καθίσταται, μέρος του ακινήτου.
7. Διαχείριση χαρτοφυλακίου επενδύσεων σε ακίνητα.
8. Τις νομικές υπηρεσίες, εκτός από εκείνες που καλύπτονται από την παράγραφο 4.1.2 σημείο 17 που συνδέονται με συμβάσεις, συμπεριλαμβανομένων των συμβουλών που παρέχονται σχετικά με τους όρους μιας σύμβασης για τη μεταβίβαση ακίνητου, ή την εκτέλεση μιας τέτοιας σύμβασης, ή την απόδειξη της ύπαρξης μιας τέτοιας σύμβασης, όταν οι υπηρεσίες αυτές δεν αφορούν ειδικά τη μεταβίβαση τίτλων επί ακινήτων. Απλή ενοικίαση μηχανημάτων και εξοπλισμού για εργασίες σε ακίνητα, όταν ο πάροχος δεν αναλαμβάνει καμία ευθύνη για την εκτέλεση των ίδιων των εργασιών (π.χ. ο πελάτης απλώς νοικιάζει το μηχάνημα και το λειτουργεί μόνος του).

4.1.4  Κριτήρια αξιολόγησης για τον καθορισμό αν μια υπηρεσία είναι σχετική με ακίνητο

Προκειμένου να καθοριστεί αν μια υπηρεσία θεωρείται σχετική με ακίνητο, θα πρέπει να ακολουθείται το εξής σκεπτικό:

1. Να ελέγχεται αν η υπηρεσία περιλαμβάνεται στον κατάλογο της παραγράφου 4.1.2. Εάν εμπίπτει στον κατάλογο αυτό καλύπτεται από τον ειδικό κανόνα για υπηρεσίες άμεσα συνδεόμενες με ακίνητη ιδιοκτησία.
2. Να ελέγχεται αν η υπηρεσία περιλαμβάνεται στον κατάλογο της παραγράφου 4.1.3. Εάν εμπίπτει στον κατάλογο αυτό τότε δεν καλύπτεται από τον ειδικό κανόνα για υπηρεσίες άμεσα συνδεόμενες με ακίνητη ιδιοκτησία. 
3. Εάν η υπηρεσία δεν περιλαμβάνεται σε κανέναν από τους δύο καταλόγους (4.1.2. και 4.1.3.) να εξακριβώνεται αν πληρούνται τα κριτήρια του ορισμού της έννοιας ακίνητο όπως ορίζεται στην παράγραφο 4.1.1.2 πιο πάνω και εάν η υπηρεσία έχει επαρκώς άμεση σύνδεση με το ακίνητο. Εάν πληρούνται οι δύο αυτές προϋποθέσεις τότε εφαρμόζεται ο ειδικός κανόνας αναφορικά με την ακίνητη ιδιοκτησία.

4.1.5 Τόπος παροχής

Ο τόπος παροχής της υπηρεσίας που είναι επαρκώς άμεσα συνδεδεμένη με ακίνητη ιδιοκτησία είναι εκεί που βρίσκεται η ακίνητη ιδιοκτησία.

4.1.6 Ποιος αποδίδει τον οφειλόμενο Φ.Π.Α.

Η υποχρέωση επιβολής και απόδοσης του φόρου βαρύνει, κατά κανόνα, τον πάροχο της υπηρεσίας. Επειδή όμως ο τόπος φορολόγησης καθορίζεται αποκλειστικά από την τοποθεσία του ακινήτου, ο πάροχος πρέπει να είναι ιδιαίτερα προσεκτικός με τις υποχρεώσεις εγγραφής του.

Αν είστε πάροχος υπηρεσιών σχετικών με ακίνητο που βρίσκεται εκτός της Δημοκρατίας

Εφόσον παρέχετε υπηρεσίες που συνδέονται άμεσα με ακίνητο το οποίο βρίσκεται εκτός της Δημοκρατίας, ο τόπος παροχής της υπηρεσίας καθορίζεται, κατά κανόνα, από το κράτος στο οποίο βρίσκεται το ακίνητο.

Κατά συνέπεια, ενδέχεται να προκύψουν υποχρεώσεις Φ.Π.Α. στο συγκεκριμένο κράτος. Οι υποχρεώσεις αυτές εξαρτώνται από την εθνική νομοθεσία του κράτους στο οποίο βρίσκεται το ακίνητο και μπορεί να περιλαμβάνουν, μεταξύ άλλων, υποχρέωση εγγραφής στο τοπικό μητρώο Φ.Π.Α. ή εφαρμογή του μηχανισμού της αντίστροφης χρέωσης.

Αν είστε ο λήπτης υπηρεσιών σχετικών με ακίνητο που βρίσκεται στη Δημοκρατία

Εάν είστε επιχείρηση εγκατεστημένη και εγγεγραμμένη στο κυπριακό μητρώο Φ.Π.Α. και λαμβάνετε υπηρεσίες που σχετίζονται άμεσα με ακίνητο το οποίο βρίσκεται στη Δημοκρατία από πάροχο εγκατεστημένο εκτός της Δημοκρατίας, ενδέχεται να υποχρεούστε να αποδώσετε τον Φ.Π.Α. μέσω του μηχανισμού της αντίστροφης χρέωσης (reverse charge), εφόσον αυτό προβλέπεται από τις διατάξεις της περί Φ.Π.Α. νομοθεσίας.

Αν είστε πάροχος υπηρεσιών που σχετίζονται με ακίνητα σε πολλές χώρες ή εκτός της Δημοκρατίας: 

Σε περίπτωση που ο πάροχος προσφέρει υπηρεσίες για ακίνητο που βρίσκεται σε άλλο κράτος μέλος, οφείλει να εξετάσει προσεκτικά την εθνική νομοθεσία της χώρας του ακινήτου. Είναι δική του ευθύνη να διαπιστώσει αν υποχρεούται να εγγραφεί στο τοπικό μητρώο Φ.Π.Α. για να αποδώσει τον φόρο ή αν μπορεί να τιμολογήσει με τη μέθοδο της αντίστροφης χρέωσης επειδή η υποχρέωση μεταφέρεται στον εκεί λήπτη (αφορά συναλλαγές μεταξύ υποκείμενα στον φόρο πρόσωπα B2B).

Αν η υπηρεσία συνδέεται με περισσότερα από ένα ακίνητα σε διαφορετικές χώρες, ο Φ.Π.Α. θα αποδοθεί ανάλογα με τη νομοθεσία του εκάστοτε κράτους μέλους και ανάλογα με το αν ο λήπτης είναι υποκείμενο στον φόρο πρόσωπο (B2B) ή μη υποκείμενο στον φόρο πρόσωπο (B2C). Σε μια τέτοια περίπτωση, ο φόρος επιμερίζεται και ο πάροχος ενδέχεται να χρειαστεί να αποκτήσει αριθμό Φ.Π.Α. και να αποδώσει τον οφειλόμενο φόρο ξεχωριστά σε κάθε μία από αυτές τις χώρες.

4.1.7 Παραδείγματα

Παράδειγμα 1

Κυπριακή εταιρεία αρχιτεκτόνων αναλαμβάνει να σχεδιάσει μια νέα ξενοδοχειακή μονάδα για λογαριασμό μιας Γερμανικής εταιρείας, η οποία θα ανεγερθεί σε συγκεκριμένο τεμάχιο γης στον Πρωταρά. 

Πού βρίσκεται ο τόπος παροχής της υπηρεσίας;

Πάροχος: Κυπριακή εταιρεία αρχιτεκτόνων
Πελάτης: Γερμανική εταιρεία (συναλλαγή B2B)
Ακίνητο: Συγκεκριμένο οικόπεδο/τεμάχιο στον Πρωταρά

Ο βασικός κανόνας που εφαρμόζεται στις συναλλαγές μεταξύ επιχειρήσεων (B2B) δεν εφαρμόζεται στην περίπτωση αυτή καθώς εφαρμόζεται ο ειδικός κανόνας ο οποίος ορίζει ότι ο τόπος παροχής είναι η χώρα όπου βρίσκεται το ίδιο το ακίνητο εφόσον (1) η ξενοδοχειακή μονάδα που θα ανεγερθεί σε συγκεκριμένο τεμάχιο εμπίπτει στον ορισμό του ακινήτου όπως περιγράφεται στο σημείο 4.1.1.1 πιο πάνω και (2) αφορά υπηρεσία που είναι άμεσα συνδεόμενη με ακίνητη ιδιοκτησία (βλέπε παράγραφο 4.1.2. πιο πάνω) .

Κατά συνέπεια, ο τόπος παροχής είναι:

Η Δημοκρατία, καθώς το συγκεκριμένο οικόπεδο στο οποίο αναφέρονται τα αρχιτεκτονικά σχέδια βρίσκεται εντός της Δημοκρατίας. Η κυπριακή εταιρεία αρχιτεκτόνων θα χρεώσει κυπριακό Φ.Π.Α. στο τιμολόγιό της προς τη γερμανική εταιρεία. Η υπηρεσία εξακολουθεί να φορολογείται στην Δημοκρατία ακόμη και αν για οποιονδήποτε λόγο η ανέγερση του ξενοδοχείου δεν πραγματοποιηθεί τελικά, αφού ο σκοπός των σχεδίων αφορούσε ένα συγκεκριμένο και γεωγραφικά καθορισμένο ακίνητο.

Παράδειγμα 2

Κυπριακό δικηγορικό γραφείο παρέχει νομικές υπηρεσίες σε άλλη Κυπριακή εμπορική εταιρεία, οι οποίες αφορούν τον έλεγχο τίτλων ιδιοκτησίας και τη σύνταξη συμβολαίου για την αγορά ενός εμπορικού κτιρίου που βρίσκεται στο Παρίσι (Γαλλία). 

Πού βρίσκεται ο τόπος παροχής της υπηρεσίας;

Πάροχος: Κυπριακό δικηγορικό γραφείο
Πελάτης: Κυπριακή εμπορική εταιρεία (συναλλαγή B2B)
Ακίνητο: Εμπορικό κτίριο στο Παρίσι (Γαλλία)

Παρόλο που και οι δύο συμβαλλόμενες εταιρείες είναι εγγεγραμμένες και εδρεύουν στην Δημοκρατία, ο βασικός κανόνας B2B παρακάμπτεται επειδή οι νομικές υπηρεσίες έχουν ως άμεσο σκοπό την αγορά και μεταβίβαση ενός συγκεκριμένου ακινήτου και ως εκ τούτου εφαρμόζεται ο ειδικός κανόνας σε σχέση με ακίνητη ιδιοκτησία.
Κατά συνέπεια, ο τόπος παροχής είναι:

Η Γαλλία, καθώς εκεί βρίσκεται το κτίριο το οποίο αφορούν οι νομικές υπηρεσίες που παρέχονται. Το κυπριακό δικηγορικό γραφείο δεν θα χρεώσει κυπριακό Φ.Π.Α.. Αντίθετα, θα πρέπει να εξεταστεί η γαλλική νομοθεσία Φ.Π.Α. για να διαπιστωθεί αν οφείλεται τοπικός Φ.Π.Α. και αν αυτός θα αποδοθεί από το δικηγορικό γραφείο ή από τον λήπτη (με αντίστροφη χρέωση στη Γαλλία).

4.1.8.  Σημεία προσοχής 

· Στις διασυνοριακές συναλλαγές μεταξύ επιχειρήσεων (B2B) που αφορούν υπηρεσίες σχετικές με ακίνητα, δεν αρκεί ο προσδιορισμός του τόπου παροχής της υπηρεσίας. Είναι επίσης αναγκαίο να εξετάζεται η περί Φ.Π.Α. νομοθεσία του κράτους στο οποίο βρίσκεται το ακίνητο, ώστε να διαπιστωθεί ποιος είναι υπόχρεος για την επιβολή και την απόδοση του φόρου.

Ανάλογα με τις διατάξεις του συγκεκριμένου κράτους, ο Φ.Π.Α. μπορεί να οφείλεται:

· από τον πάροχο της υπηρεσίας, ή 
· από τον λήπτη της υπηρεσίας μέσω του μηχανισμού της αντίστροφης χρέωσης.
 (βλέπε παράγραφο 9.5).



· Πολλές κυπριακές επιχειρήσεις οι οποίες παρέχουν υπηρεσίες σχετικές με ακίνητη ιδιοκτησία στην Δημοκρατία θεωρούν εσφαλμένα ότι αν ο πελάτης τους είναι μια ξένη εταιρεία (π.χ. με έδρα τη Γερμανία ή τις ΗΠΑ) με έγκυρο ευρωπαϊκό αριθμό Φ.Π.Α., τότε το τιμολόγιο πρέπει αυτόματα να εκδοθεί χωρίς Φ.Π.Α. με την ένδειξη «Αντίστροφη Χρέωση». Στην πραγματικότητα, αν η υπηρεσία αφορά συγκεκριμένο ακίνητο στην Δημοκρατία, ο βασικός κανόνας B2B παρακάμπτεται. Ο τόπος είναι η Δημοκρατία και πρέπει να χρεωθεί κυπριακό Φ.Π.Α., ανεξάρτητα από το πού βρίσκεται η έδρα της οικονομικής δραστηριότητας του πελάτη.

· Λανθασμένη χρέωση κυπριακού Φ.Π.Α. σε συμβουλευτικές ή νομικές υπηρεσίες επειδή στο πλαίσιο της συνεργασίας εξετάζεται η αγορά ή η αξιοποίηση ακινήτων γενικά στη Δημοκρατία ή εκπόνηση γενικής μελέτης για την εγκατάσταση ενεργειακών πάρκων (και όχι συγκεκριμένων ενεργειακών πάρκων) στη Δημοκρατία. Οι γενικές συμβουλευτικές υπηρεσίες σχετικά με επενδύσεις σε ακίνητα δεν θεωρούνται αυτόματα ως υπηρεσίες σχετικές με συγκεκριμένη ακίνητη ιδιοκτησία. Αν οι συμβουλές αφορούν γενικά την αγορά ακινήτων, τις τάσεις της αγοράς ή την οικονομική κατάσταση μιας εταιρείας που τυχαίνει να έχει γραφεία, τότε εφαρμόζεται ο βασικός κανόνας.

4.2 Μεταφορά επιβατών - 13ο Παράρτημα, Μέρος Ι, Παράγραφος 2

4.2.1 Ειδικός Κανόνας

Παροχή υπηρεσιών που συνίσταται στη μεταφορά επιβατών ή μεταφορά οποιασδήποτε αποσκευής ή µηχανοκίνητου οχήματος που συνοδεύει τον επιβάτη, θεωρείται ότι πραγματοποιείται στη χώρα στην οποία πραγματοποιείται η μεταφορά. Ο ειδικός αυτός κανόνας ισχύει ανεξαρτήτως του αν η υπηρεσία παρέχεται σε επιχείρηση (B2B) ή σε ιδιώτη / τελικό καταναλωτή (B2C).

Στην περίπτωση που η μεταφορά πραγματοποιείται σε περισσότερες από µία χώρες, η παροχή υπηρεσιών θεωρείται ότι πραγματοποιείται σε κάθε χώρα ξεχωριστά ανάλογα µε τις διανυθείσες αποστάσεις σε κάθε χώρα.

4.2.2  Υπηρεσίες που εμπίπτουν στον ειδικό κανόνα

Όλες οι υπηρεσίες μεταφοράς επιβατών, περιλαμβανομένου της μεταφοράς οποιασδήποτε αποσκευής ή μηχανοκίνητου οχήματος που συνοδεύει τον επιβάτη. H μεταφορά επιβάτη και των αποσκευών που φέρει μαζί του ή του αυτοκινήτου που συνοδεύει, θεωρείται ως ενιαία παροχή μεταφοράς επιβάτη για τους σκοπούς καθορισμού του τόπου παροχής της.

Κρουαζιέρα αναψυχής θεωρείται ως μεταφορά επιβατών, και οι υπηρεσίες που παρέχονται ή τα αγαθά που παραδίδονται ως μέρος της κρουαζιέρας αναψυχής, θεωρούνται ότι παρέχονται ή παραδίδονται στο ίδιο μέρος που θεωρείται ότι παρέχεται η μεταφορά επιβατών. Η κρουαζιέρα αναψυχής θεωρείται ως ενιαία παροχή υπηρεσίας μεταφοράς επιβατών.

Κρουαζιέρα αναψυχής περιλαμβάνει κρουαζιέρα που πραγματοποιείται ολοκληρωτικά ή µερικώς για εκπαιδευτικούς σκοπούς.

4.2.3 Τόπος παροχής

Ο τόπος  παροχής της υπηρεσίας μεταφοράς επιβατών είναι η χώρα στην οποία πραγματοποιείται η εν λόγω μεταφορά.

Οποιαδήποτε μεταφορά πραγματοποιείται µμερικώς εκτός της εδαφικής δικαιοδοσίας κάποιας χώρας, θεωρείται ότι παρέχεται εξ’ ολοκλήρου σε εκείνη τη χώρα όταν–

(α) αυτή πραγματοποιείται στα πλαίσια ταξιδιού µμεταξύ δύο σημείων σε εκείνη τη χώρα ανεξάρτητα από το κατά πόσο αποτελεί µμέρος µμεγαλύτερου ταξιδιού που συνεπάγεται ταξίδι προς ή από άλλη χώρα· και

(β) τα µμεταφορικά µμέσα που χρησιμοποιούνται, (εκτός από έκτακτη ανάγκη), δεν εισέρχονται, προσγειώνονται ή προσθαλασσώνονται σε άλλη χώρα στα πλαίσια ταξιδιού µεταξύ των εν λόγω δύο σημείων.

4.2.4 Ποιος αποδίδει τον Φ.Π.Α.;

Στις περιπτώσεις μεταφοράς επιβατών B2C που πραγματοποιείται εντός της Δημοκρατίας, και στον βαθμό που η εν λόγω υπηρεσία υπόκειται σε Φ.Π.Α., η υποχρέωση επιβολής και απόδοσης του φόρου βαρύνει πάντοτε τον πάροχο της υπηρεσίας εντός της Δημοκρατίας. Αν είστε πάροχος υπηρεσιών μεταφοράς επιβατών στη Δημοκρατία, εσείς όμως δεν ανήκετε στη Δημοκρατία και ο πελάτης σας δεν είναι εγγεγραμμένο πρόσωπο στο κυπριακό μητρώο Φ.Π.Α., τότε εσείς ως ο πάροχος των υπηρεσιών είστε υπεύθυνος να αποδώσετε τον οφειλόμενο φόρο. Αν δεν είστε ήδη εγγεγραμμένος πιθανό να πρέπει να εγγραφείτε στο κυπριακό μητρώο Φ.Π.Α.

Αν είστε εγγεγραμμένο πρόσωπο στο κυπριακό Φ.Π.Α. και λαμβάνετε υπηρεσίες μεταφοράς επιβατών στη Δημοκρατία, είναι πιθανό να απαιτηθεί να αποδώσετε το φόρο με τη μέθοδο της αντίστροφης χρέωσης αν ο πάροχος ανήκει εκτός της Δημοκρατίας.

Αντίστοιχα, σε περιπτώσεις μεταφοράς επιβατών εντός της Ευρωπαϊκής Ένωσης, και στον βαθμό που προκύπτει υποχρέωση επιβολής θετικού συντελεστή Φ.Π.Α., η υποχρέωση αυτή βαρύνει κατ’ αρχήν τον πάροχο.  Σε ορισμένες περιπτώσεις που αφορούν υπηρεσίες μεταφοράς επιβατών B2B, ένα κράτος μέλος μπορεί να έχει προβλέψει στην εθνική του νομοθεσία περί Φ.Π.Α.  ότι ο πελάτης είναι υπεύθυνος για την απόδοση του Φ.Π.Α., μέσω της εφαρμογής του μηχανισμού της αντίστροφης χρέωσης (reverse charge). Σε μια τέτοια περίπτωση, ο πάροχος δεν θα έχει καμία υποχρέωση να χρεώσει Φ.Π.Α. 

Κατά συνέπεια, στις περιπτώσεις συναλλαγών μεταξύ επιχειρήσεων (B2B) που αφορούν υπηρεσίες μεταφοράς επιβατών και υπόκεινται σε θετικό συντελεστή Φ.Π.Α., είναι αναγκαία η εξέταση της εθνικής νομοθεσίας περί Φ.Π.Α. του κράτους μέλους στο οποίο θεωρείται ότι βρίσκεται ο τόπος παροχής της υπηρεσίας, προκειμένου να διαπιστωθεί εάν η υποχρέωση επιβολής και απόδοσης του φόρου βαρύνει τον πάροχο ή τον λήπτη της υπηρεσίας.
 
4.2.5 Παραδείγματα

Παράδειγμα 1

Κυπριακή εταιρεία λεωφορείων παρέχει υπηρεσίες μεταφοράς επιβατών σε Γερμανική εταιρεία για τη μεταφορά του προσωπικού της με λεωφορείο από το Λονδίνο στο Παρίσι. 

Πού βρίσκεται ο τόπος παροχής της υπηρεσίας;

Πάροχος: Κυπριακή εταιρεία λεωφορείων
Πελάτης: Γερμανική εταιρεία (συναλλαγή B2B)
Διαδρομή: Λονδίνο (Ηνωμένο Βασίλειο- εκτός των κρατών μελών) → Παρίσι (Γαλλία)

Ο βασικός κανόνας που εφαρμόζεται στις συναλλαγές μεταξύ επιχειρήσεων (B2B) δεν εφαρμόζεται στις υπηρεσίες μεταφοράς επιβατών. Αντιθέτως, εφαρμόζεται ο ειδικός κανόνας που διέπει τις υπηρεσίες μεταφοράς επιβατών.

Τόπος παροχής: Η υπηρεσία μεταφοράς επιβατών θεωρείται ότι παρέχεται στον τόπο όπου πραγματοποιείται κατά φυσικό τρόπο η μεταφορά, κατ’ αναλογία της απόστασης που διανύεται σε κάθε χώρα.

Κατά συνέπεια, ο τόπος παροχής είναι:

· Το Ηνωμένο Βασίλειο, για το τμήμα της διαδρομής που πραγματοποιείται εντός του Ηνωμένου Βασιλείου - θα πρέπει να εξεταστεί η εθνική νομοθεσία Φ.Π.Α. του Ηνωμένου Βασίλειου για τυχών επιπτώσεις αγγλικού Φ.Π.Α.· και
· Η Γαλλία, για το τμήμα της διαδρομής που πραγματοποιείται εντός της Γαλλίας.

Παράδειγμα 2

Ιδιώτης από την Δημοκρατία χρησιμοποιεί γόνδολα για περιήγηση στα κανάλια της Βενετίας. 

Πού βρίσκεται ο τόπος παροχής της υπηρεσίας;

Πάροχος: Εκμεταλλευτής γόνδολας
Πελάτης: Ιδιώτης από την Δημοκρατία (συναλλαγή B2C)
Υπηρεσία: Μεταφορά επιβατών εντός των καναλιών της Βενετίας, Ιταλία
Κατά συνέπεια, ο τόπος παροχής είναι η Ιταλία.

Δεδομένου ότι η μεταφορά πραγματοποιείται εξ ολοκλήρου στην Ιταλία, ο τόπος παροχής της υπηρεσίας θεωρείται ότι βρίσκεται στην Ιταλία και, κατά συνέπεια, εφαρμόζονται οι κανόνες Φ.Π.Α. της Ιταλίας.


4.2.6 Σημεία προσοχής 

Κατά την εφαρμογή του ειδικού αυτού κανόνα, θα πρέπει να λαμβάνεται υπόψη ο συντελεστής Φ.Π.Α. που ενδέχεται να εφαρμόζεται στη μεταφορά επιβατών.

Στη Δημοκρατία η μεταφορά επιβατών από το εσωτερικό της Δημοκρατίας στο εξωτερικό ή αντίστροφα, στην έκταση που η μεταφορά διενεργείται στο εσωτερικό της Δημοκρατίας υπάγεται στο μηδενικό συντελεστή Φ.Π.Α. (βλ. παράγραφο 5(ε) του 6ου Παραρτήματος του περί Φόρου Προστιθέμενης Αξία Νόμου του 200 όπως τροποποιήθηκε).

Στη Δημοκρατία, οι εγχώριες μεταφορές επιβατών υπάγονται στον μειωμένο συντελεστή Φ.Π.Α., ο οποίος κατά την ημερομηνία έκδοσης της παρούσας εγκυκλίου ανέρχεται σε 9%.


4.3  Βραχυχρόνια μίσθωση μεταφορικών μέσων, 13ο Παράρτημα, Μέρος Ι, Παράγραφος 3

4.3.1. Ειδικός Κανόνας 

Ο τόπος βραχυχρόνιας μίσθωσης μεταφορικού μέσου είναι ο τόπος όπου το μεταφορικό μέσο τίθεται πράγματι στη διάθεση του πελάτη.

Ο κανόνας αυτός για τον τόπο παροχής εφαρμόζεται τόσο στις βραχυχρόνιες μισθώσεις μέσων μεταφοράς μεταξύ επιχειρήσεων (B2B) όσο και στις βραχυχρόνιες μισθώσεις μέσων μεταφοράς προς ιδιώτες καταναλωτές (B2C).

Η μίσθωση μεταφορικού μέσου δεν περιλαμβάνει τις υπηρεσίες οδηγού, πιλότου ή πληρώματος.

Ως «βραχυχρόνια» θεωρείται η συνεχής κατοχή (βλ. Παράγραφο .4.3.3 πιο κάτω) ή χρήση του μεταφορικού μέσου για διάστημα που δεν υπερβαίνει τις τριάντα ημέρες, ενώ, όσον αφορά τα πλωτά μέσα, η συνεχής κατοχή ή χρήση για διάστημα που δεν υπερβαίνει τις ενενήντα ημέρες. 

4.3.2. Τι είναι το μεταφορικό μέσο – Εκτελεστικός Κανονισμός (ΕΕ) 282/2011, άρθρο 38

Τα «μεταφορικό μέσο» που αναφέρεται στο συγκεκριμένο ειδικό κανόνα περιλαμβάνει οχήματα, μηχανοκίνητα ή μη, και άλλον εξοπλισμό και διατάξεις πέδησης που προορίζονται για τη μεταφορά προσώπων ή αντικειμένων από έναν τόπο σε άλλο και που μπορεί να σύρονται, να έλκονται ή να ωθούνται από οχήματα, που κατά κανόνα έχουν σχεδιαστεί και είναι πράγματι κατάλληλα για μεταφορά. Είναι κυρίως τα ακόλουθα οχήματα:

α) χερσαία οχήματα, όπως αυτοκίνητα, μοτοσυκλέτες, ποδήλατα, τρίκυκλα, φορτηγά, καμιόνια, νταλίκες και τροχόσπιτα και γενικά οχήματα τα οποία νόμιμα μπορούν να κυκλοφορούν σε δημόσιους δρόμους·

β) ρυμουλκούμενα και ημιρυμουλκούμενα οχήματα·

γ) βαγόνια σιδηροδρόμου·

δ) πλοία, βάρκες, θαλάσσια σκάφη αναψυχής, χόβερκραφτ, φορτηγίδες ή δεξαμενόπλοια·

ε) αεροσκάφη·

στ) ειδικά σχεδιασμένα οχήματα για τη μεταφορά ασθενών ή τραυματιών·

ζ) γεωργικοί ελκυστήρες (τρακτέρ) και άλλα γεωργικά οχήματα·

η) αναπηρικά αμαξίδια με μηχανική ή ηλεκτρονική προώθηση.

Δεν θεωρούνται ως μέσα μεταφοράς τα εμπορευματοκιβώτια και τα μονίμως ακινητοποιημένα οχήματα.

Σημειώνεται πως για να αποφασίσετε κατά πόσο αγαθά που μισθώνετε είναι μεταφορικά μέσα, πρέπει να εκτιμήσετε την πραγματική δομή και σχεδίαση των μισθωμένων αγαθών. Αυτή η αντικειμενική εκτίμηση εφαρμόζεται ακόμα και όταν η σκοπούμενη ή πραγματική χρήση των μισθωμένων αγαθών μπορεί να μην είναι ως μεταφορικά μέσα. Για παράδειγμα, ένα θαλάσσιο σκάφος αναψυχής είναι μεταφορικό μέσο ακόμα και αν πρόκειται να χρησιμοποιηθεί για αγώνες, όπως επίσης είναι μεταφορικό μέσο ένα τρένο το οποίο μισθώνεται σε ένα μουσείο μεταφορών.

4.3.3. Διάρκεια της κατοχής,  Άρθρο 39 του Εκτελεστικού Κανονισμού (ΕΕ) 282/2011

Για σκοπούς εφαρμογής του κανόνα της βραχυχρόνια μίσθωσης μεταφορικών μέσων που αναφέρεται στο παρόν σημείο αλλά και μακροχρόνιας μίσθωσης μεταφορικών μέσων που αναφέρεται στο σημείο  4.9.2 πιο κάτω, η διάρκεια της συνεχούς κατοχής ή χρήσης μεταφορικού μέσου, η οποία αποτελεί αντικείμενο μίσθωσης καθορίζεται βάσει της σύμβασης μεταξύ των μερών.

Η σύμβαση χρησιμεύει ως τεκμήριο που μπορεί, να αμφισβητηθεί από κάθε πραγματικό ή νομικό μέσο ώστε να καθοριστεί η πραγματική διάρκεια της συνεχούς κατοχής ή χρήσης.

Η υπέρβαση, λόγω ανωτέρας βίας, της συμβατικής περιόδου της μίσθωσης βραχείας διαρκείας δεν έχει επίπτωση στον καθορισμό της διάρκειας της συνεχούς κατοχής ή χρήσης του μεταφορικού μέσου.

Όταν η μίσθωση ενός και του αυτού μεταφορικού μέσου καλύπτεται από διαδοχικές συμβάσεις μεταξύ των ιδίων μερών, η διάρκεια που πρέπει να λαμβάνεται υπόψη είναι η διάρκεια της συνεχούς κατοχής ή χρήσης του μεταφορικού μέσου σύμφωνα με το σύνολο των συμβάσεων. Μια σύμβαση και οι παρατάσεις της συνιστούν διαδοχικές συμβάσεις. Ωστόσο, η διάρκεια της ή των συμβάσεων μίσθωσης βραχείας διαρκείας που προηγούνται της σύμβασης η οποία θεωρείται μακράς διαρκείας δεν αμφισβητείται, εφόσον δεν υφίσταται καταχρηστική πρακτική.

Εκτός αν υφίσταται καταχρηστική πρακτική, διαδοχικές συμβάσεις μίσθωσης μεταξύ των ιδίων μερών για διαφορετικά μέσα μεταφοράς δεν θεωρούνται ως διαδοχικές συμβάσεις.

4.3.4 Ναυλώσεις 
Ναύλωση είναι η παραχώρηση του πλοίου μαζί με το πλήρωμα. Η ναύλωση μπορεί να είναι ολική ή μερική. Η ναύλωση όμως πρέπει να είναι έγγραφη, δηλαδή πρέπει να υπάρχει ναυλοσύμφωνο μεταξύ των συμβαλλομένων προσώπων. 

Στην περίπτωση που παραχωρείται μέρος του χώρου του πλοίου για τη μεταφορά αγαθών ή προσώπων, η συναλλαγή αυτή δεν θεωρείται ναύλωση του πλοίου, αλλά παροχή υπηρεσίας μεταφοράς αγαθών ή προσώπων, που επιβαρύνεται με τον ανάλογο συντελεστή Φ.Π.Α.

4.3.5. Χρήση και εκμετάλλευση

Για καθορισμό του τόπου παροχής των υπηρεσιών μίσθωσης μεταφορικών μέσων και συγκεκριμένα για να καθοριστεί εάν η παροχή υπηρεσιών λαμβάνει χώρα εκτός της Ευρωπαϊκής Ένωσης, εφαρμόζονται οι διατάξεις της παραγράφου 3 Μέρους Ι και παραγράφου 14Α του Μέρους ΙΙΙ του Δέκατου Τρίτου Παραρτήματος του περί Φόρου Προστιθέμενης Αξίας Νόμου του 2000 όπως τροποποιήθηκε (βλ. παράγραφο 5 πιο κάτω).

4.3.6. Ποιες υπηρεσίες καλύπτονται από τον ειδικό κανόνα;

Η οποιαδήποτε βραχυχρόνια μίσθωση μεταφορικού μέσου, όπως αυτό περιγράφεται πιο πάνω. 

4.3.7. Τόπος παροχής

Ο τόπος παροχής των υπηρεσιών βραχυχρόνιας μίσθωσης είναι ο τόπος όπου το μεταφορικό μέσο τίθεται πραγματικά στη διάθεση του πελάτη.

Ο τόπος όπου το μεταφορικό μέσο τίθεται πράγματι στη διάθεση του πελάτη είναι ο τόπος όπου ο πελάτης ή τρίτος που ενεργεί για λογαριασμό του ασκεί τη φυσική κατοχή του μεταφορικού μέσου (Εκτελεστικός Κανονισμός (ΕΕ) 282/2011, άρθρο 40).

4.3.8. Ποιος αποδίδει τον Φ.Π.Α.;

Στις περιπτώσεις βραχυχρόνιας μίσθωσης μεταφορικού μέσου που τίθεται στη διάθεση του πελάτη εντός της Δημοκρατίας, η υποχρέωση επιβολής και απόδοσης του φόρου βαρύνει πάντοτε τον προμηθευτή της υπηρεσίας. Αν είστε πάροχος υπηρεσιών βραχυχρόνιας μίσθωσης μεταφορικού μέσου στη Δημοκρατία, εσείς όμως δεν ανήκετε στη Δημοκρατία και ο πελάτης σας δεν είναι εγγεγραμμένο πρόσωπο στο κυπριακό μητρώο Φ.Π.Α., τότε εσείς ως ο πάροχος των υπηρεσιών είστε υπεύθυνος να αποδώσετε τον οφειλόμενο φόρο. Αν δεν είστε ήδη εγγεγραμμένος πιθανό να πρέπει να εγγραφείτε στο κυπριακό μητρώο Φ.Π.Α. ή, για τις συναλλαγές που αφορούν μη υποκείμενο στο φόρο πρόσωπο, να χρησιμοποιήσετε το καθεστώς της Μονοαπευθυντικής Θυρίδας (One Stop Shop (OSS)) (βλέπε σημείο 10.2 πιο κάτω) για την εκπλήρωση των σχετικών υποχρεώσεών σας ως προς την απόδοση του Κυπριακού Φ.Π.Α..

Αν είστε εγγεγραμμένο πρόσωπο στο κυπριακό Φ.Π.Α. και λαμβάνετε υπηρεσίες βραχυχρόνιας μίσθωσης μεταφορικού μέσου στη Δημοκρατία, είναι πιθανό να απαιτηθεί να αποδώσετε το φόρο με τη μέθοδο της αντίστροφης χρέωσης αν ο πάροχος ανήκει εκτός της Δημοκρατίας.

Αντίστοιχα, σε περιπτώσεις βραχυχρόνιας μίσθωσης μεταφορικού μέσου εντός της Ευρωπαϊκής Ένωσης, η υποχρέωση αυτή βαρύνει κατ’ αρχήν τον πάροχο.  Σε ορισμένες περιπτώσεις που αφορούν υπηρεσίες μίσθωσης μεταφορικών μέσων B2B, ένα κράτος μέλος μπορεί να έχει προβλέψει στην εθνική του περί Φ.Π.Α. νομοθεσία ότι ο πελάτης είναι υπεύθυνος για την απόδοση του Φ.Π.Α., μέσω της εφαρμογής του μηχανισμού της αντίστροφης χρέωσης (reverse charge). Σε μια τέτοια περίπτωση, ο πάροχος δεν θα έχει καμία υποχρέωση να χρεώσει Φ.Π.Α.  

Κατά συνέπεια, στις περιπτώσεις συναλλαγών μεταξύ επιχειρήσεων (B2B) που αφορούν υπηρεσίες βραχυχρόνιας μίσθωσης μεταφορικού μέσου, είναι αναγκαία η εξέταση της εθνικής νομοθεσίας περί Φ.Π.Α. του κράτους μέλους στο οποίο θεωρείται ότι βρίσκεται ο τόπος παροχής της υπηρεσίας, προκειμένου να διαπιστωθεί εάν η υποχρέωση επιβολής και απόδοσης του φόρου βαρύνει τον πάροχο ή τον λήπτη της υπηρεσίας.

Στις περιπτώσεις συναλλαγών με ιδιώτη/ τελικό καταναλωτή (B2C) που αφορούν υπηρεσίες βραχυχρόνιας μίσθωσης μεταφορικού μέσου, και που ο τόπος παροχής βρίσκεται σε διαφορετικό κράτος μέλος από εκείνο στο οποίο ο πάροχος είναι εγκατεστημένος ή εγγεγραμμένος για σκοπούς Φ.Π.Α., ο πάροχος ενδέχεται να υποχρεούται είτε να εγγραφεί για σκοπούς Φ.Π.Α. στο εν λόγω κράτος μέλος είτε να χρησιμοποιήσει το καθεστώς της Μονοαπευθυντικής Θυρίδας (One Stop Shop (OSS) βλέπε σημείο 10.2) για την εκπλήρωση των σχετικών υποχρεώσεών του ως προς την απόδοση του Φ.Π.Α..

Τα πιο πάνω ισχύουν με την επιφύλαξη των εφαρμοστέων ορίων εγγραφής για σκοπούς Φ.Π.Α., τα οποία ενδέχεται να επηρεάζουν τις σχετικές υποχρεώσεις του παρέχοντος την υπηρεσία.

4.3.9. Παραδείγματα

Παράδειγμα 1 

Γαλλική εταιρεία εκμισθώνει αυτοκίνητο σε ιδιώτη Γάλλο πελάτη για περίοδο 20 ημερών, θέτοντας το όχημα στη διάθεσή του στη Λεμεσό. 

Ποιος είναι ο τόπος παροχής της υπηρεσίας;

Η διάρκεια της μίσθωσης δεν υπερβαίνει τις 30 ημέρες και, συνεπώς, πρόκειται για βραχυχρόνια μίσθωση αυτοκινήτου. Ο τόπος παροχής της υπηρεσίας είναι ο τόπος όπου το όχημα τίθεται στη διάθεση του πελάτη, δηλαδή η Λεμεσός.

Ως εκ τούτου, ο τόπος παροχής βρίσκεται στην Δημοκρατία και εφαρμόζεται κυπριακός Φ.Π.Α.. Με την επιφύλαξη των σχετικών ορίων εγγραφής, η γαλλική εταιρεία μπορεί να εκπληρώσει τις υποχρεώσεις της για σκοπούς Φ.Π.Α. μέσω του καθεστώς της Μονοαπευθυντικής Θυρίδας (One Stop Shop (OSS) βλέπε σημείο 10.2 πιο κάτω) ή, εναλλακτικά, με εγγραφή στο μητρώο Φ.Π.Α. στην Δημοκρατία και απόδοση του οφειλόμενου Φ.Π.Α. μέσω των δηλώσεων Φ.Π.Α. που θα υποβάλλει.

Παράδειγμα 2

Σε συνέχεια του Παραδείγματος 1 πιο πάνω, κατά τη λήξη της αρχικής περιόδου μίσθωσης των 20 ημερών, ο Γάλλος πελάτης ανανεώνει τη μίσθωση του ίδιου αυτοκινήτου για επιπλέον περίοδο 20 ημερών. 

Ποιος είναι ο τόπος παροχής της νέας σύμβασης μίσθωσης;

Με την προσθήκη της δεύτερης περιόδου των 20 ημερών, η συνολική διάρκεια της μίσθωσης υπερβαίνει τις 30 ημέρες. Διαδοχικές συμβάσεις που αφορούν το ίδιο όχημα θεωρούνται ως μία ενιαία παροχή υπηρεσίας. Ως εκ τούτου, η εν λόγω παροχή συνιστά πλέον μακροχρόνια μίσθωση μεταφορικού μέσου, με τον τόπο παροχής να καθορίζεται σύμφωνα με τον κανόνα που επεξηγείται στην παράγραφο 4.3.1.2 πιο κάτω, δηλαδή στον τόπο της συνήθους διαμονής του πελάτη.

Κατά συνέπεια, φαίνεται ότι στη νέα περίοδο μίσθωσης των 20 ημερών θα πρέπει να επιβληθεί γαλλικός Φ.Π.Α. αντί κυπριακού Φ.Π.Α.. Στην πράξη, δεν θα πρέπει να πραγματοποιηθεί οποιαδήποτε αναπροσαρμογή ή διόρθωση σε σχέση με την αρχική σύμβαση μίσθωσης.

4.3.10. Σημεία προσοχής 

Θα πρέπει να δίδεται ιδιαίτερη προσοχή ώστε τυχόν μεταγενέστερες, πρόσθετες συμβάσεις μίσθωσης για το ίδιο μεταφορικό μέσο να μην έχουν ως αποτέλεσμα τη μετατροπή της υπηρεσίας από βραχυχρόνια μίσθωση μεταφορικού μέσου σε μακροχρόνια μίσθωση, καθώς σε μια τέτοια περίπτωση ο κανόνας περί τόπου παροχής μεταβάλλεται και καθορίζεται με βάση τον τόπο εγκατάστασης ή συνήθους διαμονής του πελάτη.

Επιπλέον, η μίσθωση με οδηγό και πλήρωμα δεν θεωρείται μίσθωση μεταφορικού μέσου, αλλά παροχή υπηρεσίας μεταφοράς επιβατών.

Στις υπηρεσίες βραχυχρόνιας μίσθωσης μεταφορικού μέσου τόσο μεταξύ επιχειρήσεων (B2B) όσο προς τελικούς καταναλωτές (B2C), εφαρμόζονται οι διατάξεις περί ουσιαστικής / πραγματικής χρήσης και εκμετάλλευσης (use and enjoyment) της περί Φ.Π.Α. νομοθεσίας. (βλ. Παράγραφο 5 πιο κάτω).


4.4 Υπηρεσίες εστιατορίων και εστίασης - 13ο Παράρτημα, Μέρος 1 Παράγραφος 5

4.4.1. Ειδικός Κανόνας

Η παροχή υπηρεσιών εστιατορίων και εστίασης θεωρείται ότι παρέχεται στον τόπο όπου εκτελούνται φυσικά δηλαδή γίνεται η φυσική εκτέλεση της υπηρεσίας ανεξάρτητα από το αν ο πελάτης είναι υποκείμενο στο φόρο πρόσωπο (B2B) ή ιδιώτης (B2C).

4.4.2. Υπηρεσίες που εμπίπτουν στον ειδικό κανόνα – Άρθρο 6 του Εκτελεστικού Κανονισμού (ΕΕ) 282/2011

Υπηρεσίες εστίασης και παροχής γευμάτων περιλαμβάνουν την παροχή έτοιμων ή παρασκευασμένων τροφίμων και ποτών για ανθρώπινη κατανάλωση, η οποία συνοδεύεται από επαρκείς υπηρεσίες στήριξης που επιτρέπουν την άμεση κατανάλωσή τους.

Δεν εμπίπτει στις υπηρεσίες του ειδικού κανόνα η απλή παράδοση έτοιμων φαγητών ή ποτών χωρίς καμία άλλη συνοδευτική υπηρεσία στήριξης π.χ. take-away, αγορά έτοιμων γευμάτων από υπεραγορά καθώς δεν συνιστά υπηρεσία εστίασης αλλά αντίθετα παράδοση αγαθών.

4.4.3 Τόπος παροχής

Ο τόπος παροχής των υπηρεσιών εστίασης και παροχής γευμάτων είναι ο τόπος στον οποίο εκτελούνται φυσικά οι υπηρεσίες αυτές, δηλαδή εκεί όπου καταναλώνεται το φαγητό.

Ο κανόνας της φυσικής εκτέλεσης δεν εφαρμόζεται όταν οι υπηρεσίες αυτές εκτελούνται φυσικά πάνω σε πλοία, αεροσκάφη ή τρένα κατά τη διάρκεια ενδοκοινοτικής μεταφοράς επιβατών. Ο τόπος παροχής για αυτές τις υπηρεσίες καθορίζεται σε διαφορετικό ειδικό κανόνα και επεξηγείται πιο κάτω στην παράγραφο 4.5.1. 

4.4.4 Ποιος αποδίδει τον Φ.Π.Α.

Η υποχρέωση για την απόδοση και καταβολή του Φ.Π.Α. για τις υπηρεσίες εστίασης και παροχής γευμάτων βαρύνει τον πάροχο τον εν λόγω υπηρεσιών. Συγκεκριμένα, ρυθμίζεται ως εξής:

Στις συναλλαγές B2B (προς υποκείμενα στον φόρο πρόσωπα):

Πάροχος υπηρεσιών εστίασης στη Δημοκρατία ο οποίος ανήκει στη Δημοκρατία έχει υποχρέωση επιβολής και απόδοσης του σχετικού Φ.Π.Α.. Αν ο εν λόγω πάροχος δεν είναι ήδη εγγεγραμμένος, θα πρέπει  ενδέχεται να υποχρεούται να εγγραφεί στο κυπριακό μητρώο Φ.Π.Α. για την εκπλήρωση των σχετικών υποχρεώσεών του ως προς την απόδοση του Κυπριακού Φ.Π.Α., εφόσον βέβαια υπερβαίνει το καθορισμένο όριο εγγραφής.

Όμως, αν ένας πάροχος παρέχει τέτοιες υπηρεσίες στη Δημοκρατία, αλλά δεν ανήκει στη Δημοκρατία και ο πελάτης του είναι εγγεγραμμένο πρόσωπο στο κυπριακό μητρώο Φ.Π.Α., τότε ο πάροχος των υπηρεσιών απαλλάσσεται από την υποχρέωση εγγραφής στη Δημοκρατία. Στην περίπτωση αυτή, ο πελάτης (λήπτης της υπηρεσίας) είναι υπεύθυνος να αποδώσει τον οφειλόμενο Φ.Π.Α. στη Δημοκρατία μέσω του μηχανισμού της αντίστροφης χρέωσης (παράγραφο 9.5 πιο κάτω).

Στις περιπτώσεις συναλλαγών B2B όπου ο τόπος παροχής βρίσκεται σε διαφορετικό κράτος μέλος από εκείνο στο οποίο ο πάροχος είναι εγκατεστημένος ή εγγεγραμμένος για σκοπούς Φ.Π.Α., ο πάροχος πρέπει να εξετάσει την υποχρέωση εγγραφής και απόδοσης Φ.Π.Α. σε εκείνο το κράτος μέλος ή εάν το εν λόγω κράτος μέλος εφαρμόζει την επέκταση της αντίστροφης χρέωσης, όπως αναλύεται εκτενέστερα στην παράγραφο 9.5.

Στις συναλλαγές B2C (προς μη υποκείμενα στον φόρο πρόσωπα / ιδιώτες):

Αν ένας πάροχος παρέχει υπηρεσίες εστίασης  στη Δημοκρατία προς ιδιώτες (B2C), ο τόπος φορολόγησης βρίσκεται στη Δημοκρατία και η υποχρέωση επιβολής και απόδοσης του Φ.Π.Α. βαρύνει τον πάροχο των υπηρεσιών. Σε περίπτωση που ο πάροχος δεν ανήκει στη Δημοκρατία προκειμένου να εκπληρώσει τις υποχρεώσεις του ως προς την απόδοση του Κυπριακού Φ.Π.Α., θα πρέπει να εξετάσει τις υποχρεώσεις εγγραφής για σκοπούς Φ.Π.Α. στη Δημοκρατία είτε να χρησιμοποιήσει το καθεστώς της Μονοαπευθυντικής Θυρίδας (One Stop Shop (OSS) σημείο 10.2) για την εκπλήρωση των σχετικών υποχρεώσεών του ως προς την απόδοση του Φ.Π.Α..

4.4.5 Παραδείγματα

Παράδειγμα 1

Κύπριος ιδιώτης επισκέπτεται την Ιταλία για διακοπές και δειπνεί σε εστιατόριο στη Ρώμη.

· Πάροχος: Ιταλικό εστιατόριο
· Πελάτης: Κύπριος ιδιώτης (Συναλλαγή B2C)
· Υπηρεσία: Υπηρεσία εστίασης 

Η φυσική εκτέλεση της υπηρεσίας  γίνεται στην Ιταλία, επομένως ο τόπος παροχής είναι η Ιταλία και επιβάλλεται ιταλικός Φ.Π.Α..

4.4.6.  Σημεία προσοχής

Ξένοι προμηθευτές που παρέχουν υπηρεσίες εστίασης ή catering σε ιδιώτες (B2C) στην Δημοκρατία, αλλά διατηρούν στη Δημοκρατία μόνιμη εγκατάσταση (γεγονός που εξετάζεται με βάση την παράγραφο 2.3.2.), χρησιμοποιούν εσφαλμένα το καθεστώς OSS (σημείο 10.2). Εφόσον υπάρχει μόνιμη εγκατάσταση, ο φόρος πρέπει να δηλώνεται και να αποδίδεται μέσω της τοπικής δήλωσης Φ.Π.Α. στην Δημοκρατία και όχι μέσω της Μονοαπευθυντικής Θυρίδας (σημείο 10.2).


4.5 Υπηρεσίες εστιατορίου και εστίασης για κατανάλωση επί πλοίων, αεροπλάνων ή τρένων εντός της Ευρωπαϊκής Ένωσης  - 13ο Παράρτημα, Μέρος 1, Παράγραφος 6

4.5.1 Ειδικός Κανόνας - Άρθρα 35, 36 και 37 του Εκτελεστικού Κανονισμού (ΕΕ) 282/2011

Για τις υπηρεσίες εστίασης και παροχής γευμάτων που εκτελούνται πάνω σε πλοία, αεροπλάνα ή τρένα κατά τη διάρκεια του τμήματος μιας μεταφοράς επιβατών που πραγματοποιείται εντός της Ευρωπαϊκής Ένωσης, ο τόπος παροχής των υπηρεσιών αυτών συνδέεται άρρηκτα με το σημείο αναχώρησης της μεταφοράς επιβατών. Ο ειδικός αυτός κανόνας ισχύει ανεξαρτήτως του αν η υπηρεσία παρέχεται σε επιχείρηση (B2B) ή σε τελικό καταναλωτή (B2C).

Το τμήμα μεταφοράς επιβατών που διενεργείται εντός της Ευρωπαϊκής Ένωσης, όπως αναφέρεται στον ειδικό κανονισμό αυτό, καθορίζεται από το δρομολόγιο του μεταφορικού μέσου και όχι από το δρομολόγιο που πραγματοποιεί κάθε επιβάτης.

Για την ορθή εφαρμογή του κανόνα αυτού, ισχύουν οι ακόλουθοι ορισμοί και προϋποθέσεις:

· Τμήμα μεταφοράς επιβατών εντός της Ευρωπαϊκής Ένωσης: Νοείται το τμήμα της μεταφοράς που πραγματοποιείται, χωρίς ενδιάμεση στάση εκτός της Ένωσης , μεταξύ του σημείου αναχώρησης και του σημείου άφιξης της μεταφοράς επιβατών. Το τμήμα αυτό καθορίζεται αποκλειστικά από το συνολικό δρομολόγιο του ίδιου του μεταφορικού μέσου και όχι από το μεμονωμένο δρομολόγιο ή τον τελικό προορισμό που πραγματοποιεί κάθε επιβάτης ξεχωριστά.
· Σημείο αναχώρησης της μεταφοράς επιβατών: Νοείται το πρώτο προγραμματισμένο σημείο επιβίβασης επιβατών εντός της Ένωσης , ενδεχομένως μετά από ενδιάμεση στάση εκτός της Ένωσης .
· Σημείο άφιξης της μεταφοράς επιβατών: Νοείται το τελευταίο προγραμματισμένο σημείο αποβίβασης εντός της Ένωσης  επιβατών που έχουν επιβιβασθεί εντός της Ένωσης, ενδεχομένως πριν από ενδιάμεση στάση εκτός της Ένωσης .
· Μεταφορά με επιστροφή: Εάν πρόκειται για μεταφορά με επιστροφή (κυκλικό ταξίδι), η διαδρομή της επιστροφής θεωρείται πάντοτε ως αυτοτελής και ξεχωριστή μεταφορά.

Οι υπηρεσίες εστιατορίου και εστίασης που παρέχονται κατά τη διάρκεια του τμήματος μεταφοράς επιβατών που διενεργείται εντός της Ευρωπαϊκής Ένωσης εμπίπτουν στον παρόν ειδικό κανόνα του σημείου αναχώρησης του μεταφορικού μέσου. Οι υπηρεσίες εστιατορίου και εστίασης που παρέχονται εκτός του τμήματος μεταφοράς επιβατών που διενεργείται εντός της Ένωσης , αλλά στο έδαφος κράτους μέλους ή τρίτης χώρας (π.χ. ενώ το μέσο βρίσκεται ακινητοποιημένο στο έδαφος ενός κράτους-μέλους ή σε τρίτη χώρα) εμπίπτουν στον ειδικό κανόνα φορολόγησης του τόπου όπου πραγματοποιείται κατά φυσικό τρόπο η παροχή όπως αναλύεται στην παράγραφο 4.4 πιο πάνω.

Ο τόπος παροχής υπηρεσίας εστιατορίου ή εστίασης που εκτελείται εντός της Ευρωπαϊκής Ένωσης εν μέρει κατά τη διάρκεια του τμήματος μεταφοράς επιβατών που διενεργείται εντός της Ευρωπαϊκής Ένωσης και εν μέρει εκτός του εν λόγω τμήματος αλλά στο έδαφος κράτους μέλους, καθορίζεται εξ ολοκλήρου σύμφωνα με τους κανόνες που εφαρμόζονται για τον καθορισμό του τόπου παροχής κατά την έναρξη της παροχής της υπηρεσίας εστιατορίου ή εστίασης.

4.5.2 Υπηρεσίες που εμπίπτουν στον ειδικό κανόνα

Στις υπηρεσίες που εμπίπτουν στον εν λόγω κανόνα εμπίπτει η παροχή έτοιμου φαγητού, γευμάτων και ποτών για άμεση κατανάλωση εντός του μεταφορικού μέσου (πλοίου, αεροσκάφους ή αμαξοστοιχίας), συνοδευόμενη από τις απαραίτητες υπηρεσίες υποστήριξης.

Κρίσιμη προϋπόθεση είναι η παροχή να λαμβάνει χώρα κατά το εντός της ΕΕ τμήμα της μεταφοράς. Ως τέτοιο ορίζεται το τμήμα της μεταφοράς που πραγματοποιείται χωρίς ενδιάμεση στάση εκτός της Ένωσης , μεταξύ του σημείου αναχώρησης και του σημείου άφιξης του μέσου μεταφοράς.

4.5.3 Τόπος παροχής

Ως τόπος παροχής (και κατά συνέπεια τόπος φορολόγησης για σκοπούς Φ.Π.Α.) των υπηρεσιών αυτών θεωρείται το σημείο αναχώρησης της μεταφοράς των επιβατών.

Επομένως, εάν ένα πλοίο ή αεροπλάνο αναχωρεί από κυπριακό λιμένα/αερολιμένα με προορισμό άλλο κράτος μέλος, όλες οι υπηρεσίες εστίασης που παρέχονται επί του μέσου κατά τη διάρκεια του ταξιδιού εντός Ευρωπαϊκής Ένωσης φορολογούνται στην Δημοκρατία, ανεξάρτητα από το πού βρίσκεται γεωγραφικά το μέσο τη στιγμή της κατανάλωσης.

4.5.4 Ποιος αποδίδει τον Φ.Π.Α.

Η υποχρέωση για την απόδοση και καταβολή του Φ.Π.Α. για τις υπηρεσίες εστίασης επί μεταφορικών μέσων εντός της Ευρωπαϊκής Ένωσης ρυθμίζεται ως εξής:

Στις συναλλαγές B2B (προς υποκείμενα στον φόρο πρόσωπα) 

Πάροχος των εν λόγω υπηρεσιών στη Δημοκρατία (δηλαδή όταν το σημείο αναχώρησης είναι στην Δημοκρατία) ο οποίος ανήκει στη Δημοκρατία, έχει υποχρέωση επιβολής και απόδοσης του Κυπριακού Φ.Π.Α.. Αν δεν είναι ήδη εγγεγραμμένος, ενδέχεται να υποχρεούται να εγγραφεί στο κυπριακό μητρώο Φ.Π.Α.

Εάν , αν ο πάροχος δεν ανήκει στη Δημοκρατία και ο πελάτης του είναι εγγεγραμμένο πρόσωπο στο κυπριακό μητρώο Φ.Π.Α., ο πάροχος απαλλάσσεται από την υποχρέωση εγγραφής. Υπόχρεος για την απόδοση του φόρου μέσω της αντίστροφης χρέωσης είναι ο Κύπριος λήπτης της υπηρεσίας (π.χ. μια εταιρεία που ναυλώνει το πλοίο ή κλείνει εταιρικό πακέτο).

Στις συναλλαγές B2C (προς μη υποκείμενα στον φόρο πρόσωπα/ιδιώτες) 

Αν ο πάροχος παρέχει τις υπηρεσίες αυτές προς ιδιώτες επιβάτες (B2C), η υποχρέωση επιβολής και απόδοσης του φόρου βαρύνει πάντοτε τον προμηθευτή (π.χ. την αεροπορική ή ναυτιλιακή εταιρεία).

Σε περίπτωση που ο πάροχος δεν ανήκει στη Δημοκρατία (βάσει της παραγράφου 2.3.2.), προκειμένου να αποδώσει τον Κυπριακό Φ.Π.Α. (καθώς το σημείο αναχώρησης είναι στην Δημοκρατία), θα πρέπει να εξετάσει τις υποχρεώσεις εγγραφής για σκοπούς Φ.Π.Α. στη Δημοκρατία είτε να χρησιμοποιήσει το καθεστώς της Μονοαπευθυντικής Θυρίδας (One Stop Shop (OSS) σημείο 10.2) για την εκπλήρωση των σχετικών υποχρεώσεών του ως προς την απόδοση του Φ.Π.Α..

4.5.5 Παραδείγματα 

Παράδειγμα 1 

Επιβατικό πλοίο αναχωρεί από το λιμάνι Λεμεσού με προορισμό το λιμάνι του Πειραιά στην Ελλάδα. Οι υπηρεσίες εστίασης που παρέχονται στους επιβάτες (B2C) κατά τη διάρκεια του ταξιδιού υπόκεινται σε κυπριακό Φ.Π.Α., διότι το σημείο αναχώρησης του ενδοκοινοτικού ταξιδιού βρίσκεται στην Δημοκρατία.

Παράδειγμα 2 

Αεροπλάνο αναχωρεί από το Παρίσι (Γαλλία) με προορισμό τη Λάρνακα. Οι υπηρεσίες εστίασης και παροχής γευμάτων επί του αεροσκάφους υπόκεινται σε γαλλικό Φ.Π.Α., καθώς το σημείο αναχώρησης της μεταφοράς βρίσκεται στη Γαλλία.

4.5.6 Σημεία προσοχής 

Σε κρουαζιέρες που αναχωρούν από την Δημοκρατία, επισκέπτονται ελληνικά νησιά και επιστρέφουν στην Δημοκρατία χωρίς να προσεγγίσουν τρίτη χώρα (εκτός ΕΕ), θεωρείται ότι η επιστροφή αποτελεί νέα, ξεχωριστή μεταφορά. Συχνά οι εταιρείες εφαρμόζουν κυπριακό Φ.Π.Α. και για το ταξίδι της επιστροφής, ενώ για το σκέλος της επιστροφής (π.χ. από Πειραιά προς Λεμεσό) έπρεπε να επιβληθεί ελληνικός Φ.Π.Α.



ΜΕΡΟΣ ΙΙ:
Ειδικοί κανόνες που εφαρμόζονται  μόνο σε συναλλαγές B2B

4.6 Πρόσβαση σε πολιτιστικές, καλλιτεχνικές, αθλητικές κ.τ.λ. εκδηλώσεις- 13ο Παράρτημα, Μέρος Ι, Παράγραφος 4

4.6.1 Ειδικός Κανόνας

Η παροχή υπηρεσιών που αφορούν την πρόσβαση σε πολιτιστικές, καλλιτεχνικές, αθλητικές, επιστημονικές, εκπαιδευτικές, ψυχαγωγικές ή συναφείς εκδηλώσεις, όπως είναι οι εμπορικές και άλλες εκθέσεις, καθώς και παρεπόμενων υπηρεσιών σχετικά με την πρόσβαση σε αυτές τις εκδηλώσεις προς υποκείμενο στο φόρο πρόσωπο (Β2Β), θεωρείται ότι πραγματοποιείται στον τόπο στον οποίο πράγματι λαμβάνουν χώρα (διεξάγονται φυσικά) οι εκδηλώσεις αυτές. Ο ειδικός αυτός κανόνας ισχύει για υπηρεσίες που παρέχονται σε υποκαιόμενα στο φόρο πρόσωπα (B2B).

4.6.2 Υπηρεσίες που εμπίπτουν στον ειδικό κανόνα – Άρθρα 32, 33 και 33α του  Εκτελεστικού Κανονισμού (ΕΕ) 282/2011 

· Δικαίωμα εισόδου σε πολιτιστικές, καλλιτεχνικές, αθλητικές, επιστημονικές, εκπαιδευτικές, ψυχαγωγικές ή παρόμοιες εκδηλώσεις, καθώς και σε εμπορικές ή άλλες εκθέσεις και συνέδρια έναντι εισιτηρίου ή πληρωμής, συμπεριλαμβανομένου της πληρωμής υπό μορφή συνδρομής, εισιτηρίου διάρκειας, ή περιοδικής πληρωμής, δικαιώματος συμμετοχής. 
· Δικαίωμα εισόδου σε θεάματα, θεατρικές παραστάσεις, παραστάσεις τσίρκου, εμπορικές και λοιπές εκθέσεις, πάρκα αναψυχής, συναυλίες, καθώς και σε άλλες παρόμοιες πολιτιστικές εκδηλώσεις.
· Δικαίωμα εισόδου σε αθλητικές εκδηλώσεις, όπως αγώνες ή αναμετρήσεις. Σημειώνεται ότι δεν εμπίπτει στον ειδικό κανόνα η χρήση εγκαταστάσεων, όπως γυμναστηρίων ή παρόμοιων χώρων, με πληρωμή κατ’ αποκοπή.
· Δικαίωμα εισόδου σε εκπαιδευτικές και επιστημονικές εκδηλώσεις, όπως διαλέξεις και σεμινάρια.
· Παρεπόμενες υπηρεσίες που σχετίζονται άμεσα με την πρόσβαση σε πολιτιστικές, καλλιτεχνικές, αθλητικές, επιστημονικές, εκπαιδευτικές, ψυχαγωγικές ή παρεμφερείς εκδηλώσεις, υπό την προϋπόθεση ότι αυτές παρέχονται χωριστά στο πρόσωπο το οποίο παρίσταται δια ζώσης στην εκδήλωση, έναντι ξεχωριστής αντιπαροχής. Οι βοηθητικές αυτές υπηρεσίες περιλαμβάνουν ιδίως τη χρήση γκαρνταρόμπας ή εγκαταστάσεων υγιεινής στον χώρο της εκδήλωσης, αλλά αποκλείουν τις απλές υπηρεσίες διαμεσολάβησης που αφορούν την πώληση των εισιτηρίων.
· Η διάθεση εισιτηρίων που παρέχουν πρόσβαση στις πιο πάνω εκδηλώσεις, όταν αυτή πραγματοποιείται από μεσάζοντα που ενεργεί στο δικό του όνομα αλλά για λογαριασμό του διοργανωτή, ή από άλλον υποκείμενο στον φόρο (εκτός από τον ίδιο τον διοργανωτή) ο οποίος ενεργεί για δικό του λογαριασμό (π.χ. μεταπώληση εισιτηρίων).

Ο ειδικός αυτός κανόνας δεν καλύπτει την πρόσβαση σε εκδηλώσεις όταν η συμμετοχή είναι εικονική (virtually). Εάν ένα υποκείμενο στον φόρο πρόσωπο παρακολουθεί ένα συνέδριο ή μια εκπαίδευση διαδικτυακά (online), η υπηρεσία ακολουθεί τον βασικό κανόνα B2B.

4.6.3 Τόπος παροχής

Ο τόπος στον οποίο λαμβάνει χώρα πράγματι (διεξάγεται φυσικά) η εκδήλωση.

4.6.4 Ποιος αποδίδει τον Φ.Π.Α.

Στις περιπτώσεις παροχής υπηρεσιών που αφορούν την πρόσβαση σε πολιτιστικές, καλλιτεχνικές, αθλητικές, επιστημονικές, εκπαιδευτικές, ψυχαγωγικές ή συναφείς εκδηλώσεις (καθώς και των παρεπόμενων υπηρεσιών τους) που λαμβάνουν χώρα (πραγματοποιούνται φυσικά) εντός της Δημοκρατίας, η υποχρέωση απόδοσης του Φ.Π.Α. επιβαρύνει τον πάροχο του δικαιώματος εισόδου στην εκδήλωση.

Αν είστε πάροχος υπηρεσιών πρόσβασης σε εκδηλώσεις στη Δημοκρατία και ανήκετε στη Δημοκρατία, η υποχρέωση επιβολής και απόδοσης του φόρου βαρύνει εσάς. Αν δεν είστε ήδη εγγεγραμμένος, πιθανό να πρέπει να εγγραφείτε στο κυπριακό μητρώο Φ.Π.Α. για την εκπλήρωση των σχετικών υποχρεώσεών σας ως προς την απόδοση του Κυπριακού Φ.Π.Α., εφόσον βέβαια υπερβαίνετε το καθορισμένο όριο εγγραφής.

Εάν είστε πάροχος τέτοιων υπηρεσιών στη Δημοκρατία, εσείς όμως δεν ανήκετε στη Δημοκρατία και ο πελάτης σας είναι εγγεγραμμένο πρόσωπο στο κυπριακό μητρώο Φ.Π.Α. (B2B), τότε ο πάροχος των υπηρεσιών απαλλάσσεται από την υποχρέωση εγγραφής στη Δημοκρατία. Στην περίπτωση αυτή, ο πελάτης (λήπτης της υπηρεσίας) είναι υπεύθυνος να αποδώσει τον οφειλόμενο φόρο στη Δημοκρατία μέσω του μηχανισμού της αντίστροφης χρέωσης (reverse charge).

Στις περιπτώσεις συναλλαγών μεταξύ υποκειμένων στο φόρο προσώπων (B2B) που αφορούν δικαιώματα πρόσβασης σε εκδηλώσεις, και που ο τόπος παροχής βρίσκεται σε διαφορετικό κράτος μέλος από εκείνο στο οποίο ο πάροχος είναι εγκατεστημένος ή εγγεγραμμένος για σκοπούς Φ.Π.Α., ο πάροχος πρέπει να εξετάσει την υποχρέωση εγγραφής και απόδοσης Φ.Π.Α. σε εκείνο το κράτος μέλος ή εάν το εν λόγω κράτος μέλος εφαρμόζει την επέκταση της αντίστροφης χρέωσης, όπως αναλύεται εκτενέστερα στην παράγραφο 9.5.

4.6.5 Παραδείγματα

Παράδειγμα 1

Κυπριακή εταιρεία (υποκείμενο στο φόρο πρόσωπο) αγοράζει δικαίωμα συμμετοχής (εισιτήριο) για δύο υπαλλήλους της σε ένα ιατρικό συνέδριο που διοργανώνεται με φυσική παρουσία στη Γερμανία από γερμανικό ινστιτούτο. Πού βρίσκεται ο τόπος παροχής;

Πάροχος: Γερμανικό Ινστιτούτο
Πελάτης: Κυπριακή εταιρεία (συναλλαγή B2B)
Εκδήλωση: Ιατρικό Συνέδριο με φυσική παρουσία στη Γερμανία

Επειδή η υπηρεσία αφορά τη φυσική πρόσβαση σε επιστημονική εκδήλωση, ο βασικός κανόνας B2B παρακάμπτεται. Ο τόπος παροχής είναι η Γερμανία, καθώς εκεί λαμβάνει χώρα (επί τόπου) το συνέδριο. Ο Γερμανός διοργανωτής θα χρεώσει γερμανικό Φ.Π.Α..

Παράδειγμα 2

Κυπριακή εταιρεία (υποκείμενο στο φόρο πρόσωπο) αγοράζει πρόσβαση για το προσωπικό της σε ένα εξειδικευμένο εκπαιδευτικό σεμινάριο πληροφορικής. Η εκπαίδευση διεξάγεται ζωντανά από εταιρεία στη Γαλλία, αλλά οι υπάλληλοι της κυπριακής εταιρείας τη παρακολουθούν διαδικτυακά (virtually) από τα γραφεία τους στη Λευκωσία. Πού βρίσκεται ο τόπος παροχής;

Πάροχος: Γαλλική εταιρεία 
Πελάτης: Κυπριακή εταιρεία (συναλλαγή B2B)
Εκδήλωση: Διαδικτυακή παρακολούθηση (virtually)

Εφόσον η συμμετοχή είναι εικονική (virtual), ο ειδικός κανόνας του τόπου διεξαγωγής δεν εφαρμόζεται. Η υπηρεσία ακολουθεί τον βασικό κανόνα B2B. Κατά συνέπεια, ο τόπος παροχής είναι η Δημοκρατία (η έδρα του λήπτη). Η γαλλική εταιρεία θα εκδώσει τιμολόγιο χωρίς Φ.Π.Α. και η κυπριακή εταιρεία υποχρεούται να αποδώσει κυπριακό Φ.Π.Α. με τη μέθοδο της αντίστροφης χρέωσης (reverse charge).

4.6.6 Σημεία προσοχής 

· Συχνά θεωρείται λανθασμένα ότι η πληρωμή μιας κατ' αποκοπή συνδρομής (π.χ. μηνιαίας ή ετήσιας) για τη χρήση αθλητικών εγκαταστάσεων, όπως γυμναστηρίων ή παρόμοιων χώρων, αποτελεί δικαίωμα πρόσβασης σε αθλητική εκδήλωση και άρα ακολουθεί τον τόπο φυσικής διεξαγωγής. Στην πραγματικότητα, η χρήση αυτών των εγκαταστάσεων με πληρωμή κατ' αποκοπή δεν εμπίπτει στο πεδίο εφαρμογής του ειδικού κανόνα της πρόσβασης σε εκδηλώσεις όπως αναφέρθηκε και πιο πάνω. 

· Πολλές κυπριακές επιχειρήσεις, όταν λαμβάνουν τιμολόγιο από άλλη ευρωπαϊκή χώρα για φυσική συμμετοχή σε μια έκθεση ή συνέδριο στο εξωτερικό, εφαρμόζουν από συνήθεια αντίστροφη χρέωση στην Δημοκρατία. Αυτό είναι λάθος, καθώς το τιμολόγιο εκδόθηκε η έπρεπε να εκδοθεί με τον τοπικό Φ.Π.Α. της χώρας όπου διεξήχθη επιτόπου η εκδήλωση. Η κυπριακή εταιρεία δεν έχει υποχρέωση να κάνει αντίστροφη χρέωση αλλά μπορεί μόνο να διεκδικήσει τον ξένο φόρο μέσω του συστήματος διασυνοριακής επιστροφής Φ.Π.Α..

· Εάν μια κυπριακή εταιρεία αναλάβει συνολικά τη διοργάνωση μιας έκθεσης ή ενός συνεδρίου (π.χ. στήσιμο περιπτέρων, εύρεση χώρου, προώθηση) για λογαριασμό μιας ξένης επιχείρησης, η υπηρεσία αυτή της συνολικής διοργάνωσης ακολουθεί τον βασικό κανόνα B2B και όχι τον ειδικό κανόνα της πρόσβασης καθώς η ακριβής φύση της  υπηρεσίας είναι η διοργάνωση της έκθεσης/συνεδρίου και όχι η πρόσβαση.



ΜΕΡΟΣ ΙΙΙ:

Ειδικοί κανόνες που εφαρμόζονται  μόνο σε συναλλαγές B2C

4.7 Παροχή υπηρεσιών από μεσάζοντες - 13ο Παράρτημα, Μέρος ΙΙΙ Παράγραφος 11

4.7.1 Ειδικός Κανόνας 

Η χώρα παροχής υπηρεσιών σε πρόσωπο που δεν είναι σχετικό υποκείμενο στο φόρο πρόσωπο από μεσάζοντα που ενεργεί στο όνομα και για λογαριασμό τρίτου, είναι η χώρα στην οποία πραγματοποιήθηκε η συναλλαγή (κύρια πράξη) στην οποία παρεμβαίνει ο µεσάζοντας.

4.7.2 Ορισμός του μεσάζων – Άρθρο 30 του Εκτελεστικού Κανονισμού (ΕΕ) 282/2011, 

Ως μεσάζοντας νοείται το πρόσωπο το οποίο δεν δραστηριοποιείται για δικό του λογαριασμό, αλλά παρεμβαίνει στη συμβατική σχέση μεταξύ δύο άλλων μερών (του παρόχου και του τελικού καταναλωτή), ενεργώντας αποκλειστικά στο όνομα και για λογαριασμό του εντολέα του. Ο ειδικός αυτός κανόνας ισχύει για υπηρεσίες που παρέχονται σε ιδιώτες (B2C) και όχι υποκείμενα στο φόρο πρόσωπα

Καλύπτει τόσο τις υπηρεσίες των μεσαζόντων που ενεργούν στο όνομα και για λογαριασμό του λήπτη της παρεχόμενης υπηρεσίας, όσο και τις υπηρεσίες των μεσαζόντων που ενεργούν στο όνομα και για λογαριασμό του παρέχοντος τις υπηρεσίες αυτές.

4.7.3 Υπηρεσίες που εμπίπτουν στον ειδικό κανόνα – Άρθρο 31 του Εκτελεστικού Κανονισμού (ΕΕ) 282/2011

Οι παροχές υπηρεσιών από πρόσωπα  που ενεργούν ως μεσάζοντες, με σκοπό φέρουν σε επαφή δύο συμβαλλόμενα μέρη για την πραγματοποίηση μιας παράδοσης αγαθών ή παροχής υπηρεσιών.


Καλύπτει επίσης τις υπηρεσίες που παρέχονται από μεσάζοντες οι οποίοι ενεργούν στο όνομα και για λογαριασμό τρίτου και έχουν ως αντικείμενο τη μεσολάβηση στην παροχή καταλύματος στον ξενοδοχειακό τομέα ή σε παρεμφερείς τομείς εφόσον παρέχονται σε μη υποκείμενο στον φόρο πρόσωπο.

Εάν η διαμεσολάβηση παρέχεται προς άλλη επιχείρηση (B2B), εφαρμόζεται ο βασικός κανόνας και ως εκ τούτου ο τόπος φορολόγησης είναι εκεί όπου είναι εγκατεστημένος ο πελάτης (δηλαδή η άλλη επιχείρηση).

4.7.4 Τόπος παροχής 

Όταν οι υπηρεσίες διαμεσολάβησης παρέχονται προς μη υποκείμενα στο φόρο πρόσωπα (B2C), ο τόπος παροχής της διαμεσολάβησης είναι ο τόπος στον οποίο πραγματοποιείται η κύρια πράξη (η υποκείμενη συναλλαγή), σύμφωνα με τις διατάξεις του περί Φ.Π.Α. Νόμου.
Επομένως:

· Αν η κύρια συναλλαγή (π.χ. μια πολιτιστική εκδήλωση ή μια τοπική παροχή υπηρεσίας) φορολογείται στην Δημοκρατία, τότε και η προμήθεια του μεσάζοντα υπόκειται σε κυπριακό Φ.Π.Α..
· Αν η κύρια συναλλαγή φορολογείται σε άλλο κράτος μέλος ή εκτός ΕΕ, τότε και η διαμεσολάβηση ακολουθεί τον ίδιο φορολογικό χειρισμό και υπόκειται στον Φ.Π.Α. της χώρας εκείνης και δεν επιβάλλεται κυπριακός Φ.Π.Α..

4.7.5 Ποιος αποδίδει τον Φ.Π.Α. 

Όταν ο μεσάζοντας παρέχει την υπηρεσία του σε ιδιώτη (B2C) και ο τόπος παροχής της κύριας πράξης βρίσκεται στη Δημοκρατία, ο τόπος φορολόγησης για σκοπούς Φ.Π.Α. της διαμεσολάβησης βρίσκεται επίσης στην Δημοκρατία. Η υποχρέωση επιβολής και απόδοσης του φόρου βαρύνει πάντοτε τον μεσάζων. Σε περίπτωση που ο εν λόγω μεσάζοντας  δεν ανήκει στη Δημοκρατία προκειμένου να αποδώσει τον Κυπριακό Φ.Π.Α., θα πρέπει να εξετάσει τις υποχρεώσεις εγγραφής για σκοπούς Φ.Π.Α. στη Δημοκρατία είτε να χρησιμοποιήσει το καθεστώς της Μονοαπευθυντικής Θυρίδας (One Stop Shop (OSS) σημείο 10.2) για την εκπλήρωση των σχετικών υποχρεώσεών του ως προς την απόδοση του Φ.Π.Α..

4.7.6 Παραδείγματα  

Παράδειγμα 1

Ιδιώτης (B2C) μόνιμος κάτοικος τρίτης χώρας ή κράτους μέλους, επιθυμεί να αγοράσει μια εξοχική κατοικία στην Πάφο. Αναθέτει σε έναν μεσάζοντα/κτηματομεσίτη (ο οποίος μπορεί να είναι εγκατεστημένος στην Δημοκρατία, σε άλλο κράτος μέλος ή σε τρίτη χώρα) να του βρει το κατάλληλο ακίνητο και να διαπραγματευτεί την αγορά στο όνομα και για λογαριασμό του. Επειδή η διαμεσολαβητική υπηρεσία αφορά άμεσα ένα συγκεκριμένο ακίνητο, ο τόπος παροχής κλειδώνει αποκλειστικά εκεί όπου βρίσκεται το ακίνητο. Συνεπώς, η αμοιβή του μεσάζοντα υπόκειται σε κυπριακό Φ.Π.Α., ανεξάρτητα από τη χώρα εγκατάστασης του μεσάζοντα ή του ιδιώτη αγοραστή.

Παράδειγμα 2

Ένας Κύπριος ιδιώτης (B2C) αναθέτει σε έναν Κύπριο μεσάζοντα να του εξασφαλίσει πρόσβαση σε ένα εκπαιδευτικό σεμινάριο με φυσική παρουσία που διοργανώνεται στη Γερμανία. Επειδή η κύρια πράξη (το σεμινάριο) φορολογείται στη Γερμανία (τόπος υλικής εκτέλεσης), η αμοιβή του Κύπριου μεσάζοντα δεν θα έχει κυπριακό Φ.Π.Α., αλλά γερμανικό Φ.Π.Α.

4.7.7 Σημεία προσοχής 

Κύπριοι μεσάζοντες που ενεργούν για λογαριασμό ξένων ιδιωτών (B2C) χρεώνουν αυτόματα κυπριακό Φ.Π.Α. επειδή οι ίδιοι εδρεύουν στην Δημοκρατία. Αν ο τόπος στον οποίο πραγματοποιείται η κύρια πράξη (η υποκείμενη συναλλαγή για την οποία διαμεσολάβησαν), σύμφωνα με τις διατάξεις της περί Φ.Π.Α. Νομοθεσίας   φορολογείται σε άλλο κράτος μέλος, η χρέωση κυπριακού Φ.Π.Α. είναι εσφαλμένη και οφείλεται ο Φ.Π.Α. του άλλου κράτους μέλους.

4.8 Μεταφορά αγαθών

4.8.1 Μεταφορά αγαθών εκτός της ενδοκοινοτικής μεταφοράς αγαθών - 13ο Παράρτημα, Μέρος ΙΙΙ Παράγραφος 12

4.8.1.1 Ειδικός Κανόνας 

Παροχή υπηρεσιών σε πρόσωπο το οποίο δεν είναι σχετικό υποκείμενο στο φόρο πρόσωπο (B2C) που συνίσταται στη μεταφορά αγαθών, εκτός της ενδοκοινοτικής μεταφοράς αγαθών (βλ. 4.8.2) για ενδοκοινοτική μεταφορά αγαθών) θεωρείται ότι πραγματοποιείται στη χώρα όπου πραγματοποιείται η μεταφορά, στην έκταση που πραγματοποιείται σε εκείνη τη χώρα.

4.8.1.2 Ποιες υπηρεσίες καλύπτονται;

Η B2C μεταφορά αγαθών, εκτός της ενδοκοινοτικής μεταφοράς αγαθών, δηλαδή η B2C διεθνής μεταφορά αγαθών και η B2C τοπική μεταφορά αγαθών.

Ως διεθνής μεταφορά αγαθών νοείται η μεταφορά κατά την οποία:

· η μεταφορά αρχίζει εντός της Ευρωπαϊκής Ένωσης και ολοκληρώνεται εκτός της Ευρωπαϊκής Ένωσης, ή αντιστρόφως· ή
· η μεταφορά αρχίζει και ολοκληρώνεται εκτός της Ευρωπαϊκής Ένωσης.

Ως τοπική μεταφορά αγαθών νοείται η μεταφορά η οποία αρχίζει και ολοκληρώνεται εντός της ίδιας χώρας. 

Οποιαδήποτε μεταφορά η οποία πραγματοποιείται μερικώς εκτός της εδαφικής δικαιοδοσίας χώρας θεωρείται ότι παρέχεται εξ’ ολοκλήρου σε εκείνη τη χώρα όταν-

(α) αυτή πραγματοποιείται στα πλαίσια ταξιδιού µεταξύ δύο σηµείων σε εκείνη τη χώρα ανεξάρτητα του κατά πόσο ως μέρος µεγαλύτερου ταξιδιού που συνεπάγεται ταξίδι προς ή από άλλη χώρα· και

(β) τα µεταφορικά µέσα που χρησιμοποιούνται δεν εισέρχονται, προσγειώνονται ή προσθαλασσώνονται σε άλλη χώρα στα πλαίσια του ταξιδιού µεταξύ των εν λόγω δύο σηµείων.

4.8.1.3 Τόπος παροχής

O τόπος όπου πραγματοποιείται η μεταφορά, ανάλογα με τις διανυθείσες αποστάσεις.

4.8.1.4 Ποιος αποδίδει τον Φ.Π.Α.;

Εφόσον η υπηρεσία υπόκειται σε θετικό συντελεστή Φ.Π.Α., η υποχρέωση επιβολής και χρέωσης του Φ.Π.Α. στο σχετικό τιμολόγιο βαρύνει τον πάροχο της υπηρεσίας.

Σε περίπτωση που ο τόπος παροχής βρίσκεται σε διαφορετικό κράτος μέλος από εκείνο στο οποίο ο πάροχος είναι εγκατεστημένος ή εγγεγραμμένος για σκοπούς Φ.Π.Α., ο πάροχος ενδέχεται να υποχρεούται είτε να εγγραφεί για σκοπούς Φ.Π.Α. στο εν λόγω κράτος μέλος είτε να χρησιμοποιήσει το καθεστώς της Μονοαπευθυντικής Θυρίδας (One Stop Shop (OSS) σημείο 10.2) για την εκπλήρωση των σχετικών υποχρεώσεών του ως προς την απόδοση του Φ.Π.Α..

Τα πιο πάνω ισχύουν με την επιφύλαξη των εφαρμοστέων ορίων εγγραφής για σκοπούς Φ.Π.Α., τα οποία ενδέχεται να επηρεάζουν τις σχετικές υποχρεώσεις του παρέχοντος την υπηρεσία.

4.8.1.5 Παραδείγματα

Παράδειγμα 1

Αγαθά μεταφέρονται από κυπριακή εταιρεία μεταφορών για λογαριασμό ιδιώτη πελάτη, από το Βερολίνο στη Φρανκφούρτη, και οι δύο πόλεις ευρισκόμενες στη Γερμανία. Πού βρίσκεται ο τόπος παροχής της υπηρεσίας;

Δεδομένου ότι η μεταφορά αρχίζει και ολοκληρώνεται στη Γερμανία, πρόκειται για εγχώρια μεταφορά αγαθών εντός του ίδιου κράτους μέλους.

Ο πελάτης είναι ιδιώτης και, ως εκ τούτου, η συναλλαγή είναι  προς μη υποκείμενο στον φόρο πρόσωπο (B2C).

Στην περίπτωση αυτή εφαρμόζεται ο ειδικός κανόνας που διέπει τις υπηρεσίες μεταφοράς αγαθών προς μη υποκείμενα στον φόρο πρόσωπα (B2C), οι οποίες δεν συνιστούν ενδοκοινοτική μεταφορά αγαθών.

Κατά συνέπεια, ο τόπος παροχής της υπηρεσίας είναι ο τόπος όπου πραγματοποιείται η μεταφορά, δηλαδή η Γερμανία. Η απάντηση αυτή παραμένει η ίδια ανεξαρτήτως του τόπου εγκατάστασης ή κατοικίας του πελάτη.

Παράδειγμα 2

Έπιπλα μεταφέρονται από κυπριακή εταιρεία μεταφορών για λογαριασμό ιδιώτη πελάτη από τη Λεμεσό στο Ντουμπάι, στο πλαίσιο μίας ενιαίας διαδρομής. Πού βρίσκεται ο τόπος παροχής της υπηρεσίας;

Δεδομένου ότι η μεταφορά αρχίζει στην Δημοκρατία και ολοκληρώνεται στο Ντουμπάι, πρόκειται για διεθνή μεταφορά αγαθών.

Ο πελάτης είναι ιδιώτης και, ως εκ τούτου, η συναλλαγή είναι  προς μη υποκείμενο στον φόρο πρόσωπο (B2C).

Στην περίπτωση αυτή εφαρμόζεται ο ειδικός κανόνας που διέπει τις υπηρεσίες μεταφοράς αγαθών προς μη υποκείμενα στον φόρο πρόσωπα (B2C), οι οποίες δεν συνιστούν ενδοκοινοτική μεταφορά αγαθών.

Κατά συνέπεια, ο τόπος παροχής της υπηρεσίας είναι η χώρα όπου πραγματοποιείται η μεταφορά, κατ’ αναλογία των αποστάσεων που διανύονται.

Ωστόσο, δεδομένου ότι πρόκειται για διεθνή μεταφορά αγαθών, η υπηρεσία υπάγεται στον μηδενικό συντελεστή Φ.Π.Α. (βλ. παράγραφο 5(στ) του 6ου Παραρτήματος του περί Φόρου Προστιθέμενης Αξίας Νόμου του 2000 όπως τροποποιήθηκε). Ως εκ τούτου, δεν οφείλεται Φ.Π.Α. για το μέρος της μεταφοράς που πραγματοποιείται εντός της Δημοκρατίας. Η απάντηση αυτή παραμένει η ίδια ανεξαρτήτως του τόπου εγκατάστασης ή κατοικίας του πελάτη.

4.8.1.6 Σημεία προσοχής 

Η μεταφορά αγαθών συνιστά παροχή υπηρεσίας για σκοπούς Φ.Π.Α.. Οι κανόνες περί τόπου παροχής που αναλύονται πιο πάνω αφορούν αποκλειστικά την εν λόγω υπηρεσία μεταφοράς και δεν επηρεάζουν τη φορολογική μεταχείριση της ίδιας της πώλησης των αγαθών.

Η παράδοση (πώληση) των αγαθών αποτελεί διακριτή συναλλαγή, η οποία διέπεται από τους ειδικούς κανόνες περί τόπου παράδοσης αγαθών, όπως αυτοί προβλέπονται στην περί Φ.Π.Α. νομοθεσία του 2000 όπως αυτή τροποποιήθηκε.

Η μεταφορά αγαθών μεταξύ επιχειρήσεων (B2B) δεν καλύπτεται από ειδικό κανόνα τόπου παροχής. Υπάγεται στο βασικό κανόνα B2B (βλ. παράγραφο 3.1 πιο πάνω). Ισχύει όμως ο κανόνας χρήσης και εκμετάλλευσης (βλ. παράγραφο 5 πιο κάτω). 

Η διεθνής μεταφορά αγαθών υπάγεται στον μηδενικό συντελεστή Φ.Π.Α.. Από αυτό συνεπάγεται ότι  η μεταφορά αγαθών από τόπο εντός των κρατών µελών σε τόπο εκτός των κρατών µελών ή αντίστροφα στην έκταση που η µεταφορά παρέχεται στο εσωτερικό της Δημοκρατίας, υπάγεται στο μηδενικό συντελεστή Φ.Π.Α..

Τόσο στις υπηρεσίες μεταφοράς αγαθών μεταξύ επιχειρήσεων (B2B) όσο και στις υπηρεσίες μεταφοράς αγαθών προς τελικούς καταναλωτές (B2C), εφαρμόζονται οι διατάξεις περί πραγματικής χρήσης και εκμετάλλευσης (use and enjoyment) της Κυπριακής νομοθεσίας Φ.Π.Α. (βλ. παράγραφο 5 πιο κάτω).


4.8.2 Ενδοκοινοτική μεταφορά αγαθών - 13ο Παράρτημα, Μέρος ΙΙΙ Παράγραφος 13

4.8.2.1 Ειδικός Κανόνας 

Η παροχή υπηρεσιών σε πρόσωπο που δεν είναι σχετικό υποκείμενο στο φόρο πρόσωπο (B2C) που συνίσταται στη ενδοκοινοτική μεταφορά αγαθών θεωρείται ότι πραγματοποιείται στον τόπο αναχώρησης.

4.8.2.2 Ποιες υπηρεσίες καλύπτονται;

H B2C ενδοκοινοτική μεταφορά αγαθών. Ως «ενδοκοινοτική μεταφορά αγαθών» νοείται η κάθε μεταφορά της οποίας ο τόπος αναχώρησης και ο τόπος άφιξης βρίσκονται στα εδάφη δύο διαφορετικών κρατών µελών.

Ως «τόπος αναχώρησης» νοείται ο τόπος όπου αρχίζει πραγματικά η μεταφορά των αγαθών, χωρίς να λαμβάνονται υπόψη οι διαδρομές που πραγματοποιούνται προς τον τόπο όπου βρίσκονται τα αγαθά.

Ως «τόπος άφιξης» νοείται ο τόπος όπου περατώνεται πραγματικά η μεταφορά των αγαθών.

4.8.2.3 Τόπος παροχής

Ο τόπος αναχώρησης. 

4.8.2.4 Ποιος αποδίδει τον Φ.Π.Α.;

Εφόσον ο τόπος παροχής της υπηρεσίας είναι η Δημοκρατία και υπόκειται σε Φ.Π.Α. με βάση τον κανονικό συντελεστή , η υποχρέωση επιβολής και χρέωσης του Φ.Π.Α. στο σχετικό τιμολόγιο βαρύνει τον πάροχο της υπηρεσίας.

Σε περίπτωση που ο τόπος παροχής βρίσκεται σε διαφορετικό κράτος μέλος από εκείνο στο οποίο ο πάροχος είναι εγκατεστημένος ή εγγεγραμμένος για σκοπούς Φ.Π.Α., ο πάροχος ενδέχεται να υποχρεούται είτε να εγγραφεί για σκοπούς Φ.Π.Α. στο εν λόγω κράτος μέλος είτε να χρησιμοποιήσει το καθεστώς της Μονοαπευθυντικής Θυρίδας (One Stop Shop (OSS) σημείο 10.2) για την εκπλήρωση των σχετικών υποχρεώσεών του ως προς την απόδοση του Φ.Π.Α..

Τα πιο πάνω ισχύουν με την επιφύλαξη των εφαρμοστέων ορίων εγγραφής για σκοπούς Φ.Π.Α., τα οποία ενδέχεται να επηρεάζουν τις σχετικές υποχρεώσεις του παρέχοντος την υπηρεσία.

4.8.2.5 Παραδείγματα

Φοιτήτρια επιστρέφει στην Δημοκρατία μετά την ολοκλήρωση των σπουδών της στη Θεσσαλονίκη, Ελλάδα. Προσλαμβάνει κυπριακή μεταφορική εταιρεία για τη μεταφορά των προσωπικών της αντικειμένων από την Ελλάδα στην Δημοκρατία. Πού βρίσκεται ο τόπος παροχής της υπηρεσίας;

Δεδομένου ότι η μεταφορά αρχίζει στην Ελλάδα και ολοκληρώνεται στην Δημοκρατία, πρόκειται για ενδοκοινοτική μεταφορά αγαθών.

Η φοιτήτρια είναι ιδιώτης / τελικός καταναλωτής και, ως εκ τούτου, η συναλλαγή είναι προς μη υποκείμενο στον φόρο πρόσωπο (B2C) .

Στην περίπτωση αυτή εφαρμόζεται ο ειδικός κανόνας που διέπει τις υπηρεσίες ενδοκοινοτικής μεταφοράς αγαθών προς μη υποκείμενα στον φόρο πρόσωπα (B2C).

Κατά συνέπεια, ο τόπος παροχής της υπηρεσίας είναι ο τόπος όπου αρχίζει η μεταφορά, δηλαδή η Ελλάδα και θα πρέπει να επιβληθεί ελληνικό Φ.Π.Α. στις υπηρεσίες μεταφοράς προς την φοιτήτρια.

4.8.2.6 Σημεία προσοχής 

Η μεταφορά αγαθών συνιστά παροχή υπηρεσίας για σκοπούς Φ.Π.Α.. Οι κανόνες περί τόπου παροχής που αναλύονται πιο πάνω αφορούν αποκλειστικά την εν λόγω υπηρεσία μεταφοράς και δεν επηρεάζουν τη φορολογική μεταχείριση της ίδιας της πώλησης των αγαθών.

Η παράδοση (πώληση) των αγαθών αποτελεί διακριτή συναλλαγή, η οποία διέπεται από τους ειδικούς κανόνες περί τόπου παράδοσης αγαθών, όπως αυτοί προβλέπονται στην οικεία νομοθεσία περί Φ.Π.Α..

Η μεταφορά αγαθών μεταξύ επιχειρήσεων (B2B) δεν καλύπτεται από ειδικό κανόνα τόπου παροχής. Υπάγεται στο βασικό κανόνα B2B (βλ. παράγραφο 3.1 πιο πάνω). Ισχύει όμως ο κανόνας χρήσης και εκμετάλλευσης (βλ. παράγραφο 5 πιο κάτω).

Αξίζει επίσης να σημειωθεί πως υπηρεσίες ενδοκοινοτικής μεταφοράς αγαθών, από ή προς τα νησιά που απαρτίζουν τις αυτόνοµες περιοχές των Αζορών και της Μαδέρας ή µεταξύ αυτών των τόπων, υπάγονται στο μηδενικό συντελεστή Φ.Π.Α. στην έκταση που οι υπηρεσίες θεωρούνται ως παρεχόµενες στη Δηµοκρατία.

Στις υπηρεσίες ενδοκοινοτικής μεταφοράς αγαθών μεταξύ επιχειρήσεων (B2B) εφαρμόζονται οι διατάξεις περί πραγματικής χρήσης και εκμετάλλευσης (use and enjoyment) της Κυπριακής νομοθεσίας Φ.Π.Α. (βλ. παράγραφο 5πιο κάτω).


4.8.3  Υπηρεσίες παρεπόμενες της μεταφοράς αγαθών - 13ο Παράρτημα, Μέρος ΙΙΙ Παράγραφος 14

4.8.3.1 Ειδικός Κανόνας 

Η παροχή υπηρεσιών σε πρόσωπο το οποίο δεν είναι σχετικό υποκείμενο στο φόρο πρόσωπο (B2C) που συνίστανται σε υπηρεσίες παρεπόμενες της μεταφοράς θεωρούνται ότι πραγματοποιούνται εκεί όπου πράγματι εκτελούνται οι υπηρεσίες αυτές

4.8.3.2 Ποιες υπηρεσίες καλύπτονται;

Ως «υπηρεσίες παρεπόμενες της μεταφοράς» θεωρούνται οι υπηρεσίες φόρτωσης, εκφόρτωσης και διευθέτησης µεταφερόµενων ειδών και παρόμοιες δραστηριότητες.

4.8.3.3 Τόπος παροχής

Ο τόπος όπου πραγματικά  εκτελούνται οι υπηρεσίες αυτές.

4.8.3.4 Ποιος αποδίδει τον Φ.Π.Α.;

Δεδομένου ότι ο τόπος παροχής της υπηρεσίας είναι η Δημοκρατία, η υπηρεσία υπόκειται σε Φ.Π.Α. με βάση το κανονικό  συντελεστή η υποχρέωση επιβολής και χρέωσης του Φ.Π.Α. στο σχετικό τιμολόγιο βαρύνει τον πάροχο της υπηρεσίας.

Σε περίπτωση που ο τόπος παροχής βρίσκεται σε διαφορετικό κράτος μέλος από εκείνο στο οποίο ο πάροχος είναι εγκατεστημένος ή εγγεγραμμένος για σκοπούς Φ.Π.Α., ο πάροχος ενδέχεται να υποχρεούται είτε να εγγραφεί για σκοπούς Φ.Π.Α. στο εν λόγω κράτος μέλος είτε να χρησιμοποιήσει το καθεστώς της Μονοαπευθυντικής Θυρίδας (One Stop Shop (OSS) σημείο 10.2) για την εκπλήρωση των σχετικών υποχρεώσεών του ως προς την απόδοση του Φ.Π.Α..

Τα πιο πάνω ισχύουν με την επιφύλαξη των εφαρμοστέων ορίων εγγραφής για σκοπούς Φ.Π.Α., τα οποία ενδέχεται να επηρεάζουν τις σχετικές υποχρεώσεις του παρέχοντος την υπηρεσία.

4.8.3.5 Παραδείγματα

Ιδιώτης από τη Γερμανία αγοράζει έπιπλα από κατάστημα στην Δημοκρατία και ζητά από κυπριακή εταιρεία logistics να αναλάβει τη φόρτωση, εκφόρτωση και προσωρινή αποθήκευση των επίπλων σε αποθηκευτικό χώρο στη Λεμεσό πριν από την αποστολή τους στο εξωτερικό.

Οι υπηρεσίες φόρτωσης, εκφόρτωσης και προσωρινής αποθήκευσης συνιστούν παρεπόμενες υπηρεσίες μεταφοράς αγαθών.

Ο πελάτης είναι ιδιώτης και, ως εκ τούτου, η συναλλαγή είναι  προς μη υποκείμενο στον φόρο πρόσωπο (B2C).

Στην περίπτωση παρεπόμενων υπηρεσιών μεταφοράς αγαθών που παρέχονται σε μη υποκείμενο στον φόρο πρόσωπο, ο τόπος παροχής της υπηρεσίας είναι ο τόπος όπου οι υπηρεσίες αυτές εκτελούνται πραγματικά.

Δεδομένου ότι οι υπηρεσίες φόρτωσης, εκφόρτωσης και προσωρινής αποθήκευσης παρέχονται στην Δημοκρατία, ο τόπος παροχής των υπηρεσιών βρίσκεται στην Δημοκρατία.

Το γεγονός ότι ο πελάτης κατοικεί στη Γερμανία δεν επηρεάζει το πιο πάνω συμπέρασμα, καθότι για τις συγκεκριμένες υπηρεσίες καθοριστικός παράγοντας είναι ο τόπος της πραγματικής εκτέλεσής τους.


4.8.3.6 Σημεία προσοχής 

Κατά την εφαρμογή του ειδικού αυτού κανόνα, θα πρέπει να λαμβάνεται υπόψη ο συντελεστής Φ.Π.Α. που ενδέχεται να εφαρμόζεται στη μεταφορά αγαθών.

Οι εν λόγω υπηρεσίες παρέχονται συνήθως σε συνάρτηση με την εισαγωγή ή την εξαγωγή αγαθών. Στις περιπτώσεις αυτές, οι υπηρεσίες αυτές υπάγονται στον μηδενικό συντελεστή Φ.Π.Α..

Ειδικότερα, όταν οι υπηρεσίες συνδέονται άμεσα με τη διαδικασία εισαγωγής ή εξαγωγής αγαθών, τυγχάνουν εφαρμογής του μηδενικού συντελεστή Φ.Π.Α., σύμφωνα με την παράγραφο 6 του 6ου Παραρτήματος του περί Φόρου Προστιθέμενης Αξίας Νόμου του 2000 όπως τροποποιήθηκε.

4.9 Μακροχρόνια μίσθωση μεταφορικών μέσων - 13ο Παράρτημα, Μέρος ΙΙΙ Παράγραφος 14Α

4.9.1 Ειδικός Κανόνας 

Τόπος μίσθωσης, εκτός από τη βραχυχρόνια μίσθωση, μεταφορικού μέσου (όπως αυτό περιγράφεται στην παράγραφο 4.3.2 πιο πάνω) σε μη υποκείμενο στο φόρο πρόσωπο, είναι ο τόπος εγκατάστασης ή μόνιμης κατοικίας ή συνήθους διαμονής του λήπτη.

Στην περίπτωση ωστόσο σκάφους αναψυχής που μισθώνεται σε μη υποκείμενο στο φόρο πρόσωπο, εκτός από τη βραχυχρόνια μίσθωση, τόπος μίσθωσης είναι ο τόπος που το σκάφος αναψυχής τίθεται πράγματι στη διάθεση του λήπτη, όταν ο πάροχος παρέχει πράγματι την υπηρεσία αυτή από την έδρα της επιχείρησής του ή από μία μόνιμη εγκατάσταση που βρίσκεται στον τόπο αυτόν (βλ. Παράγραφο 2.3 πιο πάνω).

Όσα αναφέρονται πιο πάνω στην ενότητα 4.3.1 ισχύουν και για τον παρόντα ειδικό κανόνα.

4.9.2 Ποιες υπηρεσίες καλύπτονται;

· Η μακροχρόνια μίσθωση, μεταφορικού μέσου σε μη υποκείμενο στο φόρο
· Η μακροχρόνια μίσθωση, σκάφους αναψυχής σε μη υποκείμενο στο φόρο

Ως «μακροχρόνια» νοείται η συνεχής κατοχή (βλ. Παράγραφο 4.3.3 πιο πάνω) ή χρήση του μεταφορικού μέσου για διάστημα που υπερβαίνει τις τριάντα ημέρες, ενώ, όσον αφορά τα πλωτά μέσα, η συνεχής κατοχή ή χρήση για διάστημα που υπερβαίνει τις ενενήντα ημέρες.

4.9.3 Τόπος παροχής

Για μακροχρόνια μίσθωση μεταφορικού μέσου σε μη υποκείμενο στο φόρο πρόσωπο, είναι ο τόπος εγκατάστασης ή μόνιμης κατοικίας ή συνήθους διαμονής του λήπτη.

Για μακροχρόνια μίσθωση σκάφους αναψυχής σε μη υποκείμενο στο φόρο πρόσωπο, είναι ο τόπος που το σκάφος αναψυχής τίθεται πράγματι στη διάθεση του λήπτη, όταν ο πάροχος παρέχει πράγματι την υπηρεσία αυτή από την έδρα της επιχείρησής του ή από μία μόνιμη εγκατάσταση που βρίσκεται στον τόπο αυτόν (βλ. Παράγραφο 2.3 πιο πάνω).

Για να προσδιοριστεί ο τόπος του λήπτη,  θεωρείται ότι ο λήπτης είναι εγκατεστημένος, έχει τη μόνιμη κατοικία του ή τη συνήθη διαμονή του στον τόπο που προσδιορίζεται ως τέτοιος από τον πάροχο υπηρεσιών με τη χρήση δύο μη αντιφατικών αποδεικτικών στοιχείων από τα απαριθμούμενα πιο κάτω:

α) η διεύθυνση τιμολόγησης του λήπτη· 

β) τραπεζικά στοιχεία όπως ο τόπος όπου τηρείται ο τραπεζικός λογαριασμός που χρησιμοποιείται για την πληρωμή και η διεύθυνση τιμολόγησης του λήπτη που γνωρίζει η τράπεζα·
 
γ) τα στοιχεία ταξινόμησης (πινακίδες) του μέσου μεταφοράς που έχει νοικιαστεί από τον λήπτη, εάν η ταξινόμηση του εν λόγω μέσου μεταφοράς απαιτείται στον τόπο όπου χρησιμοποιείται, ή άλλες παρεμφερείς πληροφορίες·
 
δ) άλλες σχετικές εμπορικές πληροφορίες.

4.9.4 Ποιος αποδίδει τον Φ.Π.Α.;

Όπου ο πελάτης είναι εγκατεστημένος ή έχει τη μόνιμη του κατοικία ή τη συνήθους διαμονή του στη Δημοκρατία, η υποχρέωση επιβολής και απόδοσης του φόρου βαρύνει πάντοτε τον πάροχο της υπηρεσίας.
 
Αν είστε πάροχος υπηρεσιών μακροχρόνιας B2C μίσθωσης μεταφορικού μέσου στη Δημοκρατία, εσείς όμως δεν ανήκετε στη Δημοκρατία, τότε εσείς ως ο πάροχος των υπηρεσιών είστε υπεύθυνος να αποδώσετε τον οφειλόμενο φόρο. Αν δεν είστε ήδη εγγεγραμμένος πιθανό να πρέπει να εγγραφείτε στο κυπριακό μητρώο Φ.Π.Α. ή να χρησιμοποιήσετε το καθεστώς της Μονοαπευθυντικής Θυρίδας (One Stop Shop (OSS) σημείο 10.2) για την εκπλήρωση των σχετικών υποχρεώσεών σας ως προς την απόδοση του Κυπριακού Φ.Π.Α..

Στις περιπτώσεις τέτοιων συναλλαγών με τελικό καταναλωτή (B2C) που είναι εγκατεστημένος ή έχει τη μόνιμη του κατοικία ή τη συνήθους διαμονή σε διαφορετικό κράτος μέλος από εκείνο στο οποίο ο πάροχος είναι εγκατεστημένος ή εγγεγραμμένος για σκοπούς Φ.Π.Α., ο πάροχος ενδέχεται να υποχρεούται είτε να εγγραφεί για σκοπούς Φ.Π.Α. στο εν λόγω κράτος μέλος είτε να χρησιμοποιήσει το καθεστώς της Μονοαπευθυντικής Θυρίδας (One Stop Shop (OSS) σημείο 10.2) για την εκπλήρωση των σχετικών υποχρεώσεών του ως προς την απόδοση του Φ.Π.Α..

Τα πιο πάνω ισχύουν με την επιφύλαξη των εφαρμοστέων ορίων εγγραφής για σκοπούς Φ.Π.Α., τα οποία ενδέχεται να επηρεάζουν τις σχετικές υποχρεώσεις του παρέχοντος την υπηρεσία.

4.9.5 Παραδείγματα

Παράδειγμα 1

Κυπριακή εταιρεία εκμισθώνει αυτοκίνητο σε ιδιώτη Γερμανό πελάτη για περίοδο 40 ημερών, θέτοντας το όχημα στη διάθεσή του στη Λευκωσία. Ποιος είναι ο τόπος παροχής της υπηρεσίας;

Η διάρκεια της μίσθωσης υπερβαίνει τις 30 ημέρες και, συνεπώς, πρόκειται για μακροχρόνια μίσθωση αυτοκινήτου προς μη υποκείμενο στον φόρο πρόσωπο (B2C). Ο τόπος παροχής της υπηρεσίας είναι ο τόπος της συνήθους διαμονής του πελάτη, δηλαδή η Γερμανία.

Κατά συνέπεια,  εφαρμόζεται γερμανικός Φ.Π.Α.. Με την επιφύλαξη των σχετικών ορίων εγγραφής, η κυπριακή εταιρεία μπορεί να χρησιμοποιήσει το καθεστώς της Μονοαπευθυντικής Θυρίδας (One Stop Shop (OSS) σημείο 10.2) για την εκπλήρωση των σχετικών υποχρεώσεών της ως προς την απόδοση του Φ.Π.Α., ή, εναλλακτικά, με εγγραφή για σκοπούς Φ.Π.Α. στη Γερμανία και απόδοση του οφειλόμενου Φ.Π.Α. μέσω των σχετικών δηλώσεων Φ.Π.Α..

Παράδειγμα 2

Κυπριακή εταιρεία εκμισθώνει σκάφος αναψυχής σε ιδιώτη Κύπριο πελάτη για περίοδο 120 ημερών. Ο πελάτης παραλαμβάνει το σκάφος στον Πειραιά, στην Ελλάδα, όπου ο Κύπριος πάροχος διατηρεί υποκατάστημα. Στη συνέχεια, ο πελάτης μεταφέρει το σκάφος στην Δημοκρατία και το χρησιμοποιεί κυρίως για παράκτιες πλοές στη Δημοκρατία. Ποιος είναι ο τόπος παροχής της υπηρεσίας;

Η διάρκεια της μίσθωσης υπερβαίνει τις 90 ημέρες (που αποτελεί το όριο για τη βραχυχρόνια μίσθωση σκαφών) και, συνεπώς, πρόκειται για μακροχρόνια μίσθωση σκάφους αναψυχής προς μη υποκείμενο στον φόρο πρόσωπο (B2C).

Ο τόπος παροχής της υπηρεσίας είναι ο τόπος όπου το σκάφος αναψυχής τίθεται πράγματι στη διάθεση του λήπτη, εφόσον ο πάροχος παρέχει πράγματι την εν λόγω υπηρεσία από μόνιμη εγκατάσταση που βρίσκεται στον ίδιο τόπο.

Κατά συνέπεια, ο τόπος παροχής βρίσκεται στην Ελλάδα, δεδομένου ότι ο πάροχος διατηρεί εκεί υποκατάστημα (το οποίο συνιστά μόνιμη εγκατάσταση) και το σκάφος τέθηκε στη διάθεση του πελάτη στον Πειραιά.




4.9.6 Σημεία προσοχής 

Ιδιαίτερη προσοχή θα πρέπει να δίδεται στον ορθό προσδιορισμό του τόπου εγκατάστασης ή συνήθους διαμονής του μη υποκείμενου στο φόρο προσώπου, καθώς αυτός αποτελεί τον τόπο παροχής της υπηρεσίας και, κατά συνέπεια, τον τόπο όπου οφείλεται ο Φ.Π.Α..

Στις υπηρεσίες μακροχρόνιας μίσθωσης μεταφορικού μέσου τόσο μεταξύ επιχειρήσεων (B2B) όσο και προς τελικούς καταναλωτές (B2C), εφαρμόζονται οι διατάξεις περί πραγματικής χρήσης και εκμετάλλευσης (use and enjoyment) της Κυπριακής νομοθεσίας Φ.Π.Α. (βλ. Παράγραφο 5 πιο κάτω).


4.10  Πραγματογνωμοσύνες και εργασίες επί ενσώματων κινητών αγαθών - 13ο Παράρτημα, Μέρος ΙΙΙ Παράγραφος 15

4.10.1 Ειδικός Κανόνας -Άρθρο 34 του Εκτελεστικού Κανονισμού (ΕΕ) 282/2011

Ο τόπος παροχής των υπηρεσιών πραγματογνωμοσύνης (εκτιμήσεων) και τη διενέργεια εργασιών (επισκευών, συντήρησης κ.λπ.) που αφορούν ενσώματα κινητά αγαθά, συνδέεται άρρηκτα με τον τόπο όπου οι εργασίες αυτές εκτελούνται υλικά.

Ο ειδικός αυτός κανόνας εφαρμόζεται αποκλειστικά όταν ο λήπτης της υπηρεσίας είναι μη υποκείμενο στο φόρο πρόσωπο (B2C).

Με εξαίρεση την περίπτωση κατά την οποία τα συναρμολογούμενα αγαθά ενσωματώνονται σε ακίνητο (βλ. παράγραφο 4.1 πιο πάνω), ο τόπος παροχής υπηρεσιών προς μη υποκείμενο στον φόρο πρόσωπο πρόσωπο, οι οποίες αφορούν αποκλειστικά τη συναρμολόγηση από υποκείμενο στον φόρο των επιμέρους μερών ενός μηχανήματος, τα οποία έχουν παρασχεθεί στο σύνολό τους από τον πελάτη, καθορίζεται σύμφωνα με τον παρόντα ειδικό κανόνα.

4.10.2 Υπηρεσίες που εμπίπτουν στον ειδικό κανόνα

· Κάθε μορφής τεχνικός ή εμπορικός έλεγχος και εκτίμηση της κατάστασης ή της αξίας ενός κινητού αντικειμένου (π.χ. εκτίμηση της αξίας ενός έργου τέχνης, πραγματογνωμοσύνη ζημιών σε ένα αυτοκίνητο μετά από ατύχημα).
· Κάθε υλική επέμβαση, επισκευή, συντήρηση, μεταποίηση ή καθαρισμός που διενεργείται πάνω σε ένα ενσώματο κινητό αντικείμενο (π.χ. επισκευή μηχανικών μερών, βαφή οχήματος, καθαρισμός χαλιών).

4.10.3 Τόπος παροχής

Όταν οι υπηρεσίες πραγματογνωμοσύνης ή εργασιών επί κινητών αγαθών παρέχονται προς μη υποκείμενα στο φόρο πρόσωπα (B2C), ο τόπος παροχής είναι ο τόπος όπου οι υπηρεσίες αυτές εκτελούνται.

Αν το κινητό αγαθό βρίσκεται στην Δημοκρατία και οι εργασίες ή η εκτίμηση διενεργούνται επί κυπριακού εδάφους, η υπηρεσία υπόκειται σε κυπριακό Φ.Π.Α..

Αν το αγαθό μεταφερθεί και η εργασία εκτελεστεί υλικά στο έδαφος άλλου κράτους μέλους ή τρίτης χώρας, η υπηρεσία δεν έχει κυπριακό Φ.Π.Α., αλλά φορολογείται στη χώρα εκτέλεσης.

4.10.4 Ποιος αποδίδει τον Φ.Π.Α.

Όταν οι υπηρεσίες αυτές παρέχονται σε μη υποκείμενα στο φόρο πρόσωπα (B2C) και η εκτέλεση λαμβάνει χώρα στη Δημοκρατία, ο τόπος Φ.Π.Α. είναι στην Δημοκρατία.

Η υποχρέωση επιβολής και απόδοσης του φόρου βαρύνει πάντοτε τον πάροχο των υπηρεσιών (τον τεχνικό, τον πραγματογνώμονα κ.λπ.). Σε περίπτωση που ο εν λόγω πάροχος δεν ανήκει στη Δημοκρατία προκειμένου να αποδώσει τον Κυπριακό Φ.Π.Α., οφείλει να προχωρήσει σε εγγραφή στο κυπριακό μητρώο Φ.Π.Α. Ο εν λόγω πάροχος αντί της εγγραφής έχει την δυνατότητα να  χρησιμοποιήσει το ειδικό καθεστώς της Μονοαπευθυντικής Θυρίδας (One Stop Shop – OSS σημείο 10.2 ως μη εγκατεστημένος στο κράτος μέλος κατανάλωσης υποκείμενος στο φόρο.

4.10.5 Παραδείγματα  

Παράδειγμα 1

Ιδιώτης μόνιμος κάτοικος Ελλάδας φέρνει το σκάφος αναψυχής του σε ναυπηγείο στην Δημοκρατία για προγραμματισμένη συντήρηση και επισκευή. 

Επειδή οι εργασίες επισκευής εκτελούνται εντός της Δημοκρατίας, η υπηρεσία υπόκειται σε κυπριακό Φ.Π.Α.. Το κυπριακό ναυπηγείο θα χρεώσει κυπριακό Φ.Π.Α. στον Έλληνα ιδιώτη.

Παράδειγμα 2
Ιδιώτης (B2C) μόνιμος κάτοικος Δημοκρατία στέλνει το συλλεκτικό του ρολόι σε εξειδικευμένο εργαστήριο στη Γερμανία για γενική επιδιόρθωση και αποκατάσταση. 

Επειδή οι εργασίες επισκευής εκτελούνται υλικά στη Γερμανία, η υπηρεσία δεν έχει κυπριακό Φ.Π.Α.. Το γερμανικό εργαστήριο θα χρεώσει γερμανικό Φ.Π.Α. στον Κύπριο ιδιώτη.

4.10.6 Σημεία προσοχής 

· Υποκείμενα στο φόρο πρόσωπα που είναι εγκατεστημένοι στην Δημοκρατία παρέχουν υπηρεσίες επισκευής ή εκτίμησης αγαθών (που βρίσκονται υλικά στην Δημοκρατία) σε ιδιώτες με μόνιμη κατοικία σε άλλο κράτος μέλος ή σε τρίτη χώρα, και παραλείπουν να χρεώσουν κυπριακό Φ.Π.Α., θεωρώντας εσφαλμένα ότι η υπηρεσία «εξάγεται» ή φορολογείται στη χώρα του πελάτη.
· Μη εγκατεστημένες στην Δημοκρατία επιχειρήσεις (π.χ. από την Ελλάδα ή τη Γερμανία) που έρχονται στην Δημοκρατία για να εκτελέσουν μια υλική εργασία ή εκτίμηση για λογαριασμό Κύπριου ιδιώτη, χρεώνουν τον Φ.Π.Α. της δικής τους χώρας, αγνοώντας ότι ο τόπος εκτέλεσης της  εργασίας και ως εκ τούτου φορολόγησης είναι η Δημοκρατία και άρα θα πρέπει να επιβληθεί Κυπριακό Φ.Π.Α..

4.11 Πολιτιστικές, καλλιτεχνικές, εκπαιδευτικές και παρόμοιες υπηρεσίες - 13ο Παράρτημα, Μέρος ΙΙΙ, Παράγραφος 15Α

4.11.1 Ειδικός Κανόνας

Υπηρεσίες που αφορούν πολιτιστικές, καλλιτεχνικές, αθλητικές, επιστημονικές, εκπαιδευτικές, ψυχαγωγικές ή παρόμοιες εκδηλώσεις, όπως είναι οι εμπορικές και άλλες εκθέσεις, περιλαμβανομένων των υπηρεσιών των διοργανωτών τέτοιων εκδηλώσεων, καθώς και της παροχής παρεπόμενων προς τις υπηρεσίες αυτές υπηρεσιών σε μη υποκείμενο στο φόρο πρόσωπο (B2C), θεωρείται ότι πραγματοποιούνται στον τόπο στον οποίο πράγματι λαμβάνουν χώρα (διεξάγονται με φυσική παρουσία) οι εκδηλώσεις αυτές.

Δεν καλύπτονται από τον ειδικό κανόνα της φυσικής διεξαγωγής οι υπηρεσίες που διατίθενται ψηφιακά ή εικονικά (virtually) . Όταν οι υπηρεσίες αυτές και οι παρεπόμενες  τους υπηρεσίες αφορούν δραστηριότητες σε μετάδοση συνεχούς ροής (continuous streaming) ή που διατίθενται εικονικά με άλλον τρόπο, ο τόπος παροχής των υπηρεσιών μεταφέρεται και είναι ο τόπος στον οποίο ο μη υποκείμενος στο φόρο (ιδιώτης) είναι εγκατεστημένος, έχει τη μόνιμη κατοικία του ή έχει τη συνήθη διαμονή του.

Ο ειδικός αυτός κανόνας ισχύει για υπηρεσίες που παρέχονται σε μη υποκείμενα στο φόρο πρόσωπα (B2C).

4.11.2 Υπηρεσίες που εμπίπτουν στον ειδικό κανόνα - Άρθρο 33α του Εκτελεστικού Κανονισμού (ΕΕ) 282/2011

· Υπηρεσίες διοργάνωσης και συμμετοχής σε πολιτιστικές, καλλιτεχνικές, αθλητικές, επιστημονικές, εκπαιδευτικές, ψυχαγωγικές ή παρόμοιες εκδηλώσεις.
· Η διάθεση εισιτηρίων που παρέχουν πρόσβαση στις πιο πάνω εκδηλώσεις, όταν αυτή πραγματοποιείται από μεσάζοντα που ενεργεί στο δικό του όνομα αλλά για λογαριασμό του διοργανωτή, ή από άλλον υποκείμενο στον φόρο (εκτός από τον ίδιο τον διοργανωτή) ο οποίος ενεργεί για δικό του λογαριασμό (π.χ. μεταπώληση εισιτηρίων).
· Παρεπόμενες υπηρεσίες που συνδέονται άμεσα με τις υπηρεσίες διοργάνωσης και συμμετοχής  όπως η παροχή τεχνικής υποστήριξης, η χρήση γκαρνταρόμπας, η χρήση εγκαταστάσεων υγιεινής ή άλλων διευκολύνσεων στον χώρο της εκδήλωσης.

4.11.3 Τόπος παροχής

Ο τόπος στον οποίο λαμβάνει χώρα πραγματικά (διεξάγεται με φυσική παρουσία) η εκδήλωση.

4.11.4 Ποιος αποδίδει τον Φ.Π.Α. 

Στις περιπτώσεις παροχής υπηρεσιών που αφορούν πολιτιστικές, καλλιτεχνικές, αθλητικές, επιστημονικές, εκπαιδευτικές, ψυχαγωγικές ή παρόμοιες εκδηλώσεις (καθώς και των παρεπόμενων υπηρεσιών τους) που πραγματοποιούνται δια ζώσης εντός της Δημοκρατίας, η υποχρέωση επιβολής και απόδοσης του φόρου βαρύνει πάντοτε τον πάροχο της υπηρεσίας.

Αν είστε πάροχος τέτοιων υπηρεσιών στη Δημοκρατία, εσείς όμως δεν ανήκετε στη Δημοκρατία και ο πελάτης σας δεν είναι εγγεγραμμένο πρόσωπο στο κυπριακό μητρώο Φ.Π.Α. (B2C), τότε εσείς ως ο πάροχος των υπηρεσιών είστε υπεύθυνος να αποδώσετε τον οφειλόμενο φόρο στη Δημοκρατία. Αν δεν είστε ήδη εγγεγραμμένος, πιθανό να πρέπει να εγγραφείτε στο κυπριακό μητρώο Φ.Π.Α. ή να χρησιμοποιήσετε το καθεστώς της Μονοαπευθυντικής Θυρίδας (One Stop Shop (OSS) σημείο 10.2) για την εκπλήρωση των σχετικών υποχρεώσεών σας ως προς την απόδοση του Κυπριακού Φ.Π.Α.

Αντίστοιχα, αν είστε πάροχος εγκατεστημένος στη Δημοκρατία, μη εγγεγραμμένος στο μητρώο Φ.Π.Α. της Δημοκρατίας οφείλετε να ελέγξετε την υποχρέωση εγγραφής σας στο μητρώο Φ.Π.Α.

Στις περιπτώσεις που αφορούν υπηρεσίες εκδηλώσεων που πραγματοποιούνται σε διαφορετικό κράτος μέλος από εκείνο στο οποίο ο πάροχος είναι εγκατεστημένος ή εγγεγραμμένος για σκοπούς Φ.Π.Α., ο πάροχος θα πρέπει να εξετάσει τις υποχρεώσεις εγγραφής για σκοπούς Φ.Π.Α. στο εν λόγω κράτος μέλος είτε  να χρησιμοποιήσει το καθεστώς της Μονοαπευθυντικής Θυρίδας (One Stop Shop (OSS) σημείο 10.2) για την εκπλήρωση των σχετικών υποχρεώσεών του ως προς την απόδοση του Φ.Π.Α.. 

4.11.5 Παραδείγματα

Παράδειγμα 1

Κυπριακή εταιρεία διοργανώνει ένα ζωντανό μουσικό φεστιβάλ (συναυλία) με φυσική παρουσία στη Λεμεσό. Ένας ιδιώτης (τελικός καταναλωτής)ο οποίος διαμένει μόνιμα στην Γερμανία αγοράζει ένα εισιτήριο μέσω της ιστοσελίδας της εταιρείας για να παρευρεθεί αυτοπροσώπως στη συναυλία. Πού βρίσκεται ο τόπος παροχής;

· Πάροχος: Κυπριακή εταιρεία
· Πελάτης: Γερμανός ιδιώτης (συναλλαγή B2C)
· Εκδήλωση: Φυσική παρουσία (In-person) στην Δημοκρατία

Εφόσον η εκδήλωση πραγματοποιείται με φυσική παρουσία των συμμετεχόντων, τυγχάνει εφαρμογής ο ειδικός κανόνας που ορίζει ως τόπο φορολόγησης τον τόπο όπου διεξάγεται η εκδήλωση. Κατά συνέπεια, ο τόπος παροχής είναι η Δημοκρατία (εκεί όπου διεξάγεται φυσικά η εκδήλωση). Η κυπριακή εταιρεία θα εκδώσει εισιτήριο χρεώνοντας κυπριακό Φ.Π.Α. και θα τον αποδώσει κανονικά μέσω της δήλωσης Φ.Π.Α. στην Δημοκρατία.

Παράδειγμα 2

Εταιρεία με έδρα το Ηνωμένο Βασίλειο (τρίτη χώρα) διοργανώνει ένα εκπαιδευτικό σεμινάριο με φυσική παρουσία σε ξενοδοχείο στη Λευκωσία. Ένας Κύπριος ιδιώτης (τελικός καταναλωτής) αγοράζει εισιτήριο και παρακολουθεί το σεμινάριο με φυσική παρουσία. Πού βρίσκεται ο τόπος παροχής;

· Πάροχος: Εταιρεία Ηνωμένου Βασιλείου (Μη εγκατεστημένη στην ΕΕ)
· Πελάτης: Κύπριος ιδιώτης (συναλλαγή B2C)
· Εκδήλωση: Φυσική παρουσία στην Δημοκρατία

Εφόσον η εκδήλωση πραγματοποιείται με φυσική παρουσία στην Δημοκρατία, ο τόπος παροχής είναι η Δημοκρατία. Η υποχρέωση απόδοσης του κυπριακού Φ.Π.Α. βαρύνει τον ξένο πάροχο. Η εταιρεία του Ηνωμένου Βασιλείου υποχρεούται να επιβάλει κυπριακό Φ.Π.Α. και ωφείλει να εγγραφεί απευθείας στο κυπριακό μητρώο Φ.Π.Α., είτε να χρησιμοποιήσει το μη ενωσιακό καθεστώς της Μονοαπευθυντικής Θυρίδας (Non-Union One Stop Shop – OSS σημείο 10.2) για να δηλώσει και να αποδώσει τον κυπριακό Φ.Π.Α.

4.11.6 Σημεία προσοχής 

· Παράβλεψη της χώρας του ιδιώτη στις εικονικές (virtual) εκδηλώσεις. Πολλοί πάροχοι που πωλούν εισιτήρια για webinars ή live-streaming σε ιδιώτες, χρεώνουν  Φ.Π.Α. της δικής τους χώρας (π.χ. κυπριακό Φ.Π.Α.). Αυτό είναι λάθος, καθώς για κάθε ιδιώτη πελάτη πρέπει να ελέγχεται η χώρα κατοικίας του και να επιβάλλεται ο αντίστοιχος τοπικός Φ.Π.Α. της χώρας του.
· Συχνά γίνεται το λάθος να αντιμετωπίζεται η υπηρεσία ενός διοργανωτή εκδηλώσεων προς ιδιώτες (B2C) με βάση τον βασικό κανόνα της έδρας του παρόχου, ενώ η νομοθεσία για το B2C επιβάλλει ρητά τη φορολόγηση στον τόπο όπου διεξάγεται φυσικά η εκδήλωση.
· Στις B2B συναλλαγές, ο ειδικός κανόνας αφορά αποκλειστικά το στενό δικαίωμα εισόδου (πρόσβαση). Οποιαδήποτε άλλη υπηρεσία, όπως η συνολική διοργάνωση ή ο συντονισμός μιας εκδήλωσης προς μια επιχείρηση, ακολουθεί τον βασικό κανόνα B2B (έδρα του λήπτη). Αντίθετα, στις B2C συναλλαγές ο κανόνας είναι ευρύτερος, αφού περιλαμβάνει ρητά τις υπηρεσίες των διοργανωτών καθώς και όλες τις παρεπόμενες υπηρεσίες. Συχνά οι πάροχοι εφαρμόζουν λανθασμένα τα στενά κριτήρια του B2B σε ιδιώτες πελάτες. Για παράδειγμα, θεωρούν ότι η «διοργάνωση» μιας εκδήλωσης προς ιδιώτη φορολογείται στην έδρα του παρόχου, με αποτέλεσμα να μην επιβάλλουν τον Φ.Π.Α. της χώρας διεξαγωγής.
· Εκπαιδευτικά μαθήματα που γίνονται διαδικτυακά για παράδειγμα διδασκαλία ελληνικών ή αγγλικών διαδικτυακά σε ιδιώτες εντός και εκτός Ε.Ε. δεν αποτελούν εκδήλωση εφόσον τα μαθήματα έχουν συστηματική ροή π.χ. εβδομαδιαία ή μηνιαία. Αυτό εμπίπτει στον βασικό κανόνα B2C και ο τόπος φορολόγησης είναι εκεί που βρίσκεται ο πάροχος της υπηρεσίας. 

4.12 Ηλεκτρονικά παρεχόμενες υπηρεσίες, τηλεπικοινωνιακές και ραδιοφωνικές/τηλεοπτικές υπηρεσίες - 13ο Παράρτημα, Μέρος ΙΙΙ, Παράγραφοι 16 και 18

4.12.1 Ειδικός κανόνας 

Ο τόπος παροχής των ακόλουθων υπηρεσιών σε μη υποκείμενο στον φόρο πρόσωπο είναι ο τόπος εγκατάστασης ή μόνιμης κατοικίας ή συνήθους διαμονής αυτού του προσώπου:
 
α) τηλεπικοινωνιακών υπηρεσιών·

β) ραδιοφωνικών και τηλεοπτικών υπηρεσιών·

γ) ηλεκτρονικά παρεχόμενων υπηρεσιών.

Ο παρόν ειδικός κανόνας εφαρμόζεται για ηλεκτρονικά παρεχόμενες υπηρεσίες, τηλεπικοινωνιακές και ραδιοφωνικές/τηλεοπτικές υπηρεσίες σε μη υποκείμενα στο φόρο πρόσωπα (B2C). 

4.12.2 Ορισμοί

Τηλεπικοινωνιακές υπηρεσίες

Οι «τηλεπικοινωνιακές υπηρεσίες» είναι οι υπηρεσίες που σχετίζονται με τη μετάδοση, εκπομπή, ή λήψη σημάτων, κειμένων, εικόνων ή πληροφοριών κάθε είδους, με ενσύρματα, ασύρματα, οπτικά ή άλλα ηλεκτρομαγνητικά συστήματα περιλαμβανομένων:

(α) της μεταβίβασης ή εκχώρησης του δικαιώματος χρήσης διευκολύνσεων για τέτοια μετάδοση, εκπομπή ή λήψη 
(β) της παροχής πρόσβασης σε παγκόσμια δίκτυα πληροφοριών.

Οι τηλεπικοινωνιακές υπηρεσίες  καλύπτουν ειδικότερα τα εξής - Εκτελεστικός Κανονισμός (ΕΕ) 282/2011, άρθρο 6α:
 
α) υπηρεσίες σταθερής και κινητής τηλεφωνίας για τη μετάδοση και μεταγωγή της φωνής, δεδομένων και βίντεο, συμπεριλαμβανομένων των τηλεφωνικών υπηρεσιών με συνιστώσα εικόνας (υπηρεσίες εικονοτηλεφώνου)·
 
β) τηλεφωνικές υπηρεσίες που παρέχονται μέσω του διαδικτύου, συμπεριλαμβανομένων των φωνητικών υπηρεσιών μέσω του πρωτοκόλλου του Ίντερνετ (VoIP)·
 
γ) φωνητικό ταχυδρομείο, αναμονή κλήσεων, προώθηση κλήσεων, αναγνώριση καλούντος, τριμερή κλήση και άλλες υπηρεσίες διαχείρισης κλήσεων·
 
δ) υπηρεσίες τηλεειδοποίησης· 

ε) υπηρεσίες ηχογραφημένων κειμένων·
 
στ) φαξ, τηλέγραφο και τηλετυπία· 

ζ) πρόσβαση στο διαδίκτυο, συμπεριλαμβανομένης της πρόσβασης στον Παγκόσμιο Ιστό·
 
η) συνδέσεις ιδιωτικού δικτύου που παρέχουν τηλεπικοινωνιακούς συνδέσμους για την αποκλειστική χρήση του πελάτη.
 
Οι υπηρεσίες τηλεπικοινωνιών δεν καλύπτουν τα εξής:
 
α) ηλεκτρονικά παρεχόμενες υπηρεσίες·
 
β) ραδιοφωνικές και τηλεοπτικές υπηρεσίες μεταδόσεων 

Ραδιοφωνικές/τηλεοπτικές υπηρεσίες («ραδιοτηλεοπτικές υπηρεσίες»)

Οι «ραδιοτηλεοπτικές υπηρεσίες» περιλαμβάνουν τις υπηρεσίες που συνίστανται στην παροχή ακουστικού και οπτικοακουστικού περιεχομένου, όπως ραδιοτηλεοπτικά προγράμματα που παρέχονται στο ευρύ κοινό μέσω δικτύων επικοινωνίας από πάροχο υπηρεσιών οπτικοακουστικών μέσων και υπό τη συντακτική ευθύνη του για την ταυτόχρονη ακρόαση ή παρακολούθηση , με βάση προγραμματισμό μεταδόσεων.
 
Οι ραδιοτηλεοπτικές υπηρεσίες καλύπτουν, ιδίως, τα εξής  (Εκτελεστικός Κανονισμός (ΕΕ) 282/2011, άρθρο 6β):
 
α) ραδιοφωνικά ή τηλεοπτικά προγράμματα που μεταδίδονται ή αναμεταδίδονται μέσω ραδιοφωνικού ή τηλεοπτικού δικτύου·
 
β) ραδιοφωνικά ή τηλεοπτικά προγράμματα που διανέμονται μέσω του διαδικτύου ή παρόμοιου ηλεκτρονικού δικτύου (συνεχούς ροής μέσω ΙΡ), εάν μεταδίδονται ταυτόχρονα με τη μετάδοση ή αναμετάδοσή τους μέσω ραδιοφωνικού ή τηλεοπτικού δικτύου.

Οι ραδιοτηλεοπτικές υπηρεσίες δεν καλύπτουν, τα εξής: 
 
α) υπηρεσίες τηλεπικοινωνιών· 

β) ηλεκτρονικά παρεχόμενες υπηρεσίες· 

γ) την παροχή πληροφοριών σχετικά με συγκεκριμένα προγράμματα κατά παραγγελία·

δ) τη μεταβίβαση δικαιωμάτων μετάδοσης ή αναμετάδοσης· 

ε) τη χρηματοδοτική μίσθωση τεχνικού εξοπλισμού ή εγκαταστάσεων που προορίζονται για τη λήψη υπηρεσίας μετάδοσης·

στ) ραδιοφωνικά ή τηλεοπτικά προγράμματα που διανέμονται μέσω του διαδικτύου ή μέσω παρόμοιου ηλεκτρονικού δικτύου (συνεχούς ροής μέσω ΙΡ), εκτός εάν μεταδίδονται ή αναμεταδίδονται ταυτόχρονα σε ραδιοφωνικό ή τηλεοπτικό δίκτυο.

Ηλεκτρονικά παρεχόμενες υπηρεσίες

Οι «ηλεκτρονικά παρεχόμενες υπηρεσίες» περιλαμβάνουν τις υπηρεσίες που παρέχονται μέσω του διαδικτύου ή ενός ηλεκτρονικού δικτύου και των οποίων η παροχή, λόγω της φύσης τους, είναι ουσιαστικά αυτοματοποιημένη και απαιτεί ελάχιστη ανθρώπινη παρέμβαση, είναι δε αδύνατο να εξασφαλιστεί χωρίς μέσα πληροφορικής (Εκτελεστικός Κανονισμός (ΕΕ) 282/2011, άρθρο 7).

Το γεγονός ότι ο πάροχος την υπηρεσία και ο λήπτης πελάτης επικοινωνούν μέσω του ηλεκτρονικού ταχυδρομείου δεν σημαίνει υποχρεωτικά ότι πρόκειται για υπηρεσία παρεχόμενη ηλεκτρονικά.

Οι ηλεκτρονικά παρεχόμενες υπηρεσίες περιγράφονται στο 13ο Παράρτημα, Μέρος ΙΙ, Παράγραφος 10(3), άρθρο 7 και Παράρτημα Ι του Εκτελεστικού Κανονισμού (ΕΕ) 282/2011, Παράρτημα. Ενδεικτικά παρατίθεται παρακάτω μια λίστα ηλεκτρονικά παρεχόμενων υπηρεσιών η οποία είναι ενδεικτική και όχι εξαντλητική:

α) την παροχή ψηφιοποιημένων προϊόντων εν γένει, ιδίως λογισμικών, των τροποποιήσεών τους και της αναβάθμισης αυτών·
 
β) τις υπηρεσίες που εξασφαλίζουν ή υποστηρίζουν την παρουσία επιχειρήσεων ή ιδιωτών σε ηλεκτρονικό δίκτυο, όπως δημιουργία ιστοτόπου ή ιστοσελίδας·
 
γ) τις αυτόματα παραγόμενες υπηρεσίες με ηλεκτρονικό υπολογιστή στο Διαδίκτυο ή σε ένα ηλεκτρονικό δίκτυο, σε απάντηση συγκεκριμένων δεδομένων τα οποία εισάγει ο λήπτης·
 
δ) την εκχώρηση, έναντι αντιπαροχής, του δικαιώματος διάθεσης προς πώληση προϊόντος ή υπηρεσίας μέσω ιστοτόπου του Διαδικτύου που λειτουργεί ως απευθείας (on-line) αγορά, όπου οι ενδεχόμενοι αγοραστές υποβάλλουν τις προσφορές τους μέσω αυτοματοποιημένης διαδικασίας και όπου τα μέρη ειδοποιούνται για τη σύναψη πώλησης μέσω ηλεκτρονικού ταχυδρομείου που παράγεται αυτόματα από ηλεκτρονικό υπολογιστή·
 
ε) τα πακέτα υπηρεσιών πρόσβασης στο Διαδίκτυο (ISP), στα οποία το τηλεπικοινωνιακό στοιχείο είναι βοηθητικό και δευτερεύον (δηλαδή πακέτα που υπερβαίνουν την απλή πρόσβαση στο Διαδίκτυο και περιέχουν και άλλα στοιχεία, όπως σελίδες με περιεχόμενο που  δίνει πρόσβαση σε ενημέρωση, σε μετεωρολογικές ή τουριστικές πληροφορίες, χώρους παιχνιδιών, φιλοξενία ιστοσελίδων, πρόσβαση σε απευθείας συζητήσεις κ.λπ.)·

στ) δημιουργία και η φιλοξενία ιστοσελίδων, η εξ αποστάσεως συντήρηση προγραμμάτων και εξοπλισμού, 

ζ) η παροχή λογισμικού και η ενημέρωσή του,

η) η παροχή εικόνων, κειμένων και πληροφοριών και η διάθεση βάσεων δεδομένων,

θ) η παροχή μουσικής, κινηματογραφικών ταινιών και παιχνιδιών, περιλαμβανομένων των κάθε είδους τυχερών παιχνιδιών, πολιτικών, πολιτιστικών, καλλιτεχνικών, αθλητικών, επιστημονικών ή ψυχαγωγικών εκπομπών ή εκδηλώσεων,

ι) η παροχή διδασκαλίας εξ αποστάσεως.

Οι ηλεκτρονικά παρεχόμενες υπηρεσίες δεν καλύπτουν τα εξής (σύμφωνα με το άρθρο 7 του Εκτελεστικού Κανονισμού (ΕΕ) 282/2011):

α) ραδιοτηλεοπτικές υπηρεσίες·
β) οι υπηρεσίες τηλεπικοινωνιών· 
γ) αγαθά, των οποίων η παραγγελία και η επεξεργασία της παραγγελίας γίνονται ηλεκτρονικά· 
δ) CD-ROM, δισκέτες και παρόμοια μέσα εγγραφής· 
ε) έντυπο υλικό, όπως βιβλία, ειδησεογραφικά δελτία, εφημερίδες ή περιοδικά· 
στ) CD και κασέτες ήχου·
ζ) βιντεοκασέτες και DVD· 
η) παιχνίδια σε CD-RΟΜ· 
θ) υπηρεσίες επαγγελματιών, όπως νομικοί ή οικονομικοί σύμβουλοι, που παρέχουν συμβουλές σε πελάτες τους μέσω ηλεκτρονικού ταχυδρομείου·
ι) υπηρεσίες διδασκαλίας, εφόσον το περιεχόμενο των μαθημάτων παραδίδεται από εκπαιδευτικό μέσω του Διαδικτύου ή μέσω ηλεκτρονικού δικτύου (δηλαδή, μέσω σύνδεσης εξ αποστάσεως)·
ια) υπηρεσίες υλικής επισκευής εκτός γραμμής ηλεκτρονικού εξοπλισμού· 
ιβ) υπηρεσίες αποθήκευσης δεδομένων χωρίς σύνδεση· 
ιγ) διαφημιστικές υπηρεσίες, κυρίως σε εφημερίδες, σε αφίσες και στην τηλεόραση· 
ιδ) υπηρεσίες τηλεφωνικής υποστήριξης·
ιε) υπηρεσίες διδασκαλίας που παρέχονται αποκλειστικά με αλληλογραφία, κυρίως ταχυδρομικώς· 
ιστ) συμβατικές υπηρεσίες δημοπράτησης που βασίζονται στην άμεση ανθρώπινη παρέμβαση, ανεξάρτητα από τον τρόπο υποβολής των προσφορών· 
κ) επιγραμμική (online) κράτηση εισιτηρίων για πολιτιστικές, καλλιτεχνικές, αθλητικές, επιστημονικές, εκπαιδευτικές, ψυχαγωγικές ή παρόμοιες εκδηλώσεις·
κα) επιγραμμική (online) κράτηση καταλύματος, ενοικίασης αυτοκινήτου, υπηρεσιών εστίασης, μεταφοράς επιβατών ή παρόμοιων υπηρεσιών.

4.12.3. Καθορισμός του τόπου του λήπτη  (Εκτελεστικός Κανονισμός (ΕΕ) 282/2011, άρθρα 13(α) 23(2), 24 

Ο πάροχος αποδεικνύει τον τόπο του λήπτη βάσει τεκμηριωμένων πληροφοριών που παρέχονται από τον λήπτη, τις οποίες επαληθεύει ακολουθώντας τις συνήθεις διαδικασίες για την ασφάλεια των εμπορικών συναλλαγών, όπως αυτές που αφορούν εξακρίβωση ταυτότητας ή έλεγχο πληρωμής.

Για καθορισμό του τόπου του λήπτη, μη υποκείμενο στον φόρο πρόσωπο, που είναι εγκατεστημένος σε περισσότερες από μία χώρες ή ο οποίος έχει τη μόνιμη κατοικία του σε μια χώρα και τη συνήθη διαμονή του σε άλλη χώρα, δίνεται προτεραιότητα :
 
α) στην περίπτωση νομικού προσώπου μη υποκείμενου στον φόρο, στον τόπο όπου ασκούνται οι λειτουργίες της κεντρικής του διοίκησης, εκτός εάν υπάρχουν αποδεικτικά στοιχεία ότι η υπηρεσία χρησιμοποιείται σε τόπο οποιασδήποτε άλλης εγκατάστασης που χαρακτηρίζεται από επαρκή βαθμό μονιμότητας και από κατάλληλη υποδομή, σε ανθρώπινους και τεχνικής φύσεως πόρους, ώστε να του επιτρέπει να λαμβάνει και να χρησιμοποιεί τις υπηρεσίες που του παρέχονται για τις δικές του ανάγκες·
 
β) στην περίπτωση φυσικού προσώπου, στον τόπο όπου αυτό διαμένει συνήθως, εκτός εάν υπάρχουν αποδεικτικά στοιχεία ότι η υπηρεσία χρησιμοποιείται στη μόνιμη κατοικία του, αν αυτή είναι διαφορετική από τη συνήθη διαμονή.

4.12.4 Αποδεκτά τεκμήρια όσον αφορά τον τόπο του λήπτη (Εκτελεστικός Κανονισμός (ΕΕ) 282/2011, άρθρα 24(α), 24(β)  

Όταν ο πάροχος τηλεπικοινωνιακών, ραδιοτηλεοπτικών ή ηλεκτρονικών υπηρεσιών παρέχει τις υπηρεσίες αυτές σε έναν τόπο εγκατάστασης, όπως ένα τηλεφωνικό θάλαμο, μία ζώνη ασύρματης πρόσβασης, ένα ίντερνετ καφέ, ένα εστιατόριο ή ένα χώρο υποδοχής ξενοδοχείου, όπου η φυσική παρουσία του αποδέκτη της υπηρεσίας στον τόπο αυτό είναι αναγκαία για να του παρασχεθεί η υπηρεσία από τον εν λόγω πάροχο, τεκμαίρεται ότι ο λήπτης είναι εγκατεστημένος, έχει τη μόνιμη κατοικία του ή τη συνήθη διαμονή του στον τόπο αυτόν και η υπηρεσία πράγματι χρησιμοποιείται και αποτελεί αντικείμενο εκμετάλλευσης στον εν λόγω τόπο.
 
Εάν ο τόπος εγκατάστασης που αναφέρεται στην πιο πάνω παράγραφο είναι πάνω σε πλοίο, αεροσκάφος ή τρένο που εκτελεί μεταφορά επιβατών εντός της Ένωσης  σύμφωνα με την παράγραφο 4.5 της παρούσας εγκυκλίου, η χώρα στην οποία βρίσκεται ο τόπος εγκατάστασης είναι η χώρα αναχώρησης της μεταφοράς επιβατών.

Όταν οι υπηρεσίες παρέχονται σε μη υποκείμενο στον φόρο πρόσωπο: 
 
α) μέσω της σταθερής γραμμής του, τεκμαίρεται ότι ο λήπτης είναι εγκατεστημένος, έχει τη μόνιμη κατοικία του ή τη συνήθη διαμονή του στον τόπο εγκατάστασης της σταθερής γραμμής·
 
β) μέσω κινητών δικτύων, τεκμαίρεται ότι ο λήπτης είναι εγκατεστημένος, έχει τη μόνιμη κατοικία του ή τη συνήθη διαμονή του στη χώρα που προσδιορίζεται από τον κωδικό χώρας κινητής τηλεφωνίας της κάρτας SIM που χρησιμοποιεί όταν λαμβάνει αυτές τις υπηρεσίες·
 
γ) για τις οποίες απαιτείται η χρήση αποκωδικοποιητή ή παρεμφερούς συσκευής ή κάρτας λήψης προγραμμάτων και όπου δεν χρησιμοποιείται σταθερή γραμμή, τεκμαίρεται ότι ο λήπτης είναι εγκατεστημένος, έχει τη μόνιμη κατοικία του ή τη συνήθη διαμονή του στον τόπο όπου βρίσκεται αυτός ο αποκωδικοποιητής ή η παρεμφερής συσκευή ή, εάν ο τόπος αυτός δεν είναι γνωστός, στον τόπο στον οποίον αποστέλλεται η κάρτα λήψης προγραμμάτων με σκοπό να χρησιμοποιηθεί εκεί·
 
δ) υπό περιστάσεις άλλες από τις αναφερόμενες πιο πάνω, τεκμαίρεται ότι ο λήπτης είναι εγκατεστημένος, έχει τη μόνιμη κατοικία του ή τη συνήθη διαμονή του στον τόπο που προσδιορίζεται ως τέτοιος από τον πάροχο υπηρεσιών με τη χρήση δύο μη αντιφατικών αποδεικτικών στοιχείων από τα απαριθμούμενα στην παράγραφο 4.12.5.1. πιο κάτω.

4.12.5. Όριο για απλοποιημένο αποδεκτό αριθμό τεκμηρίων όσον αφορά τον τόπο του λήπτη (Εκτελεστικός Κανονισμός (ΕΕ) 282/2011, άρθρο 24(β))

Με την επιφύλαξη του στοιχείου δ) της παραγράφου 4.12.1.3 πιο πάνω, για παροχές υπηρεσιών που εμπίπτουν στο εν λόγω στοιχείο, όταν η συνολική αξία αυτών των υπηρεσιών, χωρίς Φ.Π.Α., που παρέχονται από υποκείμενο στον φόρο από την επιχειρηματική του εγκατάσταση ή από μόνιμη εγκατάσταση ευρισκόμενη στη Δημοκρατία, δεν υπερβαίνει τα €100.000, κατά το τρέχον και το προηγούμενο ημερολογιακό έτος, θεωρείται κατά τεκμήριο ότι ο λήπτης πελάτης είναι εγκατεστημένος, έχει τη μόνιμη κατοικία του ή τη συνήθη διαμονή του στον τόπο που προσδιορίζεται ως τέτοιος από τον πάροχο με τη χρήση αποδεικτικού στοιχείου το οποίο παρέχεται από πρόσωπο που μετέχει στην παροχή των υπηρεσιών πλην του παρόχου ή του πελάτη, κατά τα αναφερόμενα στην παράγραφο 4.12.1.5 στοιχεία α) έως ε) πιο κάτω
 
Όταν, κατά τη διάρκεια ημερολογιακού έτους, έχει γίνει υπέρβαση του ορίου που προβλέπεται πιο πάνω, ο εν λόγω κανόνας δεν εφαρμόζεται από τη συγκεκριμένη χρονική στιγμή και μέχρι τη στιγμή που οι προϋποθέσεις που προβλέπονται πιο πάνω πληρούνται εκ νέου.

4.12.5.1 Αποδεικτικά στοιχεία για τον προσδιορισμό του τόπου του λήπτη

Για τους σκοπούς της εφαρμογής των κανόνων τόπου παροχής τηλεπικοινωνιακών, ραδιοτηλεοπτικών ή ηλεκτρονικών υπηρεσιών σε μη υποκείμενο στον φόρο πρόσωπο, και της εκπλήρωσης των απαιτήσεων όσον αφορά τεκμηρίων για τον τόπο του λήπτη, ως αποδεικτικά στοιχεία χρησιμοποιούνται, ειδικότερα, τα εξής: 
 
α) η διεύθυνση τιμολόγησης του λήπτη·
 
β) η διεύθυνση του πρωτοκόλλου Ίντερνετ (ΙΡ) της συσκευής που χρησιμοποιείται από τον λήπτη ή άλλη μέθοδος εντοπισμού της γεωγραφικής της θέσης·
 
γ) τραπεζικά στοιχεία, όπως ο τόπος όπου τηρείται ο τραπεζικός λογαριασμός που χρησιμοποιείται για την πληρωμή και η διεύθυνση τιμολόγησης του λήπτη που γνωρίζει η τράπεζα·
 
δ) ο κωδικός χώρας κινητής τηλεφωνίας (MCC) της διεθνούς ταυτότητας συνδρομητή κινητής τηλεφωνίας (IMSI) που αποθηκεύεται στην κάρτα δομοστοιχείου ταυτότητας συνδρομητή (SIM) που χρησιμοποιείται από τον λήπτη·

ε) ο τόπος εγκατάστασης της σταθερής γραμμής του λήπτη μέσω της οποίας παρέχεται η υπηρεσία σε αυτόν· 

στ) άλλες σχετικές εμπορικές πληροφορίες.

4.12.5.2 Αμφισβήτηση τεκμηρίων -  Εκτελεστικός Κανονισμός (ΕΕ) 282/2011, άρθρο 24(δ)
 
Όταν ένας πάροχος παρέχει τηλεπικοινωνιακές, ραδιοτηλεοπτικές ή ηλεκτρονικές υπηρεσίες σε μη υποκείμενο στον φόρο πρόσωπο, ο πάροχος δύναται να αμφισβητήσει ένα τεκμήριο που αναφέρεται στην παράγραφο 4.12.1.3, εξαιρουμένου της ύποπαραγραφου (δ) της εν λόγω διάταξης,  εφόσον διαθέτει τρία μη αντιφατικά αποδεικτικά στοιχεία από τα οποία να προκύπτει ότι ο λήπτης είναι εγκατεστημένος, έχει τη μόνιμη κατοικία του ή τη συνήθη διαμονή του αλλού. 
 
Το Τμήμα Φορολογίας δύναται να αμφισβητήσει τα τεκμήρια που υπάρχουν δυνάμει της παραγράφου 4.12.3 πιο πάνω εφόσον υπάρχουν ενδείξεις αθέμιτης χρήσης ή κατάχρησης από τον πάροχο υπηρεσιών.

4.12.6 Ειδικός Κανόνας 

Ο τόπος παροχής των ακόλουθων υπηρεσιών σε μη υποκείμενο στον φόρο πρόσωπο είναι ο τόπος εγκατάστασης ή μόνιμης κατοικίας ή συνήθους διαμονής αυτού του προσώπου:
 
α) τηλεπικοινωνιακών υπηρεσιών·

β) ραδιοφωνικών και τηλεοπτικών υπηρεσιών·

γ) ηλεκτρονικά παρεχόμενων υπηρεσιών.

4.12.7 Τόπος παροχής

Ο τόπος εγκατάστασης ή μόνιμης κατοικίας ή συνήθους διαμονής του λήπτη (B2C). Για καθορισμό του τόπου του λήπτη, βλέπετε παραγράφους 4.12.3. πιο πάνω.

4.12.8 Ποιος αποδίδει τον Φ.Π.Α.;

Όπου ο πελάτης είναι εγκατεστημένος ή έχει τη μόνιμη του κατοικία ή τη συνήθους διαμονή του στη Δημοκρατία, η υποχρέωση επιβολής και απόδοσης του φόρου βαρύνει πάντοτε τον πάροχο της υπηρεσίας. 

Αν είστε πάροχος τηλεπικοινωνιακών, ραδιοτηλεοπτικών ή ηλεκτρονικών υπηρεσιών σε μη υποκείμενα στον φόρο στη Δημοκρατία, και εσείς όμως δεν ανήκετε στη Δημοκρατία, τότε εσείς ως ο πάροχος των υπηρεσιών είστε υπεύθυνος να αποδώσετε τον οφειλόμενο φόρο. Αν δεν είστε ήδη εγγεγραμμένος πιθανό να πρέπει να εγγραφείτε στο κυπριακό μητρώο Φ.Π.Α. ή να χρησιμοποιήσετε το καθεστώς της Μονοαπευθυντικής Θυρίδας (One Stop Shop (OSS) σημείο 10.2) για την εκπλήρωση των σχετικών υποχρεώσεών σας ως προς την απόδοση του Κυπριακού Φ.Π.Α.

Στις περιπτώσεις τέτοιων συναλλαγών με μη υποκείμενο στο φόρο πρόσωπο (B2C) που είναι εγκατεστημένος ή έχει τη μόνιμη του κατοικία ή τη συνήθη  διαμονή του σε διαφορετικό κράτος μέλος από εκείνο στο οποίο ο πάροχος είναι εγκατεστημένος ή εγγεγραμμένος για σκοπούς Φ.Π.Α., ο πάροχος ενδέχεται να υποχρεούται είτε να εγγραφεί για σκοπούς Φ.Π.Α. στο εν λόγω κράτος μέλος είτε να χρησιμοποιήσει το καθεστώς της Μονοαπευθυντικής Θυρίδας (One Stop Shop (OSS)) για την εκπλήρωση των σχετικών υποχρεώσεών του ως προς την απόδοση του Φ.Π.Α.

4.12.9 Παραδείγματα

Παράδειγμα 1.1 – Τηλεπικοινωνιακές υπηρεσίες (κινητή τηλεφωνία)
 
Ένας ιδιώτης που διαμένει συνήθως στην Δημοκρατία αγοράζει πακέτο κινητής τηλεφωνίας από Κυπριακό πάροχο τηλεπικοινωνιών για χρήση κατά τη διάρκεια της παραμονής του στην Νορβηγία. Πού βρίσκεται ο τόπος παροχής της υπηρεσίας;
 
Ο πελάτης λαμβάνει την υπηρεσία ως τελικός καταναλωτής, επομένως πρόκειται για συναλλαγή B2C. Η παροχή υπηρεσιών κινητής τηλεφωνίας εμπίπτει στον ορισμό των «τηλεπικοινωνιακών υπηρεσιών».
 
Σύμφωνα με τον ειδικό κανόνα, ο τόπος παροχής είναι ο τόπος όπου ο λήπτης έχει τη συνήθη διαμονή του, δηλαδή την Δημοκρατία. 
 
Όμως, η Κυπριακή νομοθεσία Φ.Π.Α. έχει υιοθετήσει κανόνες χρήσης και εκμετάλλευσης (βλ. Παράγραφο 5 πιο κάτω) για τηλεπικοινωνιακές υπηρεσίες. Καθότι η χρήση και εκμετάλλευση της τηλεπικοινωνιακής υπηρεσίας πραγματοποιείται στη Νορβηγία, χώρα εκτός της Ευρωπαϊκής Ένωσης, ο τόπος παροχής μεταφέρεται στη χώρα αυτή. 
 
Συνεπώς, η υπηρεσία βρίσκεται εκτός του πεδίου εφαρμογής του Κυπριακού Φ.Π.Α..
 
Παράδειγμα 1.2 – Τηλεπικοινωνιακές υπηρεσίες (πρόσβαση στο διαδίκτυο)
 
Ιδιώτης που κατοικεί μόνιμα στην Δημοκρατία αγοράζει συνδρομή πρόσβασης στο διαδίκτυο από πάροχο εγκατεστημένο στο Ηνωμένο Βασίλειο. Πού βρίσκεται ο τόπος παροχής της υπηρεσίας;
 
Ο πελάτης είναι μη υποκείμενος στον φόρο πρόσωπο και επομένως πρόκειται για συναλλαγή B2C. Η υπηρεσία πρόσβασης στο διαδίκτυο αποτελεί τηλεπικοινωνιακή υπηρεσία.
 
Σύμφωνα με τον ειδικό κανόνα, ο τόπος παροχής είναι η χώρα όπου βρίσκεται ο πελάτης, δηλαδή η Δημοκρατίας.
 
Ως εκ τούτου, η υπηρεσία θεωρείται ότι παρέχεται στην Δημοκρατία και υπόκειται σε Κυπριακό Φ.Π.Α. σύμφωνα με τους κανόνες που εφαρμόζονται στις B2C τηλεπικοινωνιακές υπηρεσίες.
 
Παράδειγμα 2.1 – Ραδιοτηλεοπτικές υπηρεσίες (ζωντανή τηλεοπτική μετάδοση)
 
Ιδιώτης που διαμένει συνήθως στην Ελβετία αγοράζει συνδρομή σε Κυπριακή πλατφόρμα τηλεοπτικών καναλιών που μεταδίδονται ζωντανά μέσω διαδικτύου ταυτόχρονα με την τηλεοπτική τους μετάδοση. Πού βρίσκεται ο τόπος παροχής της υπηρεσίας;
 
Ο πελάτης είναι τελικός καταναλωτής και η συναλλαγή είναι B2C. Επειδή τα προγράμματα μεταδίδονται ταυτόχρονα με την τηλεοπτική τους μετάδοση, η υπηρεσία εμπίπτει στον ορισμό των «ραδιοτηλεοπτικών υπηρεσιών».
 
Σύμφωνα με τον ειδικό κανόνα, ο τόπος παροχής είναι ο τόπος όπου βρίσκεται ο λήπτης, δηλαδή η Ελβετία.
 
Όμως, η Κυπριακή νομοθεσία Φ.Π.Α. έχει υιοθετήσει κανόνες χρήσης και εκμετάλλευσης (βλ. Παράγραφο 5 πιο κάτω) για ραδιοτηλεοπτικές υπηρεσίες. Ενώ με βάσει τον ειδικό κανόνα, ο τόπος παροχής είναι εκτός Ε.Ε, και καθότι η χρήση και εκμετάλλευση της ραδιοτηλεοπτικής υπηρεσίας πραγματοποιείται στην Δημοκρατία, ο τόπος παροχής μεταφέρεται στην Δημοκρατία. 
 
Ως εκ τούτου, η υπηρεσία θεωρείται ότι παρέχεται στην Δημοκρατία και υπόκειται σε Κυπριακό Φ.Π.Α.
 
Παράδειγμα 2.2 – Ραδιοτηλεοπτικές υπηρεσίες (ραδιοφωνική συνδρομή)
 
Ιδιώτης που κατοικεί στη Γαλλία αποκτά συνδρομή σε Κυπριακή υπηρεσία ζωντανής διαδικτυακής μετάδοσης ραδιοφωνικών σταθμών. Οι ραδιοφωνικές εκπομπές μεταδίδονται ταυτόχρονα και μέσω παραδοσιακού ραδιοφωνικού δικτύου. Πού βρίσκεται ο τόπος παροχής της υπηρεσίας;
 
Ο πελάτης είναι μη υποκείμενος στον φόρο πρόσωπο και πρόκειται για συναλλαγή B2C. Η υπηρεσία αποτελεί ραδιοτηλεοπτική υπηρεσία, καθώς συνίσταται στη μετάδοση ραδιοφωνικού περιεχομένου προς το ευρύ κοινό.
 
Ο τόπος παροχής είναι η χώρα όπου βρίσκεται ο πελάτης, δηλαδή η Γαλλία.
 
Κατά συνέπεια, η υπηρεσία δεν υπόκειται σε Κυπριακό Φ.Π.Α. αλλά υπόκειται στους σχετικούς κανόνες Φ.Π.Α. της Γαλλίας. Η Κυπριακή εταιρεία θα πρέπει ως εκ τούτου να εξετάσει τις υποχρεώσεις εγγραφής  της στην Γαλλία ή να αποδώσει τον Φ.Π.Α. που αναλογεί μέσω της Μονοαπευθυντικής θυρίδας OSS (σημείο 10.2).

Παράδειγμα 3.1 – Ηλεκτρονικά παρεχόμενη υπηρεσία (λήψη λογισμικού)
 
Ιδιώτης με συνήθη διαμονή στην Αμερική αγοράζει και κατεβάζει λογισμικό λογιστικής από την ιστοσελίδα Κυπριακής εταιρείας λογισμικού. Πού βρίσκεται ο τόπος παροχής της υπηρεσίας;
 
Ο πελάτης είναι μη υποκείμενο στο φόρο πρόσωπο και επομένως πρόκειται για συναλλαγή B2C. Η παροχή λογισμικού μέσω διαδικτύου συνιστά ηλεκτρονικά παρεχόμενη υπηρεσία, καθώς παρέχεται αυτοματοποιημένα και απαιτεί ελάχιστη ανθρώπινη παρέμβαση.
 
Σύμφωνα με τον ειδικό κανόνα, ο τόπος παροχής είναι η Αμερική, όπου βρίσκεται ο πελάτης.
 
Η υπηρεσία βρίσκεται εκτός του πεδίου εφαρμογής του Κυπριακού Φ.Π.Α..
 
Παράδειγμα 3.2 – Ηλεκτρονικά παρεχόμενη υπηρεσία (συνδρομή σε βάση δεδομένων)
 
Ιδιώτης που κατοικεί στην Δημοκρατία αποκτά μηνιαία συνδρομή σε ηλεκτρονική βάση δεδομένων που λειτουργεί από εταιρεία εγκατεστημένη στις Ηνωμένες Πολιτείες. Η πρόσβαση παρέχεται πλήρως αυτοματοποιημένα μέσω διαδικτύου. Πού βρίσκεται ο τόπος παροχής της υπηρεσίας;
 
Η υπηρεσία παρέχεται σε μη υποκείμενο στον φόρο πρόσωπο και συνεπώς πρόκειται για συναλλαγή B2C. Η παροχή πρόσβασης σε βάση δεδομένων αποτελεί ηλεκτρονικά παρεχόμενη υπηρεσία.
 
Ο τόπος παροχής είναι η Δημοκρατία, όπου βρίσκεται ο πελάτης.
 
Συνεπώς, η υπηρεσία θεωρείται ότι παρέχεται στην Δημοκρατία και υπόκειται σε Κυπριακό Φ.Π.Α..
 
Παράδειγμα 3.3 – Ηλεκτρονικά παρεχόμενη υπηρεσία (υπηρεσία φιλοξενίας ιστοσελίδων)
 
Ιδιώτης που διαμένει συνήθως στη Ισπανία αγοράζει υπηρεσία φιλοξενίας ιστοσελίδας (web hosting) από Κυπριακή εταιρεία για προσωπικούς σκοπούς. Η ενεργοποίηση, η διαχείριση και η χρέωση της υπηρεσίας πραγματοποιούνται πλήρως μέσω αυτοματοποιημένων συστημάτων. Πού βρίσκεται ο τόπος παροχής της υπηρεσίας;
 
Ο πελάτης είναι μη υποκείμενος στο φόρο πρόσωπο και πρόκειται για συναλλαγή B2C. Η φιλοξενία ιστοσελίδων αναφέρεται ρητά ως ηλεκτρονικά παρεχόμενη υπηρεσία.
 
Σύμφωνα με τον ειδικό κανόνα, ο τόπος παροχής είναι η Ισπανία, όπου βρίσκεται ο λήπτης της υπηρεσίας.
 
Συνεπώς, η υπηρεσία θεωρείται ότι παρέχεται στην Ισπανία και υπόκειται σε Ισπανικό Φ.Π.Α.. Η Κυπριακή εταιρεία θα πρέπει ως εκ τούτου να εξετάσει τις υποχρεώσεις εγγραφής  της στη Ισπανία ή να αποδώσει τον Φ.Π.Α. που αναλογεί μέσω της Μονοαπευθυντικής θυρίδας OSS (σημείο 10.2).
 
Παράδειγμα 3.4 – Ηλεκτρονικά παρεχόμενη υπηρεσία
 
Ιδιώτης που διαμένει στη Γερμανία αγοράζει συνδρομή σε Κυπριακή πλατφόρμα προβολής ταινιών κατά παραγγελία (video-on-demand). Οι ταινίες είναι διαθέσιμες οποιαδήποτε στιγμή επιλέξει ο συνδρομητής και δεν μεταδίδονται ταυτόχρονα μέσω τηλεοπτικού δικτύου. Πού βρίσκεται ο τόπος παροχής της υπηρεσίας;
 
Ο πελάτης είναι μη υποκείμενος στον φόρο πρόσωπο και πρόκειται για συναλλαγή B2C. Η υπηρεσία παρέχεται αυτοματοποιημένα μέσω διαδικτύου και συνεπώς αποτελεί ηλεκτρονικά παρεχόμενη υπηρεσία.
 
Ο τόπος παροχής είναι η Γερμανία, όπου βρίσκεται ο λήπτης της υπηρεσίας.
 
Κατά συνέπεια, η υπηρεσία δεν υπόκειται σε Κυπριακό Φ.Π.Α. αλλά δημιουργεί υποχρεώσεις Φ.Π.Α. στη Γερμανία σύμφωνα με τη σχετική νομοθεσία. Η Κυπριακή πλατφόρμα θα πρέπει ως εκ τούτου να εξετάσει τις υποχρεώσεις της στη Γερμανία ή να αποδώσει τον Φ.Π.Α. που αναλογεί μέσω της Μονοαπευθυντικής θυρίδας OSS (σημείο 10.2). 

Παράδειγμα 3.5 – Ηλεκτρονικά παρεχόμενη υπηρεσία (εκπαιδευτική εκδήλωση)

Ένας εργαζόμενος με έδρα το Ντουμπάι πληρώνει και συνδέεται σε ένα ζωντανό διαδικτυακό σεμινάριο (live webinar) εκπαίδευσης για τον Φ.Π.Α., όπου ο εκπαιδευτής βρίσκεται στην Δημοκρατία. Πού βρίσκεται ο τόπος παροχής της υπηρεσίας;

Ο εργαζόμενος λαμβάνει την υπηρεσία ως μη υποκείμενο στο φόρο πρόσωπο, επομένως πρόκειται για συναλλαγή B2C. Δεδομένου ότι το σεμινάριο πραγματοποιείται ζωντανά, η υπηρεσία δεν μπορεί να χαρακτηριστεί ως «ηλεκτρονικά παρεχόμενη υπηρεσία», επειδή η παρουσία του εκπαιδευτή σε πραγματικό χρόνο δεν πληροί τον ορισμό της «ελάχιστης ανθρώπινης παρέμβασης».

Πρόκειται, συνεπώς, για εκπαιδευτική εκδήλωση B2C που παρέχεται εικονικά (virtual) και φορολογείται βάσει ειδικού κανόνα για τον τόπο παροχής, όπως εξηγείται στην παράγραφο 4.11 πιο πάνω.

Παράδειγμα 3.6 – Ηλεκτρονικά παρεχόμενη υπηρεσία (εκπαιδευτική εκδήλωση)

Ένας φοιτητής με έδρα το Ντουμπάι πληρώνει και κατεβάζει ένα εκπαιδευτικό πρόγραμμα που αποτελεί μαγνητοσκόπηση ενός ζωντανού διαδικτυακού σεμιναρίου εκπαίδευσης για τον Φ.Π.Α., από την ιστοσελίδα Κυπριακής εκπαιδευτικής εταιρείας. Πού βρίσκεται ο τόπος παροχής της υπηρεσίας;

Ο φοιτητής λαμβάνει την υπηρεσία ως μη υποκείμενο στο φόρο πρόσωπο, επομένως πρόκειται για συναλλαγή B2C. Δεδομένου ότι ο φοιτητής κατεβάζει μια μαγνητοσκοπημένη έκδοση του σεμιναρίου, η υπηρεσία προσφέρεται ουσιαστικά αυτοματοποιημένη, απαιτώντας ελάχιστη ανθρώπινη παρέμβαση. Ως εκ τούτου, η υπηρεσία ταξινομείται ως «ηλεκτρονικά παρεχόμενη υπηρεσία».

Ο τόπος παροχής είναι ο τόπος όπου βρίσκεται ο λήπτης της υπηρεσίας, δηλαδή το Ντουμπάι. Συνεπώς, η υπηρεσία βρίσκεται εκτός του πεδίου εφαρμογής του Κυπριακού Φ.Π.Α..

4.12.10 Σημεία προσοχής 

Για τηλεπικοινωνιακές, ραδιοτηλεοπτικές ή ηλεκτρονικές υπηρεσίες, όπως αυτές προσδιορίζονται στην παράγραφο 4.12.1 πιο πάνω, όταν παρέχονται μεταξύ επιχειρήσεων (B2B) ή/και προς ιδιώτες/ τελικούς καταναλωτές (B2C), εφαρμόζονται οι διατάξεις περί πραγματικής χρήσης και εκμετάλλευσης (use and enjoyment) της Κυπριακής νομοθεσίας Φ.Π.Α. (βλ. Παράγραφο 5 πιο κάτω).


4.13 Διάφορες άλλες υπηρεσίες όταν ο λήπτης βρίσκεται εκτός Ευρωπαϊκής Ένωσης - 13ο Παράρτημα, Παράγραφος 17

4.13.1 Ειδικός Κανόνας 

Παροχή υπηρεσιών οι οποίες αναφέρονται στην παράγραφο 4.13.2 πιο κάτω σε πρόσωπο («ο λήπτης») το οποίο-
 
(α) δεν είναι σχετικό υποκείμενο στο φόρο πρόσωπο, και
 
(β) ανήκει σε χώρα που δεν είναι κράτος μέλος, 
 
θεωρούνται ότι πραγματοποιούνται στη χώρα όπου ανήκει ο λήπτης.

4.13.2 Ποιες υπηρεσίες καλύπτονται;

Ο κανόνας τόπου παροχής της παραγράφου 4.13.1 εφαρμόζεται για-
 
(α) Εκχώρηση και παραχώρηση δικαιωμάτων πνευματικής ιδιοκτησίας, δικαιωμάτων από διπλώματα ευρεσιτεχνίας, αδειών εκμετάλλευσης, βιομηχανικών και εμπορικών σημάτων και άλλων παρόμοιων δικαιωμάτων

Η παράγραφος αυτή καλύπτει τις εκχωρήσεις και παραχωρήσεις δικαιωμάτων πνευματικής ιδιοκτησίας, προνομίων ευρεσιτεχνίας, αδειών, εμπορικών σημάτων και παρόμοιων δικαιωμάτων. Παρόμοια δικαιώματα είναι τα δικαιώματα πνευματικής ιδιοκτησίας που μπορούν να επιβληθούν με νομικά μέσα. 
 
Οι πληρωμές για την απόκτηση των εν λόγω πνευματικών δικαιωμάτων (με σκοπό τη χρήση, εκμετάλλευση, αναπαραγωγή κ.λ.π.) είναι γνωστές με τον αγγλικό όρο  “royalties”. Κάποτε πληρώνονται όλα μαζί μια φορά, κάποτε πληρώνονται σταδιακά πάνω σε συνεχή βάση. Υπηρεσίες που δεν αφορούν πνευματική ιδιοκτησία δεν καλύπτονται ακόμα και αν περιγράφονται σαν δικαίωμα ή άδεια.
 
Δικαιώματα που εμπίπτουν στην υπόπαράγραφο (α):
 
Δικαιώματα πνευματικής ιδιοκτησίας έχουν οι δημιουργοί επί των εξής έργων τους:
· επιστημονικά έργα·
· φιλολογικά έργα (μυθιστορήματα, θεατρικά έργα, εγκυκλοπαίδειες και άλλα παρόμοια έργα)·
· μουσικά έργα·
· καλλιτεχνικά έργα (ζωγραφικοί πίνακες, γλυπτά, αρχιτεκτονικά σχέδια, γραφικές παραστάσεις και άλλα παρόμοια έργα)·
· κινηματογραφικές ταινίες·
· φωτογραφίες·
· ηχογραφήσεις·
· εκπομπές ήχων ή εικόνων·
· προγράμματα ηλεκτρονικού υπολογιστή.
 
Τα προνόμια ευρεσιτεχνίας αφορούν εφευρέσεις που έχουν βιομηχανική εφαρμογή και εγγράφονται στο μητρώο που τηρεί ο Έφορος Εταιρειών και Επίσημος Παραλήπτης.
 
Τα εμπορικά σήματα χρησιμοποιούνται αναφορικά με εμπορεύματα ή υπηρεσίες και υποδηλώνουν κάποια σχέση στο εμπόριο μεταξύ των εμπορευμάτων ή υπηρεσιών και κάποιου προσώπου που έχει το δικαίωμα, είτε ως ιδιοκτήτης είτε ως εγγεγραμμένος δικαιούχος, να χρησιμοποιεί το σήμα.
 
Άδεια (licence) παραχωρείται συνήθως από το δικαιούχο πρόσωπο σε εργοστάσια για την κατασκευή και εμπορία συγκεκριμένου προϊόντος σύμφωνα με ορισμένες προδιαγραφές.
 
Παρόμοια δικαιώματα είναι σχέδια, υποδείγματα/μοντέλα, πρότυπα μεθόδων παραγωγής (manufacturing know-how) και άλλα που δεν καλύπτονται πιο πάνω.
  
Παραδείγματα υπηρεσιών που εμπίπτουν στην υπόπαράγραφο (α):
 
· Η εκχώρηση δικαιωμάτων επί κινηματογραφικής ταινίας σε εταιρεία διανομής·
· Η εκχώρηση των δικαιωμάτων του εκτελεστή μιας παράστασης για την εκμετάλλευση της παράστασης του σε δίσκο, ταινία, στην τηλεόραση κλπ.·
· Η εκχώρηση άδειας χρήσης λογισμικού ηλεκτρονικού υπολογιστή·
· Η παραχώρηση του δικαιώματος για διεξαγωγή μια συγκεκριμένης επιχειρηματικής δραστηριότητας σε μια καθορισμένη περιοχή (όπως για παράδειγμα μια συμφωνία του τύπου που περιγράφεται με τον αγγλικό όρο “franchise”)·
· Η παραχώρηση άδειας για χρήση εμπορικού σήματος·
· Η παραχώρηση του δικαιώματος από ένα φωτογράφο για να δημοσιευθεί μια φωτογραφία του σε ένα περιοδικό, περιλαμβανομένων και δεδομένων που αποστέλλονται με τη χρήση ψηφιακής τεχνολογίας  στον πελάτη.
 
Παραδείγματα υπηρεσιών που δεν εμπίπτουν στην υπόπαράγραφο (α):
 
· Πώληση αδιαίρετου μεριδίου της κυριότητας αγαθού (π.χ αλόγου ή θαλαμηγού) παρόλο που είναι δυνατόν να εκχωρούνται και ορισμένα δικαιώματα·
· Η εκχώρηση δικαιώματος μειωμένων τιμών εισόδου (σε διασκέψεις, συναντήσεις κλπ) ή άλλων παρόμοιων εκπτώσεων σε μέλη λεσχών, σωματείων και άλλων ενώσεων προσώπων έναντι της συνδρομής τους·
· Η πώληση φήμης και πελατείας/εμπορικής εύνοιας. Όμως ο όρος φήμη και πελατεία/εμπορική εύνοια μπορεί να χρησιμοποιηθεί για να περιγράψει μέρος μιας άλλης παροχής υπηρεσιών, όπως για παράδειγμα την παραχώρηση ενός εμπορικού σήματος ή την παροχή πληροφοριών ή ακόμα και την αποχή από ανταγωνισμό. Επομένως πρέπει να αναγνωρίζετε την ακριβή φύση των υπηρεσιών που παρέχονται. Συνήθως η φήμη και πελατεία/εμπορική εύνοια αποτελεί μέρος της μεταβίβασης μιας δρώσας οικονομικής μονάδας·
· Η εκχώρηση δικαιώματος κατοχής ή χρήσης ακίνητης ιδιοκτησίας, περιλαμβανομένης και της διαμονής σε ξενοδοχείο.


(β) Διαφημιστικές υπηρεσίες

Οι διαφημιστικές υπηρεσίες περιλαμβάνουν κάθε υπηρεσία που αποσκοπεί στην προβολή ή προώθηση της επωνυμίας, των αγαθών ή των υπηρεσιών άλλου προσώπου, με στόχο την ενίσχυση της αναγνωρισιμότητάς τους ή την αύξηση των πωλήσεών τους.

Τα διαφημιστικά και προωθητικά μηνύματα μπορούν να μεταδίδονται μέσω ποικίλων μέσων και καναλιών επικοινωνίας. Για σκοπούς εφαρμογής της παρούσας διάταξης, ως διαφημιστική υπηρεσία θεωρείται το σύνολο των υπηρεσιών που παρέχονται στο πλαίσιο μιας ενιαίας διαφημιστικής ή προωθητικής εκστρατείας, ακόμη και όταν ορισμένα επιμέρους στοιχεία της εκστρατείας θα υπάγονταν, εάν εξετάζονταν αυτοτελώς, σε διαφορετικούς κανόνες καθορισμού του τόπου παροχής ή θα χαρακτηρίζονταν ως παραδόσεις αγαθών.

Παραδείγματα διαφημιστικών υπηρεσιών:
 
· Παροχές διαφημιστικών υπηρεσιών στα μέσα μαζικής επικοινωνίας, για παράδειγμα ραδιοφωνικός ή τηλεοπτικός χρόνος, το δικαίωμα τοποθέτησης διαφημιστικής αφίσας σε υφιστάμενη διαφημιστική πινακίδα, ή διαφημιστικός χώρος σε οποιαδήποτε έκδοση·
· Δημοσιοποίηση της ύπαρξης και των ιδιοτήτων των προϊόντων κάποιου άλλου προσώπου που αποβλέπει στην αύξηση των πωλήσεων (ή η παροχή διαφημιστικών υπηρεσιών από διαφημιστική εταιρεία απευθείας στο πρόσωπο του οποίου διαφημίζονται τα προϊόντα)
· Παροχές υπηρεσιών έναντι “χορηγίας – χρηματοδότησης”, οι οποίες συνεπάγονται επίδειξη του ονόματος του χορηγού, ή του προϊόντος, από το χορηγούμενο πρόσωπο π.χ αθλητική ομάδα που είναι αποδέκτης της χορηγίας·
· Παροχές υπηρεσιών που είναι “τα μέσα διαφήμισης”, δηλ. υπηρεσίες που η χρήση τους είναι μόνο σε σχέση με συγκεκριμένη διαφήμιση, προώθηση ή χορηγία.  Για παράδειγμα, η παράδοση της πρωτότυπης διαφημιστικής ταινίας, δίσκου, αφίσας, φωτογραφίας κ.λπ.·
· Η σχεδίαση και εκτέλεση μιας εκστρατείας προώθησης πωλήσεων από ένα διαφημιστικό γραφείο για την προώθηση ενός νέου προϊόντος ενός πελάτη, ακόμα και αν αυτό περιλαμβάνει εμπορικά γεγονότα ή επιδείξεις για το κοινό γενικά·
· Διαφήμιση στο διαδίκτυο.
 
Παραδείγματα που δεν περιλαμβάνονται στις υπηρεσίες διαφήμισης:
 
· Η παραχώρηση χώρου ή εκθεσιακού βάθρου σε μια εμπορική έκθεση·
· Η παραχώρηση χώρου για την τοποθέτηση διαφημιστικής πινακίδας·
· Η διοργάνωση ενός κοκτέιλ πάρτι για λογαριασμό μιας  διαφημιστικής εταιρείας όταν το γεγονός είναι μέρος μιας εκστρατείας προώθησης για τον πελάτη της διαφημιστικής εταιρείας. Ακόμα και αν οι υπηρεσίες της διαφημιστικής εταιρείας στο δικό της πελάτη αποτελούν υπηρεσίες διαφήμισης, αυτές του οργανωτή του γεγονότος δεν είναι υπηρεσίες διαφήμισης·
· Οι υπηρεσίες των προσώπων που παράγουν διαφημιστικές ταινίες, φωτογραφίες, διαφημιστικές πινακίδες·
· Οι υπηρεσίες των προσώπων που κατασκευάζουν εκθεσιακά βάθρα, εκθέματα κ.λπ.·
· Οι υπηρεσίες των ψυχαγωγών, καλλιτεχνών, ηθοποιών, μουσικών κ.λπ.
 

(γ) Παροχή υπηρεσιών από συμβούλους, μηχανικούς, γραφεία μελετών, δικηγόρους, λογιστές και άλλες παρόμοιες υπηρεσίες, καθώς και επεξεργασία δεδομένων και παροχή πληροφοριών· εξαιρούνται οποιεσδήποτε υπηρεσίες που σχετίζονται με ακίνητη ιδιοκτησία
 
Αυτή η παράγραφος καλύπτει ένα ευρύ φάσμα υπηρεσιών διαφορετικής φύσης. Περιλαμβάνει υπηρεσίες συμβούλων, μηχανικών, γραφείων συμβουλευτικών υπηρεσιών, δικηγόρων και λογιστών καθώς και παρόμοιες υπηρεσίες. Περιλαμβάνονται επίσης, η επεξεργασία στοιχείων και η παροχή πληροφοριών. Δεν έχει σημασία με ποιο τρόπο παραδίδονται οι παρεχόμενες υπηρεσίες της εν λόγω παραγράφου στον πελάτη. Μπορεί να παραδίδονται ακόμα και με ηλεκτρονική αλληλογραφία, ταχυδρομείο ή κλητήρα. Όμως, όταν οποιεσδήποτε από αυτές τις υπηρεσίες αφορούν ακίνητη ιδιοκτησία εξαιρούνται από τον κανόνα αυτό (βλ. παράγραφο 4.1 πιο πάνω).
 
Τι είναι υπηρεσίες συμβούλων και γραφείων μελετών; 
 
Αυτές καλύπτουν τις συνήθεις υπηρεσίες των ειδικών σε όλα τα επαγγελματικά πεδία οι οποίοι ενεργούν υπό αναγνωρισμένη επαγγελματική ή συμβουλευτική ιδιότητα. 
 
Παραδείγματα υπηρεσιών που εμπίπτουν στις υπηρεσίες συμβούλων και γραφείων μελετών:
 
· έρευνα αγοράς·
· έρευνα και ανάπτυξη·
· μελέτη για τη γενική οργάνωση της επιχείρησης, για την πρόσληψη, διοίκηση και αξιοποίηση του προσωπικού, την ειδική οργάνωση συγκεκριμένων κλάδων της επιχείρησης κλπ ·
· μελέτη για τη μηχανοργάνωση της επιχείρησης·
· υπηρεσίες γραπτής μετάφρασης κειμένων ή υπηρεσίες διερμηνέα, οι οποίες όμως δεν παρέχονται κατά τη διάρκεια ενός γεγονότος. Για προφορικές υπηρεσίες διερμηνέα κατά τη διάρκεια ενός γεγονότος βλέπε παράγραφο 5.2 πιο πάνω·
· έλεγχο και ανάλυση αγαθών (για παράδειγμα φαρμάκων, χημικών ουσιών, οικιακών ηλεκτρικών συσκευών). Η ουσιαστική φύση τέτοιων υπηρεσιών είναι η ανάλυση από ειδικούς που χρησιμοποιούν τα αποτελέσματα των ελέγχων για να καταλήξουν σε επαγγελματικά συμπεράσματα, όπως για παράδειγμα κατά πόσο αγαθά ικανοποιούν συγκεκριμένες προδιαγραφές·
· η σύνταξη επιστημονικών εκθέσεων·
· υπηρεσίες που παρέχονται από εκτιμητές και άλλους ειδικούς σε σχέση με ασφαλιστικές ή άλλες απαιτήσεις (εκτός αν αφορούν ακίνητη ιδιοκτησία)·
· εξέταση αγαθών για να διαπιστωθεί η ζημιά  π.χ διερεύνηση των αιτίων της ζημιάς και διατύπωση εισηγήσεων για σχετικές ενέργειες·
· ανάλυση συστημάτων και/ή παραγωγή λογισμικού ηλεκτρονικού υπολογιστή κατά παραγγελία καθώς και προσαρμογή υφιστάμενου λογισμικού (όμως, ορισμένα έτοιμα πακέτα λογισμικού (off-the-self packages) είναι δυνατόν να θεωρηθούν ως αγαθά που παραδίδονται)·
· συντήρηση λογισμικού η οποία περιλαμβάνει τεχνική υποστήριξη, αναβαθμίσεις, συμβουλές και επίλυση προβλημάτων. Ο τόπος της εκτέλεσης δεν έχει σημασία καθώς λύσεις και συμβουλές μπορεί να παρασχεθούν με τηλεφωνικές συνδιαλέξεις, με συνδέσεις από απόσταση, μέσω του διαδικτύου κ.λπ.. Όμως, ένα συμβόλαιο για συντήρηση του ιδίου του ηλεκτρονικού υπολογιστή (hardware) αφορά εργασία σε αγαθά.
 
Παραδείγματα υπηρεσιών που δεν περιλαμβάνονται στις υπηρεσίες συμβούλων και γραφείων μελετών:
 
· Υπηρεσίες συμβούλων και γραφείων μελετών εξαιρούνται από τον εν λόγω κανόνα αν σχετίζονται με συγκεκριμένη ακίνητη ιδιοκτησία (βλ. παράγραφο 4.1)·
· υπηρεσίες που περιγράφονται σαν διοικητικές υπηρεσίες, εκτός και αν μπορεί να αποδειχθεί ότι ουσιαστικά είναι συμβουλευτικές υπηρεσίες. Όμως, τέτοιες υπηρεσίες μπορεί να εμπίπτουν σε άλλη περιγραφή στην ενότητα 4.13.2 πιο πάνω. Οι γραφειακές ή γραμματειακές υπηρεσίες, η παροχή διευκολύνσεων γραφείου και οι υπηρεσίες αρχειοθέτησης δεν αποτελούν συμβουλευτικές υπηρεσίες και επομένως εμπίπτουν στο βασικό κανόνα, δηλαδή παρέχονται εκεί όπου ανήκει εκείνος που τις παρέχει εφόσον παρέχονται σε μη υποκείμενο στο φόρο πρόσωπο
· υπηρεσίες που παρέχονται από έναν ειδικό, οι οποίες είναι εκτός του συνηθισμένου τομέα του ειδικού, για παράδειγμα υπηρεσίες κηπουρού από ένα ειδικό επί οικονομικών θεμάτων.
  




Ποιες είναι οι υπηρεσίες μηχανικών; 

Αυτές καλύπτουν την τεχνική σχεδίαση και τις συμβουλευτικές υπηρεσίες. Οι μηχανικοί γενικά, αλλά όχι πάντοτε, κατέχουν αναγνωρισμένα προσόντα. Οι υπηρεσίες πρέπει να είναι του τύπου που αναμένεται από ένα ειδικό ή επαγγελματία. Παραδείγματα περιλαμβάνουν:
 
· Εκπόνηση σχεδίων ή συμβουλευτικές υπηρεσίες, ανεξάρτητα από τα προσόντα του μηχανικού, εκτός και αν αφορά συγκεκριμένο  ακίνητο (βλ. παράγραφο 4.1).
· Παροχή τεχνικών συμβουλών ή σχεδίασης. Αυτό περιλαμβάνει και εποπτεία της προκύπτουσας υλικής εργασίας, νοουμένου ότι οποιαδήποτε επίβλεψη γίνεται απλώς για να διασφαλιστεί ότι το σχέδιο ή άλλη συμβουλή εφαρμόζονται ορθά.
· Υπηρεσίες μηχανικών/τεχνικών στην ψυχαγωγική βιομηχανία. Αυτό περιλαμβάνει και τους παραγωγούς ή μηχανικούς ήχου που παράγουν πρωτότυπη ταινία από την οποία μπορεί να παραχθούν αντίγραφα (ταινίες, βιντεοταινίες, ψηφιακοί δίσκοι κ.λ.π.) καθώς και εκείνους που εξασκούν ένα είδος καλλιτεχνικού ελέγχου ή επιρροής στο υλικό.
 
Παραδείγματα υπηρεσιών που δεν περιλαμβάνονται στις υπηρεσίες μηχανικών:
 
· Υπηρεσίες τοπογράφων και επιμετρητών και συμβούλων μηχανικών που συνίστανται κυρίως σε εργασία σχεδίασης, τοπογράφησης, επιμέτρησης, επίβλεψης εργοταξίου ή αποτίμησης, όταν αυτές αφορούν άμεσα ακίνητη ιδιοκτησία (βλ. παράγραφο 4.1)·
· Υπηρεσίες που εκτελούνται από έναν μηχανικό και οι οποίες εξ ολοκλήρου ή κυρίως αποτελούνται από εργασία που εκτελείται σε αγαθά, περιλαμβανομένης και της συναρμολόγησης/εγκατάστασης αγαθών (βλ. παράγραφο 4.10).
 
Ποιες είναι υπηρεσίες δικηγόρων και λογιστών;
 
Περιλαμβάνουν υπηρεσίες που συνήθως παρέχονται από δικηγόρους, λογιστές, ή ελεγκτές υπό την επαγγελματική τους ιδιότητα, εκτός από εκείνες που αφορούν άμεσα ακίνητη ιδιοκτησία (βλ. παράγραφο 4.1). Παραδείγματα είναι :
 
· Υπηρεσίες δικηγόρων, λογιστών, ελεγκτών και άλλων προσώπων που ενεργούν ως διαχειριστές της περιουσίας αποθανόντων, έστω και αν περιλαμβάνει ακίνητη ιδιοκτησία, είτε στο εσωτερικό της Δημοκρατίας είτε στο εξωτερικό (όμως δείτε την παράγραφο 4.1 αναφορικά με την πραγματική διάθεση της γης ή των κτιρίων)· 
· Υπηρεσίες που περιγράφονται σαν διοικητικές υπηρεσίες, αλλά που ουσιαστικά αποτελούν λογιστικές ή νομικές υπηρεσίες.
 
Παραδείγματα υπηρεσιών που δεν περιλαμβάνονται στις υπηρεσίες δικηγόρων και λογιστών:
 
· Υπηρεσίες που συνίστανται κυρίως σε εργασία που αφορά άμεσα ακίνητη ιδιοκτησία (βλ. Παράγραφο 4.1) όπως:
· διαχείρισης ακίνητης ιδιοκτησίας·
· σύνταξη πράξεων μεταβίβασης·
· εξασφάλιση άδειας οικοδομής.
· Γραφειακές ή γραμματειακές υπηρεσίες, υπηρεσίες αρχειοθέτησης, παροχή διευκολύνσεων γραφείου.
 
 Τι είναι παρόμοιες υπηρεσίες;
 
Περιλαμβάνουν υπηρεσίες που είναι παρόμοιες με αυτές που συνήθως παρέχονται από συμβούλους, γραφεία μελετών, μηχανικούς, δικηγόρους και λογιστές. Παραδείγματα περιλαμβάνουν:
 
· υπηρεσίες εκτιμητών ζημιών και εκτιμητών του βάσιμου ή μη μιας απαίτησης (εκτός όταν αυτές οι υπηρεσίες σχετίζονται με συγκεκριμένη ακίνητη ιδιοκτησία (βλ. Παράγραφο 4.1). Τέτοιες υπηρεσίες μπορεί να περιλαμβάνουν εξέταση αγαθών για τον καθορισμό της αξίας της ζημιάς ή της χειροτέρευσης της κατάστασης των αγαθών, όπως επίσης και διαπραγμάτευση του ποσού του συμβιβασμού·
· υπηρεσίες τοπογράφων και επιμετρητών, που παρέχουν συμβουλές που δεν αφορούν συγκεκριμένη ακίνητη ιδιοκτησία (βλ. Παράγραφο 4.1)·
· υπηρεσίες αρχιτεκτόνων όταν δεν αφορούν συγκεκριμένο τεμάχιο ακίνητης ιδιοκτησίας (βλ. Παράγραφο 4.1)·
· υπηρεσίες σχεδίασης·
· υπηρεσίες ειδικών ή τεχνικών που είναι κατά βάση δημιουργικές ή καλλιτεχνικές·
· υπηρεσίες σκηνοθετών ή παραγωγών για ταινίες, όταν οι υπηρεσίες τους δεν αποτελούν δικαιώματα που ήδη καλύπτονται από την υποπαράγραφο (α)·πιο πάνω και 
· υπηρεσίες που περιγράφονται σαν διοικητικές υπηρεσίες που συνίστανται στην παροχή στρατηγικής καθοδήγησης σε σχέση με την λειτουργία μιας άλλης (συνήθως συνδεόμενης) εταιρείας.
 
Παραδείγματα υπηρεσιών που δεν περιλαμβάνονται στις παρόμοιες υπηρεσίες:
 
· υπηρεσίες που παρέχονται από αρχιτέκτονες και τοπογράφους ή επιμετρητές που αφορούν άμεσα ακίνητη ιδιοκτησία. Αυτές περιλαμβάνουν τοπογράφηση, επίβλεψη εργοταξίου, σύνταξη πράξεων μεταβίβασης, αποτίμηση και εξασφάλιση άδειας οικοδομής (βλ. Παράγραφο 4.1)·
· υπηρεσίες εκτίμησης ζημιών σε σχέση με απαιτήσεις για ακίνητη ιδιοκτησία (βλ. Παράγραφο 4.1) και υπηρεσίες που παρέχονται από εκτιμητή ζημιών που απλά αποτελούν πραγματογνωμοσύνη (βλ. Παράγραφο 4.10).
 
Τι είναι επεξεργασία δεδομένων;
 
Για τους σκοπούς του παρόντος τόπου παροχής υπηρεσιών, επεξεργασία δεδομένων είναι η εφαρμογή προγραμματισμένων οδηγιών σε υφιστάμενα δεδομένα που έχει σαν αποτέλεσμα την παραγωγή των απαιτούμενων πληροφοριών.

Η υπηρεσία επεξεργασίας δεδομένων δεν περιλαμβάνει την περίπτωση κατά την οποία γίνεται απλή αναδιαμόρφωση ή/και αναδιάταξη των δεδομένων (re-formatting), χωρίς ουσιαστική αλλαγή στο περιεχόμενο τους. Επίσης δεν περιλαμβάνει την περίπτωση όπου παρέχονται απλά υπηρεσίες καταχώρησης δεδομένων (και όχι επεξεργασίας) σε λογισμικό πρόγραμμα.
 
Παραδείγματα υπηρεσιών που δεν περιλαμβάνονται στην επεξεργασία δεδομένων:
 
· Υπηρεσίες που απλώς συμπεριλαμβάνουν και ένα στοιχείο επεξεργασίας δεδομένων. Όταν αυτό απλά απαιτείται για την εκπλήρωση ενός συμβολαίου, είναι η φύση των υπηρεσιών του συμβολαίου που καθορίζει ποιος κανόνας τόπου παροχής υπηρεσιών εφαρμόζεται.
· Επεξεργασία δεδομένων από σεισμικές έρευνες όπου η ανάλυση με ηλεκτρονικό υπολογιστή αφορά μια συγκεκριμένη τοποθεσία στη ξηρά ή τον πυθμένα της θάλασσας (βλ. Παράγραφο 4.1).
· Απλή αλλαγή του τρόπου παρουσίασης (re-formatting) των δεδομένων όταν δεν υπάρχει καμιά αλλαγή του νοήματος του περιεχομένου.

Τι είναι παροχή πληροφοριών;
 
Καλύπτει την παροχή πληροφοριών οποιουδήποτε τύπου και σε οποιαδήποτε μορφή. Οι πληροφορίες περιλαμβάνουν γεγονότα, δεδομένα, στοιχεία και άλλο υλικό. Παραδείγματα είναι :
 
· τουριστικές πληροφορίες·
· προγνώσεις καιρικών συνθηκών·
· πληροφορίες που παρέχονται από ιδιωτικό ντετέκτιβ·
· παροχή υπηρεσιών βοήθειας μέσω τηλεφώνου (όπως για παράδειγμα για λογισμικό ηλεκτρονικού υπολογιστή)·
· υπηρεσίες δορυφορικής πλοήγησης και εντοπισμού τοποθεσίας·
· παροχή πληροφοριών on-line·
· υπηρεσίες ανταποκριτών τύπου.


(δ) Ανάληψη υποχρέωσης για μη άσκηση επαγγελματικής δραστηριότητας, εν όλω ή εν μέρει ή δικαιωμάτων που προβλέπονται στην υποπαράγραφο (α) πιο πάνω

Στην κατηγορία αυτή εμπίπτουν οι συμφωνίες με τις οποίες ένα πρόσωπο αναλαμβάνει την υποχρέωση να απέχει από την άσκηση ή την ανάληψη επιχειρηματικής δραστηριότητας, καθώς και η παραίτηση από ή η εκχώρηση δικαιωμάτων πνευματικής ή διανοητικής ιδιοκτησίας.

Παραδείγματα υπηρεσιών που περιλαμβάνονται στην υποπαράγραφο (δ):
 
· Ο πωλητής μιας επιχείρησης αποδέχεται την ανάληψη της υποχρέωσης να μην συναγωνίζεται με τον αγοραστή·
· Συμφωνία από τον ιδιοκτήτη ενός εμπορικού σήματος να μην το χρησιμοποιεί.


(ε) Τραπεζικές, χρηματοοικονομικές και ασφαλιστικές εργασίες, συμπεριλαμβανομένων των εργασιών αντασφάλισης, με εξαίρεση τη μίσθωση χρηματοθυρίδων
 
Παραδείγματα υπηρεσιών που εμπίπτουν στην υποπαράγραφο (ε):
 
· Παραχώρηση υποθηκών και δανείων. 
· Εκχώρηση χρεών.
· Αποθήκευση χρυσών ράβδων ή νομισμάτων από τράπεζες.
· Υπηρεσίες είσπραξης χρεών.
· Υπηρεσίες διαχείρισης χαρτοφυλακίου.
· Παροχή ασφάλισης ή αντασφάλισης.
· Υπηρεσίες εμπιστευματοδόχου (στο πλαίσιο των χρηματοοικονομικών υπηρεσιών).
 
Παραδείγματα υπηρεσιών που δεν εμπίπτουν στην παράγραφο (ε):
 
· Υπηρεσίες ασφαλούς συνοδείας
· Υπηρεσίες είσπραξης ενοικίων

(στ) Διάθεση προσωπικού·
 
Ορισμός:
 
Η «διάθεση προσωπικού» είναι η τοποθέτηση προσωπικού κάτω από το γενικό έλεγχο και καθοδήγηση τρίτου μέρους.  Πρέπει να διακρίνετε μεταξύ της διάθεσης προσωπικού και της παροχής άλλων υπηρεσιών που πραγματοποιείτε χρησιμοποιώντας το προσωπικό της επιχείρησής σας. Η τελευταία περίπτωση δεν αποτελεί διάθεση προσωπικού ακόμα και αν χρεώνετε τις εν λόγω υπηρεσίες με την ώρα. 
 
Όταν ένας πάροχος χρησιμοποιεί υπαλλήλους για να παράσχει οποιανδήποτε υπηρεσία έχει συμβληθεί για να παράσχει (με βάση συμβόλαιο για παροχή υπηρεσιών) προς τον πελάτη, η παροχή δεν είναι διάθεση προσωπικού από τον πάροχο αλλά παροχή άλλων υπηρεσιών.
 
Για παράδειγμα, αν παρέχετε (δηλ. αποσπάτε, μεταθέτετε, τοποθετείτε κλπ) μια δακτυλογράφο στον πελάτη σας και εκείνη η δακτυλογράφος υπάγεται στο γενικό έλεγχο και καθοδήγησή του ως υπάλληλος, η παροχή σας συνιστά διάθεση προσωπικού.  
 
Ενώ αν παρέχετε υπηρεσίες δακτυλογράφησης - για παράδειγμα ως εταιρεία που εργοδοτεί δακτυλογράφους, αναλαμβάνετε να δακτυλογραφήσετε κείμενα άλλου προσώπου χρησιμοποιώντας τις δακτυλογράφους σας - η παροχή σας δεν συνιστά διάθεση προσωπικού αλλά παροχή υπηρεσιών δακτυλογράφησης.
 
Παραδείγματα υπηρεσιών που εμπίπτουν στην παράγραφο (στ):
 
· Η παροχή, απόσπαση, δανεισμός, μίσθωση, μετάθεση κ.λπ. προσωπικού σε τρίτο πρόσωπο που έχει το γενικό έλεγχο και καθοδήγηση του προσωπικού.
· Η μεταγραφή έναντι αμοιβής αθλητών (π.χ. ποδοσφαιριστών, καλαθοσφαιριστών) από ένα αθλητικό σωματείο σε άλλο.
 
Παραδείγματα υπηρεσιών που δεν εμπίπτουν στην υποπαράγραφο (στ):

· Η παροχή συγκεκριμένων υπηρεσιών από αυτοεργοδοτούμενο δυνάμει σύμβασης για υπηρεσίες.

Διαμεσολάβηση γραφείων εξευρέσεως εργασίας για τη διάθεση προσωπικού.  Τέτοια υπηρεσία εμπίπτει στην παράγραφο 4.7 πιο πάνω.

(ζ) Μίσθωση ενσώματων κινητών αγαθών, εξαιρουμένων των μεταφορικών μέσων (βλ. παράγραφο 4.3.1.1 πιο πάνω για ορισμό μεταφορικού μέσου)·

Αυτή η παράγραφος καλύπτει τη μίσθωση όλων των κινητών αγαθών εκτός των μεταφορικών μέσων. Μίσθωση σημαίνει την παραχώρηση της χρήσης έναντι αντιπαροχής και περιλαμβάνει και τη χρηματοδοτική μίσθωση (leasing). Αγαθά περιλαμβάνουν όλες τις μορφές των κινητών περιουσιακών στοιχείων  αλλά όχι ακίνητη ιδιοκτησία ή μηχανήματα και εξοπλισμό που είναι εγκαταστημένα ως προσαρτήματα ακίνητης ιδιοκτησίας (βλ. παράγραφο 4.1). Όμως, αυτή η παράγραφος δεν καλύπτει τις παροχές υπηρεσιών που περιλαμβάνουν τις υπηρεσίες ενός χειριστή ή τεχνικού. Ο τόπος παροχής τέτοιων υπηρεσιών εξαρτάται από τη φύση των υπηρεσιών που παρέχονται.
 
Παραδείγματα υπηρεσιών που εμπίπτουν στην παράγραφο (ζ):
 
Η μίσθωση:
· κινητών τηλεφώνων·
· εμπορευματοκιβωτίων·
· ηλεκτρονικών υπολογιστών και γραφειακού εξοπλισμού·
· επίπλων και εξοπλισμού για εκθεσιακά βάθρα χωρίς οποιεσδήποτε άλλες υπηρεσίες.
 
Παραδείγματα υπηρεσιών που δεν εμπίπτουν στην παράγραφο (ζ):
 
· Η μίσθωση χώρου σε εκθεσιακά βάθρα (βλ. παράγραφο 4.1)·
· Η μίσθωση μεταφορικών μέσων - συμπεριλαμβανομένων των αυτοκινήτων, πλοίων και αεροσκαφών (βλ. παράγραφους 4.3 και 4.9).

Σημειώνεται πως για υπηρεσίες μίσθωση ενσώματων κινητών αγαθών, εξαιρουμένων των μεταφορικών μέσων, εφαρμόζεται ο κανόνας της χρήσης και εκμετάλλευσης (βλ. Παράγραφο 5 πιο κάτω).

(η) Παροχή πρόσβασης σε σύστημα φυσικού αερίου ή σε δίκτυο συνδεδεμένο με αυτό το σύστημα, στο σύστημα ηλεκτρικής ενέργειας ή στα δίκτυα θέρμανσης ή ψύξης, η μεταφορά ή διανομή μέσω των συστημάτων ή των δικτύων αυτών και η παροχή άλλων υπηρεσιών που συνδέονται άμεσα με αυτές

Αυτό καλύπτει τις παροχές υπηρεσιών που επιτρέπουν την πρόσβαση και την πραγματική χρήση των δικτύων διανομής.

4.13.3 Τόπος παροχής

Ο τόπος παροχής είναι η  χώρα όπου ανήκει ο λήπτης. Ο πάροχος αποδεικνύει τον τόπο αυτό βάσει τεκμηριωμένων πληροφοριών που παρέχονται από τον λήπτη, τις οποίες επαληθεύει ακολουθώντας τις συνήθεις διαδικασίες για την ασφάλεια των εμπορικών συναλλαγών, όπως αυτές που αφορούν εξακρίβωση ταυτότητας ή έλεγχο πληρωμής. 

4.13.4 Ποιος αποδίδει τον Φ.Π.Α.;

Δεδομένου ότι ο τόπος παροχής των πιο πάνω υπηρεσιών είναι ο τόπος όπου βρίσκεται ο πελάτης (λήπτης των υπηρεσιών) και δεδομένου ότι ο κανόνας αυτός εφαρμόζεται μόνο όταν ο πελάτης βρίσκεται εκτός της Ευρωπαϊκής Ένωσης, οι υπηρεσίες αυτές θα βρίσκονται συνήθως εκτός του πεδίου εφαρμογής του Κυπριακού Φ.Π.Α., εκτός εάν εφαρμόζονται οι διατάξεις περί χρήσης και εκμετάλλευσης για τη συγκεκριμένη υπηρεσία (βλ. παράγραφο 5 πιο κάτω).

4.13.5 Παραδείγματα

Παράδειγμα 1

Κυπριακή εταιρεία λογισμικού παραχωρεί άδεια χρήσης λογισμικού σε ιδιώτη που κατοικεί μόνιμα στον Καναδά. Πού θεωρείται ότι παρέχεται η υπηρεσία;

Η παραχώρηση άδειας χρήσης λογισμικού αποτελεί παραχώρηση δικαιώματος πνευματικής ιδιοκτησίας. Εφόσον ο λήπτης είναι ιδιώτης και ανήκει σε χώρα εκτός Ευρωπαϊκής Ένωσης (Καναδάς), ο τόπος παροχής θεωρείται ότι βρίσκεται στον Καναδά, δηλαδή στη χώρα όπου ανήκει ο λήπτης. Ως εκ τούτου η εν λόγω υπηρεσία είναι εκτός του πεδίου εφαρμογής του Κυπριακού Φ.Π.Α.
 
Παράδειγμα 2

Κύπριος φωτογράφος παραχωρεί σε ιδιώτη στις Ηνωμένες Πολιτείες το δικαίωμα δημοσίευσης φωτογραφιών του σε ηλεκτρονικό περιοδικό. Ποιος είναι ο τόπος παροχής;

Η παραχώρηση δικαιώματος δημοσίευσης φωτογραφιών αποτελεί παραχώρηση δικαιωμάτων πνευματικής ιδιοκτησίας. Ο τόπος παροχής είναι οι Ηνωμένες Πολιτείες, όπου ανήκει ο ιδιώτης λήπτης. Ως εκ τούτου η εν λόγω υπηρεσία είναι εκτός του πεδίου εφαρμογής του Κυπριακού Φ.Π.Α.
 
Παράδειγμα 3

Κυπριακή διαφημιστική εταιρεία αναλαμβάνει διαδικτυακή διαφημιστική εκστρατεία για ιδιώτη επιχειρηματία που κατοικεί στο Ντουμπάι. Πού βρίσκεται ο τόπος παροχής;

Οι διαφημιστικές υπηρεσίες εμπίπτουν στην παράγραφο 4.13.2. Εφόσον ο λήπτης δεν είναι υποκείμενο στον φόρο πρόσωπο και ανήκει σε χώρα εκτός Ευρωπαϊκής Ένωσης, ο τόπος παροχής είναι το Ντουμπάι (Ηνωμένα Αραβικά Εμιράτα). Ως εκ τούτου η εν λόγω υπηρεσία είναι εκτός του πεδίου εφαρμογής του Κυπριακού Φ.Π.Α.
 
Παράδειγμα 4

Κυπριακό διαφημιστικό γραφείο πωλεί διαφημιστικό χώρο σε ιστοσελίδα για την προβολή προϊόντων ιδιώτη που διαμένει στην Αυστραλία. Ποιος είναι ο τόπος παροχής;

Απάντηση

Η υπηρεσία συνιστά διαφημιστική υπηρεσία. Ο τόπος παροχής θεωρείται ότι βρίσκεται στην Αυστραλία, όπου έχει τη συνήθη διαμονή του ο λήπτης. Ως εκ τούτου η εν λόγω υπηρεσία είναι εκτός του πεδίου εφαρμογής του Κυπριακού Φ.Π.Α.
 
Παράδειγμα 5

Κυπριακή συμβουλευτική εταιρεία παρέχει μελέτη αναδιοργάνωσης επιχείρησης σε ιδιώτη επενδυτή που κατοικεί στην Ελβετία. Πού βρίσκεται ο τόπος παροχής;

Οι συμβουλευτικές υπηρεσίες εμπίπτουν στην παράγραφο 4.13.2(γ). Εφόσον ο λήπτης είναι ιδιώτης εγκατεστημένος εκτός Ευρωπαϊκής Ένωσης, ο τόπος παροχής της υπηρεσίας βρίσκεται στην Ελβετία. Ως εκ τούτου η εν λόγω υπηρεσία είναι εκτός του πεδίου εφαρμογής του Κυπριακού Φ.Π.Α.

Παράδειγμα 6

Κυπριακό δικηγορικό γραφείο παρέχει νομική γνωμάτευση σε ιδιώτη που κατοικεί στο Ηνωμένο Βασίλειο σχετικά με εμπορική διαφορά. Ποιος είναι ο τόπος παροχής;

Οι υπηρεσίες δικηγόρου περιλαμβάνονται στις υπηρεσίες της παραγράφου 4.11.2(γ). Ο τόπος παροχής της υπηρεσίας βρίσκεται στο Ηνωμένο Βασίλειο, αφού εκεί ανήκει ο λήπτης. Ως εκ τούτου η εν λόγω υπηρεσία είναι εκτός του πεδίου εφαρμογής του Κυπριακού Φ.Π.Α.

Παράδειγμα 7

Κυπριακή εταιρεία μεταφράσεων μεταφράζει τεχνικό εγχειρίδιο για ιδιώτη πελάτη στη Νορβηγία. Πού θεωρείται ότι παρέχεται η υπηρεσία;

Οι υπηρεσίες γραπτής μετάφρασης αποτελούν συμβουλευτικές ή παρόμοιες υπηρεσίες. Συνεπώς, ο τόπος παροχής της υπηρεσίας είναι η Νορβηγία. Ως εκ τούτου η εν λόγω υπηρεσία είναι εκτός του πεδίου εφαρμογής του Κυπριακού Φ.Π.Α.
 
Παράδειγμα 8

Κυπριακή εταιρεία πληροφορικής παρέχει υπηρεσίες συντήρησης λογισμικού εξ αποστάσεως σε ιδιώτη που κατοικεί στις ΗΠΑ. Ποιος είναι ο τόπος παροχής;

Η συντήρηση λογισμικού θεωρείται παρόμοια με τις υπηρεσίες συμβούλων και επεξεργασίας δεδομένων. Ο τόπος παροχής της υπηρεσίας είναι οι ΗΠΑ. Ως εκ τούτου η εν λόγω υπηρεσία είναι εκτός του πεδίου εφαρμογής του Κυπριακού Φ.Π.Α.

 
Παράδειγμα 9

Κυπριακή εταιρεία ερευνών αγοράς διενεργεί μελέτη καταναλωτικών προτιμήσεων για ιδιώτη στο Ισραήλ. Πού βρίσκεται ο τόπος παροχής;

Η έρευνα αγοράς αποτελεί συμβουλευτική υπηρεσία. Επομένως, ο τόπος παροχής της  υπηρεσίας βρίσκεται στο Ισραήλ. Ως εκ τούτου η εν λόγω υπηρεσία είναι εκτός του πεδίου εφαρμογής του Κυπριακού Φ.Π.Α.

Παράδειγμα 10

Κυπριακή εταιρεία παρέχει online υπηρεσία πρόγνωσης καιρικών συνθηκών σε ιδιώτη στη Νέα Ζηλανδία. Ποιος είναι ο τόπος παροχής;

Η παροχή πληροφοριών περιλαμβάνεται στην παράγραφο 4.11.2(γ). Ως εκ τούτου, ο τόπος παροχής της υπηρεσίας βρίσκεται στη Νέα Ζηλανδία. Ως εκ τούτου η εν λόγω υπηρεσία είναι εκτός του πεδίου εφαρμογής του Κυπριακού Φ.Π.Α.
 
Παράδειγμα 11

Κυπριακή εταιρεία συμφωνεί να μην χρησιμοποιεί συγκεκριμένο εμπορικό σήμα έναντι αμοιβής από ιδιώτη στην Αίγυπτο. Ποιος είναι ο τόπος παροχής;

Η ανάληψη υποχρέωσης μη χρήσης δικαιώματος εμπίπτει στην παράγραφο 4.11.2(δ). Ο τόπος παροχής της υπηρεσίας είναι η Αίγυπτος. Ως εκ τούτου η εν λόγω υπηρεσία είναι εκτός του πεδίου εφαρμογής του Κυπριακού Φ.Π.Α.

Παράδειγμα 12

Ιδιοκτήτης κυπριακής επιχείρησης πωλεί την επιχείρησή του και αναλαμβάνει συμβατική υποχρέωση να μην ανταγωνίζεται τον αγοραστή, ο οποίος είναι ιδιώτης στο Μαρόκο. Πού βρίσκεται ο τόπος παροχής;

Η συμφωνία μη ανταγωνισμού αποτελεί υπηρεσία της παραγράφου 4.11.2(δ). Ο τόπος παροχής της υπηρεσίας θεωρείται ότι βρίσκεται στο Μαρόκο. Ως εκ τούτου η εν λόγω υπηρεσία είναι εκτός του πεδίου εφαρμογής του Κυπριακού Φ.Π.Α.

Παράδειγμα 13

Κυπριακή ασφαλιστική εταιρεία παρέχει ασφαλιστική κάλυψη σε ιδιώτη που κατοικεί στην Αυστραλία. Ποιος είναι ο τόπος παροχής;

Οι ασφαλιστικές εργασίες περιλαμβάνονται στην παράγραφο 4.11.2(ε). Ο τόπος παροχής της υπηρεσίας βρίσκεται στην Αυστραλία. Ως εκ τούτου η εν λόγω υπηρεσία είναι εκτός του πεδίου εφαρμογής του Κυπριακού Φ.Π.Α.
Παράδειγμα 14

Κυπριακή εταιρεία διαχείρισης επενδύσεων παρέχει υπηρεσίες διαχείρισης χαρτοφυλακίου σε ιδιώτη πελάτη στην Ιαπωνία. Πού βρίσκεται ο τόπος παροχής;

Οι χρηματοοικονομικές υπηρεσίες της παραγράφου 4.11.2(ε) θεωρούνται ότι παρέχονται στην Ιαπωνία, όπου ανήκει ο λήπτης. Ως εκ τούτου οι εν λόγω υπηρεσίες είναι εκτός του πεδίου εφαρμογής του Κυπριακού Φ.Π.Α.

Παράδειγμα 15

Κυπριακή εταιρεία αποσπά μηχανικό πληροφορικής σε ιδιώτη επιχειρηματία στο Κατάρ, ο οποίος έχει τον καθημερινό έλεγχο και την καθοδήγηση του εργαζομένου. Ποιος είναι ο τόπος παροχής;

Η υπηρεσία συνιστά διάθεση προσωπικού. Ο τόπος παροχής βρίσκεται στο Κατάρ, όπου ανήκει ο λήπτης. Ως εκ τούτου η εν λόγω υπηρεσία είναι εκτός του πεδίου εφαρμογής του Κυπριακού Φ.Π.Α.

Παράδειγμα 16

Κυπριακή εταιρεία εκμισθώνει ηλεκτρονικούς υπολογιστές σε ιδιώτη πελάτη που κατοικεί στη Σερβία. Ποιος είναι ο τόπος παροχής;

Η μίσθωση ενσώματων κινητών αγαθών (εκτός μεταφορικών μέσων) εμπίπτει στην παράγραφο 4.11.2(ζ). Ο τόπος παροχής είναι η Σερβία, υπό την επιφύλαξη εφαρμογής του κανόνα χρήσης και εκμετάλλευσης. 

Παράδειγμα 17

Κυπριακή εταιρεία εκμισθώνει εξοπλισμό εκθέσεων σε ιδιώτη στην Ελβετία για χρήση σε  έκθεση στην Δημοκρατία. Ποιος είναι ο τόπος παροχής;

Κατ’ αρχήν, ο τόπος παροχής είναι η Ελβετία, όπου ανήκει ο λήπτης. Ωστόσο, επειδή η υπηρεσία αφορά μίσθωση κινητών αγαθών, πρέπει να εξεταστεί κατά πόσο εφαρμόζεται ο κανόνας χρήσης και εκμετάλλευσης (βλ. Παράγραφο 5 πιο κάτω) λόγω της πραγματικής χρήσης του εξοπλισμού στην Δημοκρατία. Η Δημοκρατία όντως έχει υιοθετήσει τον κανόνα χρήσης και εκμετάλλευσης για B2C μίσθωση κινητών αγαθών. Ο τόπος παροχής μετατίθεται στην Δημοκρατία.
 
Παράδειγμα 18

Κυπριακή εταιρεία ενέργειας χρεώνει ιδιώτη που κατοικεί στην Ουκρανία για πρόσβαση και χρήση δικτύου διανομής ηλεκτρικής ενέργειας. Πού βρίσκεται ο τόπος παροχής;

Οι υπηρεσίες πρόσβασης και χρήσης δικτύων ηλεκτρικής ενέργειας εμπίπτουν στην παράγραφο 4.11.2(η). Ο τόπος παροχής βρίσκεται στην Ουκρανία, όπου ανήκει ο λήπτης. Ως εκ τούτου η εν λόγω υπηρεσία είναι εκτός του πεδίου εφαρμογής του Κυπριακού Φ.Π.Α.

4.13.6 Σημεία προσοχής 

Είναι πολύ σημαντικό να προσδιορίζεται με ακρίβεια η φύση της υπηρεσίας και να εξετάζεται προσεκτικά εάν εμπίπτει σε οποιαδήποτε από τις υπηρεσίες που απαριθμούνται σε αυτόν τον κανόνα του τόπου παροχής. 

Είναι εξίσου σημαντικό να εφαρμόζονται οι κανόνες που εξηγούνται στην παράγραφο 2.3 πιο πάνω για τον καθορισμό του τόπου του πελάτη, κατά την εφαρμογή του παρόντος κανόνα του τόπου παροχής. 

Θα πρέπει επίσης να ληφθεί υπόψη ότι, για τη συγκεκριμένη υπηρεσία, ενδέχεται να εφαρμόζονται οι διατάξεις «χρήσης και εκμετάλλευσης» για σκοπούς Φ.Π.Α. (βλ. παράγραφο 5 κατωτέρω).

ΜΕΡΟΣ 5: ΚΑΝΟΝΕΣ ΧΡΗΣΗΣ ΚΑΙ ΕΚΜΕΤΑΛΛΕΥΣΗΣ. 
5.1. Τι είναι η «χρήση και εκμετάλλευση»;
Γενικά 
Οι κανόνες «χρήσης και εκμετάλλευσης» αποτελούν ειδικές διατάξεις της περί Φ.Π.Α. Νομοθεσίας, οι οποίες μπορούν, σε συγκεκριμένες υπηρεσίες να αλλάξουν τον τόπο παροχής της εν λόγω υπηρεσίας που έχει ήδη καθοριστεί με βάση τον βασικό ή ειδικό κανόνα, όταν η πραγματική χρήση και εκμετάλλευσή της πραγματοποιείται εκτός της Ευρωπαϊκής Ένωσης ή αντίστροφα στη Δημοκρατία. 
Σε συνέχεια των προηγούμενων ενοτήτων της παρούσας εγκυκλίου, ο τόπος παροχής μιας υπηρεσίας καθορίζεται από τη φύση της υπηρεσίας και είτε από:
(1) τον βασικό κανόνα (άρθρο 10Α του περί Φόρου Προστιθέμενης Αξίας Νόμου του 2000 όπως τροποποιήθηκε) με βάση τον οποίο:

· όταν ο λήπτης των υπηρεσιών είναι υποκείμενο στο φόρο πρόσωπο ο τόπος παροχής των εν λόγω υπηρεσιών είναι ο τόπος εγκατάστασης του λήπτη (Β2Β) και 

· όταν ο λήπτης των υπηρεσιών δεν είναι υποκείμενο στο φόρο πρόσωπο ο τόπος παροχής των εν λόγω υπηρεσιών είναι ο τόπος εγκατάστασης του παρόχου (Β2C)

(2) από κάποιον ειδικό κανόνα που αναλύεται στο Δέκατο Τρίτο Παράρτημα του περί Φόρου Προστιθέμενης Αξίας Νόμου του 2000 όπως τροποποιήθηκε. 
Οι υπηρεσίες για τις οποίες εφαρμόζεται ο κανόνας χρήσης και εκμετάλλευσης είναι συγκεκριμένες και ορίζονται στο Δέκατο Τρίτο Παράρτημα του περί Φόρου Προστιθέμενης Αξίας Νόμου του 2000 όπως τροποποιήθηκε.
Ο τόπος παροχής μιας υπηρεσίας για την οποία εφαρμόζεται ο κανόνας χρήσης και εκμετάλλευσης μπορεί να αλλάξει τον αρχικό τόπο παροχής της ο οποίος καθορίστηκε από τον βασικό κανόνα ή ειδικό κανόνα (αν εφαρμόζεται).

Εφαρμογή 
Ο κανόνας χρήσης και εκμετάλλευσης μπορεί να μεταβάλει τον τόπο παροχής μιας υπηρεσίας όταν η πραγματική χρήση και εκμετάλλευσή της πραγματοποιείται εκτός της Ευρωπαϊκής Ένωσης ή, αντίστροφα, στη Δημοκρατία και τίθεται σε ισχύ για συγκεκριμένες υπηρεσίες που αναλύονται στο Δέκατο Τρίτο Παράρτημα του περί Φόρου Προστιθέμενης Αξίας Νόμου του 2000 όπως τροποποιήθηκε και εφαρμόζεται σε δύο περιπτώσεις:
Περίπτωση 1 
Η πρώτη περίπτωση εφαρμόζεται όταν:
(α) η παροχή υπηρεσιών θεωρείτο διαφορετικά ότι πραγματοποιείται στη Δημοκρατία, και 
(β) οι υπηρεσίες αυτές σε οποιαδήποτε έκταση πραγματικά χρησιμοποιούνται και τυγχάνουν εκμετάλλευσης σε χώρα η οποία δεν είναι κράτος μέλος, 
τότε οι υπηρεσίες σε εκείνη την έκταση θεωρούνται ότι πραγματοποιούνται στη χώρα που δεν είναι κράτος μέλος (εφόσον εκεί είναι η εκμετάλλευση). 
Περίπτωση 2
Η δεύτερη περίπτωση εφαρμόζεται όταν:
(α) η παροχή υπηρεσιών θα θεωρείτο διαφορετικά ότι πραγματοποιείται σε χώρα η οποία δεν είναι κράτος μέλος, και 
(β) οι υπηρεσίες σε οποιαδήποτε έκταση, πραγματικά χρησιμοποιούνται και τυγχάνουν εκμετάλλευσης στη Δημοκρατία, 
τότε οι υπηρεσίες σε εκείνη την έκταση θεωρούνται ότι πραγματοποιούνται στη Δημοκρατία (εφόσον εκεί είναι η εκμετάλλευση).
5.2. Σκοπός των κανόνων χρήσης και εκμετάλλευσης
Η εφαρμογή των βασικών και ειδικών κανόνων για τον καθορισμό του τόπου παροχής υπηρεσιών μπορεί, σε ορισμένες περιπτώσεις, να οδηγήσει σε αποτέλεσμα που δεν ανταποκρίνεται στην οικονομική πραγματικότητα δηλαδή στον τόπο όπου η υπηρεσία πραγματικά χρησιμοποιείται ή αποτελεί αντικείμενο εκμετάλλευσης.
Ως εκ τούτου, ο περί Φόρου Προστιθέμενης Αξίας Νόμος όπως τροποποιήθηκε προβλέπει, σε συγκεκριμένες περιπτώσεις, την εφαρμογή των κανόνων χρήσης και εκμετάλλευσης, με σκοπό η υπηρεσία να φορολογείται στον τόπο όπου πραγματικά χρησιμοποιείται.
Με τον τρόπο αυτό επιδιώκεται η αποφυγή περιπτώσεων διπλής φορολόγησης ή μη φορολόγησης.
(α) Η διπλή φορολόγηση
Η διπλή φορολόγηση προκύπτει όταν δύο διαφορετικά κράτη θεωρούν ότι έχουν δικαίωμα επιβολής Φ.Π.Α. στην ίδια υπηρεσία.
Παράδειγμα
• Το Κράτος Α θεωρεί ότι η υπηρεσία φορολογείται εκεί επειδή εκεί είναι εγκατεστημένος ο πάροχος. 
• Το Κράτος Β θεωρεί ότι η υπηρεσία φορολογείται εκεί επειδή εκεί είναι εγκατεστημένος ο πελάτης κατά τον χρόνο που πραγματοποιείται / λαμβάνεται η υπηρεσία. 
Χωρίς τους κανόνες χρήσης και εκμετάλλευσης, η ίδια υπηρεσία θα μπορούσε να επιβαρυνθεί με Φ.Π.Α. δύο φορές.
β) Η μη φορολόγηση 
Η μη φορολόγηση προκύπτει όταν, λόγω των βασικών κανόνων, κανένα κράτος δεν επιβάλλει Φ.Π.Α., παρότι η υπηρεσία χρησιμοποιείται ουσιαστικά σε μία συγκεκριμένη χώρα.
Παράδειγμα
Υπηρεσία παρέχεται από επιχείρηση εκτός Ευρωπαϊκής Ένωσης σε πελάτη επίσης εκτός Ευρωπαϊκής Ένωσης, αλλά χρησιμοποιείται αποκλειστικά στην Δημοκρατία.
Χωρίς τους κανόνες χρήσης και εκμετάλλευσης, η υπηρεσία αυτή ενδέχεται να μην υπόκειται σε Φ.Π.Α. σε καμία χώρα.
5.3. Υπηρεσίες που υπόκεινται στους κανόνες χρήσης και εκμετάλλευσης
Όπως αναφέρθηκε πιο πάνω, οι κανόνες χρήσης και εκμετάλλευσης  δεν εφαρμόζονται σε όλες τις υπηρεσίες. Οι υπηρεσίες για τις οποίες εφαρμόζονται οι κανόνες χρήσης και εκμετάλλευσης αναλύονται στο Δέκατο Τρίτο Παράρτημα του περί Φόρου Προστιθέμενης Αξίας Νόμου του 2000 όπως τροποποιήθηκε. 
Παρατίθεται, για σκοπούς ευκολίας, πίνακας που παρουσιάζει τις υπηρεσίες αυτές με αναφορά στην αντίστοιχη παράγραφο του Δέκατου Τρίτου Παραρτήματος στην οποία αναλύεται η κάθε μία και στη συνέχεια η κάθε περίπτωση αναλυτικά.



	Κατηγορία Υπηρεσίας
	B2B
	B2C
	Διατάξεις Κυπριακού Νόμου Φ.Π.Α.

	Βραχυχρόνια μίσθωση μεταφορικών μέσων
	✔
	✔
	13ο Παράρτημα, Μέρος Ι, παρ. 3 

	Μακροχρόνια μίσθωση μεταφορικών μέσων
	✔
	✔
	13ο Παράρτημα, Μέρος  Ι, παρ. 3, Μέρος ΙΙΙ παρ. 14Α)

	Μίσθωση κινητών αγαθών (εκτός μεταφορικών μέσων)
	✔
	✔
	13ο Παράρτημα, Μέρος Ι, παρ. 7

	Τηλεπικοινωνιακές, ραδιοφωνικές και τηλεοπτικές υπηρεσίες
	✔
	✔
	13ο Παράρτημα. Μέρος Ι, παρ. 8 / Μέρος ΙΙΙ παρ. 18

	Μεταφορά αγαθών
	✔
	—
	13ο Παράρτημα, Μέρος Ι, παρ. 9

	Ηλεκτρονικά παρεχόμενες υπηρεσίες (B2B)
	✔
	—
	13ο Παράρτημα, Μέρος ΙΙ, παρ. 10

	Ηλεκτρονικά παρεχόμενες υπηρεσίες (B2C)
	—
	✔
	13ο Παράρτημα, Μέρος ΙΙΙ, παρ. 16 και παρ. 18



5.3.1. Μίσθωση μεταφορικών μέσων- 13ο Παράρτημα, Μέρος Ι, παράγραφος 3, και Μέρος ΙΙΙ παράγραφος 14Α
Κανόνας χρήσης και εκμετάλλευσης
Σύμφωνα με την παράγραφο 3 του Μέρους Ι, του 13ου Παραρτήματος:
Όταν- 
(α) παροχή υπηρεσιών που συνίσταται στη μίσθωση μεταφορικών μέσων θα θεωρείτο διαφορετικά ότι πραγματοποιείται στη Δημοκρατία, και 
(β) οι υπηρεσίες σε οποιαδήποτε έκταση πραγματικά χρησιμοποιούνται και τυγχάνουν εκμετάλλευσης σε χώρα η οποία δεν είναι κράτος μέλος, 
οι υπηρεσίες σε εκείνη την έκταση θεωρούνται ότι πραγματοποιούνται σε εκείνη τη χώρα. 
Όταν- 
(α) παροχή υπηρεσιών που συνίσταται στη μίσθωση μεταφορικών μέσων θα θεωρείτο διαφορετικά ότι πραγματοποιείται σε χώρα η οποία δεν είναι κράτος μέλος, και 
(β) οι υπηρεσίες σε οποιαδήποτε έκταση, πραγματικά χρησιμοποιούνται και τυγχάνουν εκμετάλλευσης στη Δημοκρατία, 
οι υπηρεσίες σε εκείνη την έκταση θεωρούνται ότι πραγματοποιούνται στη Δημοκρατία.
Τηρουμένων των παραγράφων 3(2), (3) και (4) και της υποπαραγράφου
5.3.2. Μίσθωση κινητών αγαθών, εξαιρουμένων των μεταφορικών μέσων- 13ο Παράρτημα, Μέρος Ι, παράγραφος 7
Ο κανόνας της χρήσης και εκμετάλλευσης περιλαμβάνει, ενδεικτικά, τη μίσθωση μηχανημάτων, βιομηχανικού εξοπλισμού, ηλεκτρονικού εξοπλισμού και άλλων κινητών αγαθών, εκτός των μεταφορικών μέσων που αναλύονται στην ενότητα 4.3.2. πιο πάνω.
Κανόνας χρήσης και εκμετάλλευσης 
Σύμφωνα με την παράγραφο 7 του Μέρους Ι, του 13ου Παραρτήματος:
(1) Όταν- 
(α) παροχή υπηρεσιών που συνίσταται στη μίσθωση κινητών αγαθών, εξαιρουμένων των μεταφορικών μέσων, θα θεωρείτο διαφορετικά ότι πραγματοποιείται στη Δημοκρατία· και 
(β) οι υπηρεσίες σε οποιαδήποτε έκταση πραγματικά χρησιμοποιούνται και τυγχάνουν εκμετάλλευσης σε χώρα η οποία δεν είναι κράτος μέλος, 
οι υπηρεσίες σε εκείνη την έκταση θεωρούνται ότι πραγματοποιούνται σε εκείνη τη χώρα. 
(2) Όταν- 
(α) παροχή υπηρεσιών που συνίσταται στη μίσθωση κινητών αγαθών, εξαιρουμένων των μεταφορικών μέσων, θα θεωρείτο διαφορετικά ότι πραγματοποιείται σε χώρα η οποία δεν είναι κράτος μέλος, και 
(β) οι υπηρεσίες σε οποιαδήποτε έκταση, πραγματικά χρησιμοποιούνται και τυγχάνουν εκμετάλλευσης στη Δημοκρατία, 
οι υπηρεσίες σε εκείνη την έκταση θεωρούνται ότι πραγματοποιούνται στη Δημοκρατία.
5.3.3. Τηλεπικοινωνιακές υπηρεσίες, ραδιοφωνικές και τηλεοπτικές υπηρεσίες , 13ο Παράρτημα, Μέρος Ι, παράγραφος 8 και Μέρος ΙΙΙ παράγραφος 18
Τηλεπικοινωνιακές υπηρεσίες
Ο κανόνας της χρήσης και εκμετάλλευσης αφορά ενδεικτικά, τις υπηρεσίες κινητής και σταθερής τηλεφωνίας, πρόσβαση στο διαδίκτυο και υπηρεσίες μετάδοσης δεδομένων όπως αναλύθηκαν πιο πάνω στο σημείο 4.12.2.
Ραδιοφωνικές και τηλεοπτικές υπηρεσίες
Ο κανόνας της χρήσης και εκμετάλλευσης αφορά ενδεικτικά τη συνδρομητική τηλεόραση, τηλεοπτικές μεταδόσεις, δορυφορική τηλεόραση, ραδιοφωνικές εκπομπές όπως αναλύθηκαν πιο πάνω στο σημείο 4.12.2
Κανόνας χρήσης και εκμετάλλευσης 
Σύμφωνα με την παράγραφο 8 του Μέρους Ι και παράγραφο 18 του Μέρους ΙΙΙ του 13ου Παραρτήματος
Όταν- 
(α) παροχή υπηρεσιών για τις οποίες εφαρμόζεται η παρούσα παράγραφος, θα θεωρείτο διαφορετικά ότι πραγματοποιείται στη Δημοκρατία, και 
(β) οι υπηρεσίες σε οποιαδήποτε έκταση πραγματικά χρησιμοποιούνται και τυγχάνουν εκμετάλλευσης σε χώρα η οποία δεν είναι κράτος μέλος, 
οι υπηρεσίες σε εκείνη την έκταση θεωρούνται ότι πραγματοποιούνται σε εκείνη τη χώρα. 
(4) Όταν - 
(α) παροχή υπηρεσιών για τις οποίες εφαρμόζεται η παρούσα παράγραφος θα θεωρείτο διαφορετικά ότι πραγματοποιείται σε χώρα η οποία δεν είναι κράτος μέλος, και 
(β) οι υπηρεσίες σε οποιαδήποτε έκταση, πραγματικά χρησιμοποιούνται και τυγχάνουν εκμετάλλευσης στη Δημοκρατία, 
οι υπηρεσίες σε εκείνη την έκταση θεωρούνται ότι πραγματοποιούνται στη Δημοκρατία.
5.3.4. Μεταφορά αγαθών- 13ο Παράρτημα, Μέρος Ι, παράγραφος 9
Οι κανόνες της χρήσης και εκμετάλλευσης εφαρμόζονται στις υπηρεσίες μεταφοράς αγαθών, εκτός της ενδοκοινοτικής μεταφοράς αγαθών, οι οποίες παρέχονται σε σχετικά υποκείμενα στον φόρο πρόσωπα (B2B).
Κανόνας χρήσης και εκμετάλλευσης 
Σύμφωνα με την παράγραφο 9 του Μέρους Ι του 13ου Παραρτήματος
1) Όταν - 
(α) παροχή υπηρεσιών που συνίσταται στη μεταφορά αγαθών, εκτός της ενδοκοινοτικής μεταφοράς αγαθών, σε σχετικό υποκείμενο στο φόρο πρόσωπο, θα θεωρείτο διαφορετικά ότι πραγματοποιείται στη Δημοκρατία, και 
(β) οι υπηρεσίες σε οποιαδήποτε έκταση πραγματικά χρησιμοποιούνται και τυγχάνουν εκμετάλλευσης σε χώρα η οποία δεν είναι κράτος μέλος, 
οι υπηρεσίες σε εκείνη την έκταση θεωρούνται ότι πραγματοποιούνται σε εκείνη τη χώρα. 
(2) Όταν - 
(α) παροχή υπηρεσιών που συνίσταται στη μεταφορά αγαθών, εκτός της ενδοκοινοτικής μεταφοράς αγαθών, σε σχετικό υποκείμενο στο φόρο πρόσωπο, θα θεωρείτο διαφορετικά ότι πραγματοποιείται σε χώρα η οποία δεν είναι κράτος μέλος, και 
(β) οι υπηρεσίες σε οποιαδήποτε έκταση, πραγματικά χρησιμοποιούνται και τυγχάνουν εκμετάλλευσης στη Δημοκρατία, 
οι υπηρεσίες σε εκείνη την έκταση θεωρούνται ότι πραγματοποιούνται στη Δημοκρατία.
Προσοχή: Η παράγραφος 9 εξαιρεί ρητά την ενδοκοινοτική μεταφορά αγαθών από το συγκεκριμένο πεδίο εφαρμογής.
5.3.5. Ηλεκτρονικά παρεχόμενες υπηρεσίες προς υποκείμενα στο φόρο πρόσωπα- 13ο Παράρτημα, Μέρος ΙΙ, παράγραφος 10
Ο κανόνας της χρήσης και εκμετάλλευσης αφορά τις υπηρεσίες όπως αναλύθηκαν πιο πάνω στο σημείο 4.12.2
Κανόνας χρήσης και εκμετάλλευσης 
Σύμφωνα με την παράγραφο 10 του Μέρους ΙΙ του 13ου Παραρτήματος
(α) παροχή υπηρεσιών που συνίσταται στην παροχή ηλεκτρονικών υπηρεσιών σε σχετικό υποκείμενο στο φόρο πρόσωπο, θα θεωρείτο διαφορετικά ότι πραγματοποιείται στη Δημοκρατία, και 
(β) οι υπηρεσίες σε οποιαδήποτε έκταση πραγματικά χρησιμοποιούνται και τυγχάνουν εκμετάλλευσης σε χώρα η οποία δεν είναι κράτος μέλος, 
οι υπηρεσίες σε εκείνη την έκταση θεωρούνται ότι πραγματοποιούνται σε εκείνη τη χώρα. 
(2) Όταν - 
(α) παροχή υπηρεσιών που συνίσταται στην παροχή ηλεκτρονικών υπηρεσιών σε σχετικό υποκείμενο στο φόρο πρόσωπο, θα θεωρείτο διαφορετικά ότι πραγματοποιείται σε χώρα η οποία δεν είναι κράτος μέλος, και 
(β) οι υπηρεσίες σε οποιαδήποτε έκταση, πραγματικά χρησιμοποιούνται και τυγχάνουν εκμετάλλευσης στη Δημοκρατία, 
οι υπηρεσίες σε εκείνη την έκταση θεωρούνται ότι πραγματοποιούνται στη Δημοκρατία.
5.3.6. Ηλεκτρονικά παρεχόμενες υπηρεσίες προς μη υποκείμενα στο φόρο πρόσωπα- 13ο Παράρτημα, Μέρος ΙΙΙ, παράγραφος 16 και παράγραφος 18
Ο κανόνας της χρήσης και εκμετάλλευσης αφορά τις υπηρεσίες όπως αναλύθηκαν πιο πάνω στο σημείο 4.12.2.
Κανόνας χρήσης και εκμετάλλευσης 
Σύμφωνα με την παράγραφο 18 του Μέρους ΙΙΙ του 13ου Παραρτήματος
Νοείται περαιτέρω ότι, όταν η παροχή υπηρεσιών για την οποία εφαρμόζεται η παρούσα παράγραφος, θα θεωρείτο διαφορετικά ότι πραγματοποιείται σε χώρα η οποία δεν είναι κράτος μέλος και οι υπηρεσίες σε οποιαδήποτε έκταση πραγματικά χρησιμοποιούνται και τυγχάνουν εκμετάλλευσης στη Δημοκρατία, οι υπηρεσίες σε εκείνη την έκταση θεωρούνται ότι πραγματοποιούνται στη Δημοκρατία.
5.5 Πρακτικά παραδείγματα εφαρμογής των κανόνων πραγματικής χρήσης και εκμετάλλευσης
Παράδειγμα 1 – Μίσθωση μηχανημάτων από κυπριακή εταιρεία για χρήση σε τρίτη χώρα 
Παράγραφος 7, Μέρος Ι,  Δέκατο Τρίτο Παράρτημα
Σενάριο
Κυπριακή εταιρεία εκμισθώνει βιομηχανικό μηχάνημα σε άλλη κυπριακή εταιρεία, η οποία το χρησιμοποιεί αποκλειστικά σε εργοστάσιο στα Ηνωμένα Αραβικά Εμιράτα.
Το μηχάνημα μεταφέρεται στα ΗΑΕ και παραμένει εκεί καθ' όλη τη διάρκεια της μίσθωσης.
Φορολογική ανάλυση
Με βάση τον βασικό κανόνα B2B, ο αρχικός τόπος παροχής βρίσκεται στη Δημοκρατία, όπου είναι εγκατεστημένος ο λήπτης.
Ωστόσο, επειδή το μηχάνημα χρησιμοποιείται και τυγχάνει εκμετάλλευσης αποκλειστικά στα ΗΑΕ, εφαρμόζεται η παράγραφος 7 του Μέρους Ι του Δέκατου Τρίτου Παραρτήματος.
Ο τόπος παροχής μεταφέρεται στα ΗΑΕ και η κυπριακή εταιρεία εκδίδει τιμολόγιο χωρίς κυπριακό Φ.Π.Α.
Συμπέρασμα: Η εγκατάσταση του λήπτη στη Δημοκρατία δεν συνεπάγεται πάντοτε επιβολή κυπριακού Φ.Π.Α. Η πραγματική χρήση του μισθωμένου αγαθού μπορεί να μεταβάλει τον τόπο παροχής.
Παράδειγμα 2 – Μίσθωση εξοπλισμού από εταιρεία τρίτης χώρας για χρήση στη Δημοκρατία
Παράγραφος 7, Μέρος Ι,  Δέκατο Τρίτο Παράρτημα
Σενάριο
Εταιρεία εγκατεστημένη στα ΗΑΕ εκμισθώνει εξοπλισμό σε άλλη εταιρεία εγκατεστημένη στα ΗΑΕ.
Ο εξοπλισμός μεταφέρεται στη Δημοκρατία και χρησιμοποιείται αποκλειστικά σε κατασκευαστικό έργο στη Λεμεσό.
Φορολογική ανάλυση
Ο αρχικός τόπος παροχής βρίσκεται στα ΗΑΕ, σύμφωνα με τον βασικό κανόνα B2B.
Ωστόσο, επειδή ο εξοπλισμός χρησιμοποιείται και τυγχάνει εκμετάλλευσης στη Δημοκρατία, ενεργοποιείται η παράγραφος 7(2) του Δέκατου Τρίτου Παραρτήματος.
Συμπέρασμα: Η υπηρεσία εμπίπτει στο πεδίο εφαρμογής του κυπριακού Φ.Π.Α. , παρά το γεγονός ότι τόσο ο πάροχος όσο και ο λήπτης είναι εγκατεστημένοι εκτός της Ευρωπαϊκής Ένωσης.
Παράδειγμα 3 – Ηλεκτρονικές υπηρεσίες που παρέχονται σε κυπριακή εταιρεία αλλά χρησιμοποιούνται εκτός ΕΕ
Παράγραφος 10, Μέρος ΙΙ, Δέκατο Τρίτο Παράρτημα
Σενάριο
Κυπριακή εταιρεία παρέχει ηλεκτρονικά υπηρεσίες λογισμικού (Software as a Service – SaaS) σε άλλη κυπριακή εταιρεία.
Η λήπτρια εταιρεία χρησιμοποιεί το λογισμικό αποκλειστικά για τη λειτουργία εγκατάστασής της στα ΗΑΕ.
Υποθέτουμε ότι υπάρχουν επαρκή στοιχεία που αποδεικνύουν ότι η πραγματική χρήση και εκμετάλλευση της υπηρεσίας πραγματοποιείται αποκλειστικά στα ΗΑΕ και ότι δεν παρέχεται η υπηρεσία σε εγκατάσταση της λήπτριας εκεί που θα άλλαζε τον αρχικό τόπο παροχής.
Φορολογική ανάλυση
Ο αρχικός τόπος παροχής είναι η Δημοκρατία, σύμφωνα με τον βασικό κανόνα B2B.
Επειδή, όμως, η ηλεκτρονική υπηρεσία χρησιμοποιείται και τυγχάνει εκμετάλλευσης αποκλειστικά στα ΗΑΕ, εφαρμόζεται η παράγραφος 10 του Μέρους ΙΙ του Δέκατου Τρίτου Παραρτήματος και ως εκ τούτου ο τόπος παροχής είναι τα ΗΑΕ. 
Αποτέλεσμα
Ο τόπος παροχής μεταφέρεται στα ΗΑΕ και δεν επιβάλλεται κυπριακός Φ.Π.Α.
Σημαντική διευκρίνιση: Η εγκατάσταση του πελάτη στη Δημοκρατία δεν αρκεί από μόνη της για να προσδιοριστεί η πραγματική χρήση μιας ηλεκτρονικής υπηρεσίας. Πρέπει να εξετάζονται τα πραγματικά περιστατικά και τα διαθέσιμα αποδεικτικά στοιχεία.
Παράδειγμα 4 – Υπηρεσίες μεταφοράς αγαθών εκτός Ευρωπαϊκής Ένωσης
Παράγραφος 9, Μέρος 1,  Δέκατο Τρίτο Παράρτημα
Σενάριο
Κυπριακή μεταφορική εταιρεία αναλαμβάνει τη μεταφορά εμπορευμάτων για λογαριασμό άλλης κυπριακής εταιρείας.
Η μεταφορά πραγματοποιείται εξ ολοκλήρου από το Ντουμπάι στο Άμπου Ντάμπι.
Φορολογική ανάλυση
Ο αρχικός τόπος παροχής βρίσκεται στη Δημοκρατία, σύμφωνα με τον βασικό κανόνα B2B.
Επειδή η υπηρεσία μεταφοράς πραγματοποιείται εξ ολοκλήρου στα ΗΑΕ, εφαρμόζεται η παράγραφος 9 του Μέρους Ι του Δέκατου Τρίτου Παραρτήματος, εφόσον η πραγματική χρήση και εκμετάλλευση τεκμηριώνεται εκεί.
Ο τόπος παροχής μεταφέρεται στα ΗΑΕ και δεν επιβάλλεται κυπριακός Φ.Π.Α..
Προσοχή: Η παράγραφος 9 δεν εφαρμόζεται στην ενδοκοινοτική μεταφορά αγαθών.

Παράδειγμα 5 – Μίσθωση εξοπλισμού με χρήση τόσο στη Δημοκρατία όσο και σε τρίτη χώρα
Παράγραφος 7, Μέρος Ι, Δέκατο Τρίτο Παράρτημα, Μερική χρήση και εκμετάλλευση
Σενάριο
Κυπριακή εταιρεία εκμισθώνει εξοπλισμό σε άλλη κυπριακή εταιρεία έναντι €10.000.
Ο εξοπλισμός χρησιμοποιείται κατά 60% στη Δημοκρατία και κατά 40% στα ΗΑΕ.
Για σκοπούς του παραδείγματος, θεωρούμε ότι η κατανομή αυτή τεκμηριώνεται αντικειμενικά και αντικατοπτρίζει την πραγματική χρήση και εκμετάλλευση της υπηρεσίας.
1. Συνολική αξία μίσθωσης €10.000
2. 60% – Δημοκρατία €6.000 - Υπόκειται σε κυπριακό Φ.Π.Α.
3. 40% – ΗΑΕ €4.000 - Εκτός κυπριακού Φ.Π.Α.
4. Κυπριακός Φ.Π.Α. 19% επί €6.000 - €1.140

Φορολογική ανάλυση
Η παράγραφος 7 του Μέρους Ι του Δέκατου Τρίτου Παραρτήματος προβλέπει ότι η διαφοροποίηση του τόπου παροχής εφαρμόζεται στην έκταση κατά την οποία η υπηρεσία πράγματι χρησιμοποιείται και τυγχάνει εκμετάλλευσης σε τρίτη χώρα.
Συνεπώς, εφόσον η κατανομή τεκμηριώνεται, η αξία της υπηρεσίας επιμερίζεται ανάλογα.
Παράδειγμα 6 – Μακροχρόνια μίσθωση αυτοκινήτου με χρήση σε τρίτη χώρα
Παράγραφοι 3  του Μέρους Ι και παράγραφος 14Α του Μέρους ΙΙΙ του Δέκατου Τρίτου Παραρτήματος.
Σενάριο
Κυπριακή εταιρεία εκμισθώνει αυτοκίνητο για περίοδο 12 μηνών σε ιδιώτη που έχει τη συνήθη κατοικία του στη Δημοκρατία.
Το αυτοκίνητο μεταφέρεται στα Ηνωμένα Αραβικά Εμιράτα (ΗΑΕ), όπου χρησιμοποιείται αποκλειστικά καθ' όλη τη διάρκεια της μίσθωσης. 
Φορολογική ανάλυση
Βήμα 1 – Αρχικός τόπος παροχής
Σύμφωνα με τον ειδικό κανόνα της παραγράφου 14Α, ο αρχικός τόπος παροχής είναι η Δημοκρατία, όπου ο ιδιώτης έχει τη συνήθη κατοικία του.
Βήμα 2 – Εφαρμογή του κανόνα πραγματικής χρήσης και εκμετάλλευσης
Επειδή το αυτοκίνητο χρησιμοποιείται και τυγχάνει εκμετάλλευσης αποκλειστικά στα ΗΑΕ, εφαρμόζεται ο κανόνας πραγματικής χρήσης και εκμετάλλευσης της παραγράφου 3, ο οποίος αναφέρεται και σε βραχυχρόνια και σε μακροχρόνια μίσθωση. 
Ως εκ τούτου ο τόπος παροχής της υπηρεσίας μίσθωσης μεταφέρεται στα ΗΑΕ. Δεν επιβάλλεται κυπριακός Φ.Π.Α., εφόσον τεκμηριώνεται η αποκλειστική χρήση και εκμετάλλευση στα ΗΑΕ.
ΜΕΡΟΣ 6 -  ΔΙΑΓΡΑΜΜΑ ΡΟΗΣ ΓΙΑ ΤΟΝ ΚΑΘΟΡΙΣΜΟ ΤΟΥ ΤΟΠΟΥ ΠΑΡΟΧΗΣ

Το πιο πάνω διάγραμμα ροής παρουσιάζει τη μεθοδολογία που μπορεί να χρησιμοποιηθεί για τον προσδιορισμό του τόπου παροχής μιας υπηρεσίας. 

Βήμα 1: Προσδιορισμός της φύσης της υπηρεσίας 

Το πρώτο βήμα είναι να προσδιοριστεί με ακρίβεια η φύση της υπηρεσίας (βλ. παράγραφο 2.1 πιο πάνω). Αυτό είναι ιδιαίτερα σημαντικό, ώστε να διασφαλιστεί ότι εφαρμόζεται ο σωστός κανόνας για τον προσδιορισμό του τόπου παροχής.

Βήμα 2: Έλεγχος εφαρμογής βασικού κανόνα ή ειδικών κανόνων

Αφού καθοριστεί η πραγματική φύση της υπηρεσίας, στη συνέχεια, πρέπει να εξεταστεί κατά πόσον εφαρμόζεται κάποιος από τους ειδικούς κανόνες περί τόπου παροχής για τη  συγκεκριμένη υπηρεσία (βλ. παράγραφο 4 πιο πάνω). Εάν υπάρχει εξαίρεση τότε δεν εφαρμόζεται ο βασικός κανόνας αλλά ο συγκεκριμένος ειδικός κανόνας. Αν δεν υπάρχει ειδικός κανόνας για την συγκεκριμένη υπηρεσία τότε εφαρμόζεται ο βασικός κανόνας. 

Ακολούθως θα πρέπει να εξετασθεί αν εφαρμόζονται ή όχι κανόνες χρήσης και εκμετάλλευσης. 

Βήμα 3: Ο κανόνας χρήσης και εκμετάλλευσης

Αφού καθορισθεί αν εφαρμόζεται ο βασικός κανόνας ή κάποιος ειδικός κανόνας για την  υπηρεσία που παρέχεται θα πρέπει να εξετασθεί αν εφαρμόζονται οι κανόνες χρήσης και εκμετάλλευσης ή όχι.

Ως εκ τούτου:

· Εάν εφαρμόζεται ειδικός κανόνας για τον οποίο δεν υπάρχουν κανόνες χρήσης και εκμετάλλευσης τότε εφαρμόζεται ο συγκεκριμένος ειδικός κανόνας και ο τόπος παροχής με βάση τον ειδικό κανόνα.

· Εάν εφαρμόζεται ειδικός κανόνας για τον οποίο υπάρχουν κανόνες χρήσης και εκμετάλλευσης τότε υπερισχύουν οι εν λόγω κανόνες χρήσης και εκμετάλλευσης και ο τόπος παροχής της υπηρεσίας μετατίθεται στον τόπο που καθορίζεται με τους κανόνες χρήσης και εκμετάλλευσης.

· Εάν εφαρμόζεται ο βασικός κανόνας (δεν εφαρμόζονται ειδικοί κανόνες) για τον οποίο δεν υπάρχουν κανόνες χρήσης και εκμετάλλευσης τότε εφαρμόζεται ο βασικός κανόνας και ο τόπος παροχής καθορίζεται με βάση τον βασικό κανόνα.

· Εάν εφαρμόζεται ο βασικός κανόνας (δεν εφαρμόζονται ειδικοί κανόνες) για τον οποίο όμως υπάρχουν κανόνες χρήσης και εκμετάλλευσης τότε υπερισχύουν οι εν λόγω κανόνες χρήσης και εκμετάλλευσης και ο τόπος παροχής της υπηρεσίας μετατίθεται στον τόπο που καθορίζεται με τους κανόνες χρήσης και εκμετάλλευσης.

Θα πρέπει να δοθεί ιδιαίτερη προσοχή στο γεγονός ότι οι κανόνες χρήσης και εκμετάλλευσης δεν είναι ίδιοι σε όλα τα κράτη μέλη. Ως εκ τούτου, εφαρμόζεται ο κανόνας χρήσης και εκμετάλλευσης που ισχύει στο κράτος όπου η υπηρεσία θεωρείται ότι πραγματοποιείται για σκοπούς Φ.Π.Α. (βλ. παράγραφο 5  πιο πάνω).

Σε κάθε περίπτωση κατά την οποία εφαρμόζεται ο κανόνας χρήσης και εκμετάλλευσης, ο προσδιορισμός του τόπου παροχής της υπηρεσίας πρέπει να γίνεται σύμφωνα με τον εν λόγω κανόνα.








ΜΕΡΟΣ  7 -  ΠΙΝΑΚΑΣ ΟΛΩΝ ΤΩΝ ΕΙΔΙΚΩΝ ΚΑΝΟΝΩΝ ΤΟΠΟΥ ΠΑΡΟΧΗΣ ΥΠΗΡΕΣΙΩΝ
	Ειδικοί κανόνες που εφαρμόζονται τόσο σε συναλλαγές B2B όσο και σε συναλλαγές B2C


	Φύση Υπηρεσίας
	Τόπος Παροχής
	Διατάξεις της περί Φ.Π.Α. Νομοθεσίας
	Παράγραφος της Εγκυκλίου

	Συνδεόμενες με ακίνητη ιδιοκτησία
	Τόπος όπου βρίσκεται το ακίνητο 
	13ο Παράρτημα, Παρ. 1
	4.1

	Μεταφορά επιβατών
	Εκεί όπου γίνεται η μεταφορά
	13ο Παράρτημα, Παρ. 2
	4.2

	Βραχυχρόνια μίσθωση μεταφορικών μέσων 

	Στη χώρα στην οποία το μεταφορικό μέσο τίθεται πράγματι στη διάθεση του πελάτη 
	13ο Παράρτημα, Παρ. 3
	4.3

	Υπηρεσίες εστιατορίου και εστίασης
	Εκεί όπου οι υπηρεσίες πράγματι εκτελούνται

	13ο Παράρτημα, Παρ. 5
	4.4

	Υπηρεσίες εστιατορίου και εστίασης οι οποίες εκτελούνται μέσα σε πλοία, αεροσκάφη ή τρένα κατά τη διάρκεια του τμήματος μιας μεταφοράς επιβατών που διενεργείται εντός των κρατών μελών

	Το σημείο αναχώρησης
	13ο Παράρτημα, Παρ. 6
	4.5











	Ειδικοί κανόνες που εφαρμόζονται 
μόνο σε συναλλαγές B2B


	Φύση Υπηρεσίας
	Τόπος Παροχής
	 Διατάξεις της περί Φ.Π.Α. Νομοθεσίας

	Παράγραφος της Εγκυκλίου

	Πρόσβαση σε πολιτιστικές, καλλιτεχνικές, αθλητικές, επιστημονικές, εκπαιδευτικές, ψυχαγωγικές ή παρόμοιες εκδηλώσεις, όπως εμπορικές και άλλες εκθέσεις, και 
παρεπόμενες υπηρεσίες σχετικά με την πρόσβαση σε αυτές τις εκδηλώσεις

	Στο τόπο στον οποίο πράγματι λαμβάνουν χώρα αυτές οι εκδηλώσεις

Η διάταξη αυτή δεν εφαρμόζεται στην περίπτωση διαδικτυακών (virtual) εκδηλώσεων, για τις οποίες εφαρμόζεται ο βασικός κανόνας περί τόπου παροχής υπηρεσιών μεταξύ υποκείμενων στον φόρο προσώπων (B2B).
	13ο Παράρτημα, Παρ. 4
	4.6



















	Ειδικοί κανόνες που εφαρμόζονται 
μόνο σε συναλλαγές B2C


	Φύση Υπηρεσίας
	Τόπος Παροχής
	 Διατάξεις της περί Φ.Π.Α. Νομοθεσίας

	Παράγραφος της Εγκυκλίου

	Υπηρεσίες από μεσάζοντες
	Η χώρα στην οποία πραγματοποιήθηκε η συναλλαγή στην οποία παρεμβαίνει ο μεσάζων
	13ο Παράρτημα, Παρ. 11
	4.7

	Μεταφορά αγαθών, εκτός της ενδοκοινοτικής μεταφοράς αγαθών
	Εκεί όπου πραγματοποιείται η μεταφορά
	13ο Παράρτημα, Παρ. 12
	4.8.1

	Ενδοκοινοτική μεταφορά αγαθών
	Στον τόπο αναχώρησης
	13ο Παράρτημα, Παρ. 13
	4.8.2

	Υπηρεσίες παρεπόμενες της μεταφοράς (υπηρεσίες φόρτωσης, εκφόρτωσης και διευθέτησης μεταφερόμενων ειδών και παρόμοιες δραστηριότητες)
	Εκεί όπου πράγματι εκτελούνται οι υπηρεσίες αυτές

	13ο Παράρτημα, Παρ. 14

	4.8.3

	Μακροχρόνια μίσθωση μεταφορικών μέσων

	Η χώρα εγκατάστασης / συνήθους διαμονής του λήπτη
	13ο Παράρτημα, Παρ. 14A
	4.9

	Πραγματογνωμοσύνες ή εργασίες που αφορούν κινητά ενσώματα αγαθά
	Εκεί όπου πράγματι εκτελούνται οι υπηρεσίες αυτές
	13ο Παράρτημα, Παρ. 15
	4.10





	Ειδικοί κανόνες που εφαρμόζονται 
μόνο σε συναλλαγές B2C (συνέχεια)


	Φύση Υπηρεσίας
	Τόπος Παροχής
	 Διατάξεις της περί Φ.Π.Α. Νομοθεσίας

	Παράγραφος της Εγκυκλίου

	Πολιτιστικές, καλλιτεχνικές, αθλητικές, επιστημονικές, εκπαιδευτικές, ψυχαγωγικές ή παρόμοιες δραστηριότητες, όπως
εμπορικές και άλλες εκθέσεις, συμπ.
υπηρεσίες διοργανωτών και παρεπόμενες υπηρεσίες  

	Στον τόπο στον οποίο πράγματι λαμβάνουν χώρα οι εκδηλώσεις στις οποίες αφορά η παροχή των υπηρεσιών,
εκτός εάν η εκδήλωση πραγματοποιείται διαδικτυακά (virtual event), οπότε ο τόπος παροχής είναι ο τόπος όπου είναι εγκατεστημένος / έχει τον συνήθη τόπο διαμονής του ο πελάτης

	13ο Παράρτημα, Παρ. 15A
	4.11

	Ηλεκτρονικών, τηλεπικοινωνιακών, ραδιοφωνικών και τηλεοπτικών υπηρεσιών

	H χώρα εγκατάστασης  / συνήθους διαμονής του λήπτη
	13ο Παράρτημα, Παρ. 16 και 18
	4.12


	Παροχή ορισμένων υπηρεσιών σε πρόσωπα που ανήκουν εκτός των κρατών μελών

	H χώρα εγκατάστασης /  συνήθους διαμονής του λήπτη



	13ο Παράρτημα, Παρ. 17
	4.13










ΜΕΡΟΣ 8 - ΕΝΙΑΙΕΣ ΚΑΙ ΜΙΚΤΕΣ ΠΑΡΟΧΕΣ 
8.1 Κύρια και παρεπόμενα στοιχεία 
Στην πράξη, πολλές συναλλαγές δεν αποτελούνται από ένα μόνο στοιχείο αλλά από συνδυασμό αγαθών ή/και υπηρεσιών. Για σκοπούς Φ.Π.Α., είναι κρίσιμο να προσδιοριστεί εάν η συναλλαγή αυτή θα πρέπει να αντιμετωπιστεί ως ενιαία παροχή (ενιαία συναλλαγή) ή ως πολλαπλές ανεξάρτητες παροχές (μεικτή συναλλαγή).
Κάθε παροχή πρέπει κατ' αρχήν να αντιμετωπίζεται ως αυτοτελής και ανεξάρτητη. Ωστόσο, υπό ορισμένες συνθήκες, περισσότερα στοιχεία μιας συναλλαγής μπορούν να συγχωνευτούν σε μία ενιαία παροχή.
Όταν μια συναλλαγή αποτελείται από κύριο και παρεπόμενο στοιχείο, ισχύουν τα εξής:
· Κύριο στοιχείο: Αποτελεί τον πρωταρχικό σκοπό της συναλλαγής από την οπτική γωνία του μέσου καταναλωτή/λήπτη. Καθορίζει τον χαρακτήρα της συνολικής παροχής. 
· Παρεπόμενο στοιχείο: Δεν αποτελεί αυτοσκοπό για τον λήπτη, αλλά μέσο για την καλύτερη απόλαυση του κύριου στοιχείου. Ακολουθεί τη φορολογική μεταχείριση (π.χ. τόπο παροχής, συντελεστή Φ.Π.Α.) του κύριου στοιχείου.
 
Για τον προσδιορισμό του κύριου και παρεπόμενου στοιχείου, λαμβάνονται υπόψη τα ακόλουθα κύρια κριτήρια:
· Σκοπός του λήπτη, δηλαδή ποιο είναι το κύριο ζητούμενο για τον λήπτη της παροχής;
· Ποιο στοιχείο αντιπροσωπεύει το μεγαλύτερο μέρος της αντιπαροχής; 
· Είναι το παρεπόμενο στοιχείο αναπόσπαστα συνδεδεμένο με το κύριο;
· Πώς αντιλαμβάνεται τη συναλλαγή ένας τυπικός λήπτης;
 
8.2 Ενιαία συναλλαγή 
Μια ενιαία παροχή υφίσταται όταν δύο ή περισσότερα στοιχεία ή πράξεις που παρέχει ο υποκείμενος στον φόρο πρόσωπο είναι τόσο στενά συνδεδεμένα μεταξύ τους, ώστε να αποτελούν αντικειμενικά μία αδιάσπαστη οικονομική παροχή, η διάσπαση της οποίας θα ήταν τεχνητή. 
Μια παροχή χαρακτηρίζεται ως ενιαία όταν πληρούνται σωρευτικά ή κατά περίπτωση τα ακόλουθα:
· Τα επιμέρους στοιχεία δεν μπορούν να διαχωριστούν χωρίς να αλλοιωθεί η φύση της παροχής.
· Ένα από τα στοιχεία αποτελεί κύρια παροχή και τα υπόλοιπα είναι παρεπόμενα αυτής.
· Ο λήπτης δεν θα αποκτούσε το παρεπόμενο στοιχείο ανεξάρτητα από το κύριο.
· Η παροχή αντιμετωπίζεται από τον μέσο λήπτη ως ένα ενιαίο σύνολο.
 
8.3 Μεικτή συναλλαγή 
«Ως μεικτή συναλλαγή θα θεωρείται η συναλλαγή που ενώ καταβάλλεται για αυτή ένα ποσό ως αντιπαροχή, λαμβάνονται πέραν του ενός συστατικά τα οποία δεν είναι ούτε αναπόσπαστα ούτε παρεπόμενα της συναλλαγής και είναι ξεχωριστές βασικές συναλλαγές από μόνες τους».
Μια πολλαπλή / μεικτή παροχή υπηρεσίας υφίσταται όταν τα επιμέρους στοιχεία μιας συναλλαγής είναι ανεξάρτητα μεταξύ τους και μπορούν να αποτελέσουν αυτοτελείς παροχές, οι οποίες αντιμετωπίζονται χωριστά για σκοπούς Φ.Π.Α.
Μια υπηρεσία χαρακτηρίζεται ως πολλαπλή / μεικτή όταν:
· Αποτελείται από πέραν της μιας, αυτοτελείς και κύριες παροχές.
· Τα επιμέρους στοιχεία μπορούν να αποκτηθούν ανεξάρτητα το ένα από το άλλο.
· Κάθε στοιχείο εξυπηρετεί διαφορετικό σκοπό για τον λήπτη.
· Δεν υπάρχει λειτουργική αλληλεξάρτηση μεταξύ των στοιχείων.
· Ο διαχωρισμός δεν είναι τεχνητός αλλά αντικατοπτρίζει την οικονομική πραγματικότητα.
 
8.4 Παραδείγματά 
 
1. Κυπριακή εταιρεία μεταφορών (Β2B) παρέχει υπηρεσία μεταφοράς εμπορευμάτων από Λευκωσία στο Λονδίνο. Στην τιμή περιλαμβάνεται και ασφάλιση φορτίου, η οποία δεν αναγράφεται χωριστά στο τιμολόγιο.
 
Κύρια παροχή: Υπηρεσία μεταφοράς
Παρεπόμενη παροχή: Ασφάλιση φορτίου (εξυπηρετεί την ομαλή εκτέλεση της μεταφοράς)
Η ασφάλιση δεν αποτελεί αυτοσκοπό — ο πελάτης δεν θα την αποκτούσε αυτόνομα στο πλαίσιο αυτής της συναλλαγής.
Πρόκειται για ενιαία παροχή υπηρεσίας μεταφοράς. Ο τόπος παροχής καθορίζεται βάσει των κανόνων για υπηρεσίες μεταφοράς. 
 
2. Κυπριακή εταιρεία πληροφορικής παρέχει σε Ελληνική εταιρεία (B2B) εγκατάσταση λογισμικού διαχείρισης αποθήκης και εκπαίδευση προσωπικού για τη χρήση του. Η χρέωση γίνεται ως ενιαίο πακέτο.
 
Κύρια παροχή: Εγκατάσταση λογισμικού 
Παρεπόμενη παροχή: Εκπαίδευση προσωπικού (αναπόσπαστο τμήμα για την αξιοποίηση του λογισμικού)
Η εκπαίδευση δεν έχει αυτόνομη αξία χωρίς το λογισμικό 
Πρόκειται για ενιαία παροχή υπηρεσιών. Ως B2B παροχή, ο τόπος παροχής είναι η Ελλάδα (έδρα λήπτη). Εφαρμόζεται η αντιστροφή χρέωση.
 
3. Ξενοδοχείο στη Λεμεσό παρέχει σε εταιρεία (B2B) πακέτο που περιλαμβάνει:  (α) διαμονή στελεχών,  (β) χρήση αίθουσας συνεδρίων και (γ) υπηρεσίες εστίασης. 

Κάθε στοιχείο χρεώνεται χωριστά στο τιμολόγιο.
Η διαμονή αποτελεί αυτοτελή παροχή — συνδέεται με ακίνητο (εφαρμόζεται ειδικός κανόνας)
Η χρήση αίθουσας συνεδρίων αποτελεί αυτοτελή παροχή — συνδέεται με ακίνητο (εφαρμόζεται ειδικός κανόνας)
Η εστίαση αποτελεί αυτοτελή παροχή εστιατορίου/τροφοδοσίας
Κάθε στοιχείο εξυπηρετεί διαφορετικό σκοπό και θα μπορούσε να αποκτηθεί ανεξάρτητα. Πρόκειται για μεικτή παροχή αφού αποτελείται από δύο και περισσότερων, αυτοτελών και κύριων υπηρεσιών. Κάθε στοιχείο αντιμετωπίζεται χωριστά και ακολουθεί την φορολογική μεταχείριση με βάση τον κάθε ειδικό κανόνα που το διέπει.
ΜΕΡΟΣ 9 -  ΜΗΧΑΝΙΣΜΟΣ ΑΝΤΙΣΤΡΟΦΗΣ ΧΡΕΩΣΗΣ
9.1 Τι είναι η αντίστροφη χρέωση;
Κανονικά ο πάροχος μιας υπηρεσίας είναι το πρόσωπο που πρέπει να αποδώσει στις φορολογικές αρχές οποιοδήποτε ποσό φόρου οφείλεται για την συναλλαγή που πραγματοποιεί. Η αντίστροφη χρέωση είναι ένας μηχανισμός Φ.Π.Α. κατά  τον οποίο η υποχρέωση για απόδοση του Φ.Π.Α. μετακαλείται από τον πάροχο τη υπηρεσίας στον λήπτη. Ως εκ τούτου αντί ο πάροχος  της υπηρεσίας να επιβάλει Φ.Π.Α. στην αξία της παρεχόμενης υπηρεσίας, και να τον αποδίδει απευθείας στο Τμήμα Φορολογίας, ο λήπτης της υπηρεσίας υπολογίζει τον οφειλόμενο φόρο επί της αξίας των υπηρεσιών που λαμβάνει,  τον δηλώνει στις φορολογικές του δηλώσεις Φ.Π.Α. και τον αποδίδει ο ίδιος στο Τμήμα Φορολογίας. Ο λήπτης λειτουργεί ταυτόχρονα και ως πάροχος αλλά και λήπτης των εν λόγω υπηρεσιών.
9.2 Πότε εφαρμόζεται;  
Η αντίστροφη χρέωση εφαρμόζεται όταν:  
· Η φύση της συναλλαγής εμπίπτει στις διατάξεις της νομοθεσίας Φ.Π.Α. σχετικά με την αντίστροφη χρέωση, να αφορά δηλαδή φορολογητέα συναλλαγή. 
· Ο λήπτης της υπηρεσίας πρέπει να είναι σχετικό υποκείμενο στον φόρο πρόσωπο (να ασκεί επιχείρηση), και να διαθέτει έγκυρο αριθμό Φ.Π.Α. στο μητρώο Φ.Π.Α. της Δημοκρατίας τον οποίο δίνει στον πάροχο της υπηρεσίας ώστε να μην επιβάλλει Φ.Π.Α. στο κράτος μέλος του (εφόσον ο πάροχος είναι εγκαταστημένος σε άλλο κράτος μέλος) 
· Ο τόπος παροχής των υπηρεσιών να είναι η Δημοκρατία.  
· Ο πάροχος  της υπηρεσίας να ανήκει εκτός της Δημοκρατίας. Σε συγκεκριμένες υπηρεσίες υποχρέωση για εφαρμογή της αντίστροφης χρέωσης υπάρχει και σε υπηρεσίες που παρέχονται από Κυπρίους προμηθευτές.
Ο μηχανισμός της αντίστροφης χρέωσης εφαρμόζεται μόνο για υπηρεσίες οι οποίες είναι φορολογητέες στη Δημοκρατία. Δεν εφαρμόζεται στη περίπτωση που οι υπηρεσίες που λαμβάνονται από το εξωτερικό είναι εξαιρούμενες (εμπίπτουν στο 7ο Παράρτημα του περί Φόρου Προστιθέμενης Αξίας Νόμου του 2000 όπως τροποποιήθηκε).

9.3 Πώς υπολογίζεται ο Φ.Π.Α.; 
Το ακόλουθο παράδειγμα παρουσιάζει την εφαρμογή του κανόνα της αντίστροφης χρέωσης:  

[image: ]
H Ελληνική εταιρεία Α παρέχει συμβουλευτικές υπηρεσίες στην Κυπριακή εταιρεία Β συνολικής αξίας €10.000, και εκδίδει το ανάλογο τιμολόγιο Φ.Π.Α..
H Κυπριακή εταιρεία Β, θα χρησιμοποιήσει της συγκεκριμένες υπηρεσίες για να παρέχει συμβουλευτικές υπηρεσίες σε ένα πελάτη της στην Δημοκρατία. 
Λόγω του ότι η Κυπριακή εταιρεία Β είναι υποκείμενο στον φόρο πρόσωπο  και εγγεγραμμένη στο Φ.Π.Α στην Δημοκρατία, αφού προσκομίσει τον αριθμό Φ.Π.Α. της στην Ελληνική εταιρεία, η Ελληνική εταιρεία δεν επιβάλλει ελληνικό Φ.Π.Α. στην συναλλαγή. 
Η Κυπριακή εταιρεία Β έχει υποχρέωση να εφαρμόσει της πρόνοιες της αντίστροφης χρέωσης στην Δημοκρατία. Αυτό πρακτικά σημαίνει : 
Η Κυπριακή εταιρεία Β επιβάλλει Φ.Π.Α. επί της αξίας τον υπηρεσιών σαν Φ.Π.Α. εκροών με βάση τον κανονικό συντελεστή Φ.Π.Α και την ίδια στιγμή διεκδικεί το ίδιο Φ.Π.Α. σαν φόρο εισροών καθώς οι εν λόγω υπηρεσίες που λαμβάνει αφορούν φορολογητέα οικονομική δραστηριότητα που παρέχει στη Κυπριακή εταιρεία Β το δικαίωμα έκπτωσης του Φ.Π.Α. ως φόρου εισροών. Αυτό έχει σαν αποτέλεσμα να μην έχει οποιοδήποτε αποτέλεσμα στον πληρωτέο/επιστρεπτέο Φ.Π.Α..     
Η αντιστροφή χρέωση σε αυτήν την περίπτωση είναι οικονομικά ουδέτερη, επειδή οι υπηρεσίες που έλαβε η Κυπριακή εταιρεία Β χρησιμοποιήθηκαν για την παραγωγή εισοδήματος που υπόκειται σε Φ.Π.Α..  
	Αξία της υπηρεσίας:
	€10.000

	Κανονικός Συντελεστής Φ.Π.Α. στην Δημοκρατία: 
	Χ  19%

	Φ.Π.Α. που προκύπτει από την εφαρμογή της αντίστροφης χρέωσης:
	€1.900

	Φορολογική Δήλωση Φ.Π.Α.

	Φ.Π.Α. Εκροών 
	                                     €1.900

	Φ.Π.Α. Εισροών
	                                    -€1.900

	Φ.Π.Α. Πληρωτέο/επιστρεπτέο 
	                                            0




9.4 Αντίστροφη χρέωση για υπηρεσίες που λαμβάνονται από το εξωτερικό
Υπηρεσίες μεταξύ υποκείμενων στο φόρο Προσώπων (Β2Β)
Όταν υποκείμενο στο φόρο πρόσωπο εγκατεστημένο στη Δημοκρατία λαμβάνει υπηρεσίες από πάροχο εγκατεστημένο σε άλλο κράτος μέλος της Ευρωπαϊκής Ένωσης ή σε τρίτη χώρα, ο Φ.Π.Α. αποδίδεται από τον λήπτη.
 Προϋποθέσεις εφαρμογής:
· Ο λήπτης είναι σχετικό υποκείμενο στο φόρο πρόσωπο,
· Ο τόπος παροχής των υπηρεσιών είναι η Δημοκρατία (βάσει των κανόνων τόπου παροχής),
· Η συναλλαγή θεωρείται ότι πραγματοποιείται από τον λήπτη στη Δημοκρατία, στα πλαίσια της οικονομικής του δραστηριότητας, σαν να ήταν ο ίδιος ο πάροχος της υπηρεσίας.

9.4.2 Μη επιχειρηματικές δραστηριότητες
Πρόσωπα (νομικά ή φυσικά) τα οποία δεν ασκούν επιχειρηματικές δραστηριότητές, δεν υποχρεούνται να αποδίδουν Φ.Π.Α. με την μέθοδο της αντίστροφης χρέωσης για υπηρεσίες που λαμβάνουν. 
Για παράδειγμα, επενδυτική εταιρεία η οποία κατέχει επενδύσεις σε εξαρτημένες και συνδεδεμένες εταιρείες, κατέχει επενδύσεις σε μετοχές εταιρειών χωρίς έλεγχο από τις οποίες λαμβάνει μερίσματα, επενδύει σε τραπεζικά γραμμάτια και λαμβάνει τόκους, δεν θεωρείται ότι ασκεί οικονομική δραστηριότητα και ως εκ τούτου δεν θεωρείται υποκείμενο στο φόρο πρόσωπο, και όπως αναφέρουμε πιο πάνω δεν έχει την υποχρέωση  να αποδίδει Φ.Π.Α. με την μέθοδο της αντίστροφης  χρέωσης όταν λαμβάνει υπηρεσίες από το εξωτερικό.  
9.4.3 Μερική απαλλαγή και επιπτώσεις στον φόρο εισροών 
Ο λήπτης μιας  υπηρεσίας για την οποία εφαρμόζεται η αντίστροφη χρέωση έχει την υποχρέωση να εφαρμόσει τον εν λόγω μηχανισμό στο σύνολο της αξίας της υπηρεσίας ανεξαρτήτως του αν ασκεί και φορολογητέες αλλά και εξαιρούμενες δραστηριότητες,  Το δικαίωμα όμως έκπτωσης του φόρου εισροών περιορίζεται αναλογικά βάσει του συντελεστή επιμερισμού μεταξύ των φορολογητέων και εξαιρούμενων του δραστηριοτήτων. Το μη εκπιπτώμενο Φ.Π.Α., αποτελεί κόστος για  τον λήπτη.    

9.5 Επέκταση της αντίστροφη χρέωσης     
Σύμφωνα με το άρθρο 11(2) της περί  Φ.Π.Α. Νομοθεσίας όπως τροποποιήθηκε, η εφαρμογή του της μεθόδου της αντίστροφης χρέωσης επεκτείνεται και σε άλλες υπηρεσίες οι οποίες παρέχονται από προμηθευτή μη-εγκατεστημένο στην Δημοκρατία σε υποκείμενο στο φόρο πρόσωπο στην Δημοκρατία. Αυτές οι υπηρεσίες περιγράφονται στο Μέρος Ι και ΙΙ του 13ου Παραρτήματος του Νόμου και περιληπτικά είναι οι ακόλουθες:
· Παροχή υπηρεσιών σε σχέση με ακίνητα
· Παροχή υπηρεσιών μεταφοράς επιβατών
· Παροχή υπηρεσιών μίσθωσης μεταφορικών μέσων 
· Πολιτιστικές, καλλιτεχνικές, εκπαιδευτικές και παρόμοιες υπηρεσίες
· Υπηρεσίες εστιατορίου και εστίασης
· Υπηρεσίες εστιατορίου και εστίασης για κατανάλωση σε πλοία, αεροσκάφη ή τρένα
· Παροχή υπηρεσιών μίσθωσης κινητών αγαθών, εξαιρουμένων των μεταφορικών μέσων    
· Παροχή τηλεπικοινωνιακών, ραδιοφωνικών και τηλεοπτικών υπηρεσιών
· Παροχή μεταφοράς αγαθών
· Παροχή ηλεκτρονικών υπηρεσιών 

Σημειώνεται ότι αν ο λήπτης των υπηρεσιών είναι μη υποκείμενο στο φόρο πρόσωπο και ο τόπος παροχής των υπηρεσιών είναι η Δημοκρατία, ο πάροχος των υπηρεσιών οφείλει να εγγραφεί στο μητρώο Φ.Π.Α. της Δημοκρατίας και να αποδώσει ο ίδιος τον οφειλόμενο φόρο στο Τμήμα Φορολογίας. 

Η ύπαρξη του μηχανισμού της επέκτασης της αντίστροφης χρέωσης δεν εμποδίζει τον μη εγκαταστημένο στη Δημοκρατία υποκείμενο στο φόρο πρόσωπο να εγγραφεί στο μητρώο Φ.Π.Α. με βάση τους συνηθισμένους κανόνες και να εκδίδει κυπριακά τιμολόγια Φ.Π.Α. με το συνηθισμένο τρόπο. 


10. ΥΠΟΧΡΕΩΣΕΙΣ Φ.Π.Α. ΠΟΥ ΠΡΟΚΥΠΤΟΥΝ ΑΠΟ ΤΟΥΣ ΚΑΝΟΝΕΣ ΤΟΠΟΥ ΠΑΡΟΧΗΣ 

Οι κανόνες τόπου παροχής υπηρεσιών καθορίζουν ποιο κράτος μέλος έχει δικαίωμα φορολόγησης μιας συναλλαγής. Από τον καθορισμό αυτό απορρέουν συγκεκριμένες φορολογικές υποχρεώσεις τόσο για τους μη εγκατεστημένους παρόχους που παρέχουν υπηρεσίες στην Δημοκρατία, όσο και για τους Κύπριους παρόχους που παρέχουν υπηρεσίες στο εξωτερικό. 

10.1 Υποχρεώσεις για μη εγκατεστημένους παρόχους

Εγγραφή στο μητρώο Φ.Π.Α. στην Δημοκρατία  

Μη εγκατεστημένος πάροχος υποχρεούται, αναφορικά με την παροχή υπηρεσιών να εγγραφεί στο μητρώο Φ.Π.Α. στην Δημοκρατία όταν παρέχει υπηρεσίες σε μη υποκείμενα στον φόρο πρόσωπα (Β2C) και ο τόπος παροχής είναι η Δημοκρατία. 

Διορισμός φορολογικού αντιπροσώπου 

Σε ορισμένες περιπτώσεις, ιδίως για παρόχους εκτός ΕΕ, ο Έφορος μπορεί να δώσει εντολή για διορισμό αλλού προσώπου που βρίσκεται στην Δημοκρατία, ο οποίος αναλαμβάνει την εκπλήρωση των φορολογικών υποχρεώσεων, εκ μέρους του μη εγκατεστημένου παρόχου. 

Περιπτώσεις αντίστροφης χρέωσης 

Όπως επεξηγήθηκε και στο μέρος 9.5 πιο πάνω όταν ο λήπτης είναι υποκείμενο στο φόρο πρόσωπο, εγγεγραμμένος στην Δημοκρατία (Β2Β), η υποχρέωση καταβολής του Φ.Π.Α. μεταφέρεται στον λήπτη μέσω του μηχανισμού αντίστροφης χρέωσης, απαλλάσσοντας τον μη-εγκατεστημένο υποκείμενο στο φόρο πρόσωπο από την υποχρέωση εγγραφής στην Δημοκρατία. 

10.2 Υποχρεώσεις Κυπρίων παρόχων στο εξωτερικό

Εγγραφή στο Μητρώο Φ.Π.Α. σε άλλο κράτος μέλος

Κυπριακή επιχείρηση μπορεί να υποχρεούται να εγγραφεί στο μητρώο Φ.Π.Α. άλλου κράτους μέλους όταν πραγματοποιεί φορολογητέες συναλλαγές για τις οποίες δεν εφαρμόζεται ο μηχανισμός της αντίστροφης χρέωσης ή εάν έχει άλλες δραστηριότητες που δημιουργούν τοπική φορολογική υποχρέωση. 

Μονοαπευθυντική Θυρίδα (OSS)

Το καθεστώς Μονοαπευθυντικής Θυρίδας (One Stop Shop (OSS)) επιτρέπει σε επιχειρήσεις εγκατεστημένες στην Δημοκρατία να δηλώνουν και να καταβάλλουν τον Φ.Π.Α. που οφείλεται για συγκεκριμένες διασυνοριακές πωλήσεις προς καταναλωτές άλλων κρατών μελών μέσω μίας ενιαίας ηλεκτρονικής δήλωσης που υποβάλλεται στο Τμήμα Φορολογίας, χωρίς να απαιτείται ξεχωριστή εγγραφή Φ.Π.Α. σε κάθε κράτος μέλος για τις συναλλαγές που καλύπτει το καθεστώς. Η υποβολή των δηλώσεων OSS πραγματοποιείται σε τριμηνιαία βάση μέσω της ηλεκτρονικής πύλης του τμήματος φορολογίας. 

Η Μονοαπευθυντική Θυρίδα (One Stop Shop – OSS) είναι ένα ηλεκτρονικό σύστημα που επιτρέπει στις επιχειρήσεις, όπου και να εδρεύουν, να δηλώνουν και να καταβάλλουν τον Φ.Π.Α. που οφείλεται σε άλλα κράτη μέλη της Ευρωπαϊκής Ένωσης, για συναλλαγές B2C, μέσω ενός μόνο κράτους μέλους.

Από την 1η Ιουλίου 2021, το σύστημα επεκτάθηκε πέραν των τηλεπικοινωνιακών, ραδιοτηλεοπτικών και ηλεκτρονικών υπηρεσιών και καλύπτει όλες τις διασυνοριακές παροχές υπηρεσιών προς ιδιώτες (B2C), τις ενδοκοινοτικές εξ αποστάσεως πωλήσεις αγαθών, καθώς και ορισμένες εγχώριες παραδόσεις αγαθών. Παράλληλα, θεσπίστηκε η Μονοαπευθυντική Θυρίδα Εισαγωγών (Import One Stop Shop – IOSS) για τη δήλωση και καταβολή Φ.Π.Α. στις εξ αποστάσεως πωλήσεις αγαθών χαμηλής αξίας που εισάγονται από τρίτες χώρες ή εδάφη.

Το σύστημα OSS απλοποιεί τις υποχρεώσεις Φ.Π.Α. για επιχειρήσεις που πωλούν αγαθά ή παρέχουν υπηρεσίες σε ιδιώτες καταναλωτές εντός της Ευρωπαϊκής Ένωσης, καθώς τους επιτρέπει:
· να εγγράφονται ηλεκτρονικά για σκοπούς Φ.Π.Α. σε ένα μόνο κράτος μέλος για όλες τις επιλέξιμες συναλλαγές τους στην Ευρωπαϊκής Ένωσης·
· να υποβάλλουν μία ενιαία δήλωση Φ.Π.Α. και να καταβάλλουν τον οφειλόμενο φόρο μέσω ενός μόνο ηλεκτρονικού συστήματος· και
· να επικοινωνούν αποκλειστικά με τη φορολογική διοίκηση του κράτους μέλους εγγραφής τους, ανεξάρτητα από τα κράτη μέλη στα οποία πραγματοποιούνται οι συναλλαγές τους.

Η εγγραφή στην Μονοαπευθυντική Θυρίδα (OSS) πραγματοοιείται διαδικτιακά, μεσω της πλατφόρμας OSS.  Περισσότερες πληροφορίες σχετικά με την διαδικασία εγγραφής, υπάρχουν στην ιστοσελίδα του τμηματος φορολογίας στον ακόλουθο συνδεσμο.  

Τοπικές υποχρεώσεις υποβολής δηλώσεων

Ακόμη και όταν μία επιχείρηση είναι εγγεγραμμένη στο OSS, ενδέχεται να εξακολουθεί να έχει τοπικές υποχρεώσεις σε άλλα κράτη για συναλλαγές που δεν καλύπτονται από το καθεστώς αυτό. Στις περιπτώσεις αυτές απαιτείται συμμόρφωση με την εθνική νομοθεσία του συγκεκριμένου κράτους, η οποία μπορεί να περιλαμβάνει:

· υποβολή περιοδικών δηλώσεων Φ.Π.Α., 
· τήρηση λογιστικών αρχείων σύμφωνα με τους τοπικούς κανόνες, 
· υποβολή ανακεφαλαιωτικών καταστάσεων ή άλλων πληροφοριακών δηλώσεων, όπου απαιτείται, 
· έγκαιρη καταβολή του οφειλόμενου φόρου. 

Η συμμόρφωση με τις τοπικές απαιτήσεις είναι απαραίτητη, καθώς κάθε κράτος μέλος εφαρμόζει τις δικές του διαδικασίες ελέγχου, προθεσμίες και κυρώσεις για τη μη ορθή εκπλήρωση των φορολογικών υποχρεώσεων.

11. ΑΛΛΗΛΕΠΙΔΡΑΣΗ ΜΕ ΑΛΛΑ ΚΑΘΕΣΤΩΤΑ Φ.Π.Α.

11.1 Εισαγωγή

Η παρούσα εγκύκλιος δεν εξετάζει τη φορολογική μεταχείριση των υπηρεσιών, αλλά επεξηγεί τον τρόπο καθορισμού του τόπου παροχής τους και, όπου ο τόπος παροχής είναι η Δημοκρατία, το πρόσωπο που έχει την υποχρέωση απόδοσης του Φ.Π.Α.. 

Οι κανόνες καθορισμού του τόπου παροχής υπηρεσιών αποτελούν ένα από τα βασικά κεφάλαια της περί Φ.Π.Α νομοθεσίας .. Η ορθή κατανόηση της φορολογικής μεταχείρισης μιας συναλλαγής προϋποθέτει την εξέταση των κανόνων αυτών σε συνδυασμό με τις λοιπές διατάξεις της περί Φ.Π.Α. νομοθεσίας Η παρούσα ενότητα αποσκοπεί στη συνοπτική παρουσίαση ορισμένων άλλων σημαντικών  πτυχών αναφορικά με τον Φ.Π.Α..

11.2 Συντελεστής Φ.Π.Α.

Οι υπηρεσίες μπορεί να υπάγονται στον κανονικό, μειωμένο ή μηδενικό συντελεστή Φ.Π.Α., να εξαιρούνται από τον φόρο ή, σε ορισμένες περιπτώσεις λήψης υπηρεσιών από το εξωτερικό, να υπόκεινται στη μέθοδο της αντίστροφης χρέωσης.

Η φορολογική μεταχείριση των υπηρεσιών που παρέχονται σε πρόσωπα εκτός της Δημοκρατίας εξαρτάται από τη φύση της υπηρεσίας και τους κανόνες προσδιορισμού του τόπου παροχής. Συγκεκριμένες υπηρεσίες υπάγονται στον μηδενικό συντελεστή ή εξαιρούνται από τον Φ.Π.Α., σύμφωνα με τις σχετικές διατάξεις του Νόμου. Υπηρεσίες των οποίων ο τόπος παροχής βρίσκεται εκτός Δημοκρατίας δεν εμπίπτουν στο πεδίο εφαρμογής του κυπριακού Φ.Π.Α.

Όταν μια υπηρεσία εμπίπτει στο πεδίο εφαρμογής του κυπριακού Φ.Π.Α. και δεν καλύπτεται από διάταξη μηδενικού συντελεστή (6ο Παράρτημα του περί Φόρου Προστιθέμενης Αξίας Νόμου του 2000 όπως τροποποιήθηκε) ή εξαίρεσης (7ο  ή 8ο Παράρτημα του περί Φόρου Προστιθέμενης Αξίας Νόμου του 2000 όπως τροποποιήθηκεΝόμου), υπόκειται στον κανονικό ή σε μειωμένο συντελεστή Φ.Π.Α..

Οι συναλλαγές με μηδενικό συντελεστή θεωρούνται φορολογητέες και παρέχουν δικαίωμα έκπτωσης του σχετικού φόρου εισροών, δικαίωμα που μπορεί επίσης να ισχύει για ορισμένες συναλλαγές εκτός Δημοκρατίας οι οποίες θα ήταν φορολογητέες εάν πραγματοποιούνταν εντός της Δημοκρατίας.

11.3 Σχέδιο Περιθωρίου Οργανωτών Τουριστικών Περιηγήσεων (ΣΠΟΤΠ)

Το Σχέδιο Περιθωρίου Οργανωτών Τουριστικών Περιηγήσεων (ΣΠΟΤΠ) αποτελεί υποχρεωτικό ειδικό καθεστώς Φ.Π.Α. που εφαρμόζεται σε όλα τα κράτη μέλη της Ευρωπαϊκής Ένωσης, με στόχο την ενιαία φορολογική μεταχείριση των ταξιδιωτικών υπηρεσιών.

Το Σχέδιο εφαρμόζεται γενικά σε επιχειρήσεις που αγοράζουν και μεταπωλούν, στο δικό τους όνομα, ταξιδιωτικές υπηρεσίες όπως μεταφορά, διαμονή και άλλες ταξιδιωτικές διευκολύνσεις προς ταξιδιώτες. Η εφαρμογή του δεν εξαρτάται από το αν η επιχείρηση θεωρείται οργανωτής τουριστικών περιηγήσεων ούτε από το αν οι δραστηριότητες αυτές αποτελούν την κύρια δραστηριότητά της.

Σκοπός του Σχεδίου είναι η απλοποίηση της φορολογικής μεταχείρισης των εν λόγω συναλλαγών για σκοπούς Φ.Π.Α.

Μπορείτε να βρείτε περισσότερες πληροφορίες στο αντίστοιχο Ενημερωτικό Έντυπο το οποίο βρίσκεται αναρτημένο στην ιστοσελίδα του Τμήματος  Φορολογίας.

11.4 Μονοαπευθυντική Θυρίδα (One Stop Shop – OSS)

Η Μονοαπευθυντική Θυρίδα (One Stop Shop – OSS) είναι ένα ηλεκτρονικό σύστημα που επιτρέπει στις επιχειρήσεις, όπου και να εδρεύουν, να δηλώνουν και να καταβάλλουν τον Φ.Π.Α. που οφείλεται σε άλλα κράτη μέλη της Ευρωπαϊκής Ένωσης, για συναλλαγές B2C, μέσω ενός μόνο κράτους μέλους.

Εκτενέστερη αναφορά γίνεται στο μέρος 10.2. 

11.5 Έκπτωση Φ.Π.Α. εισροών

Σε περίπτωση παροχής υπηρεσιών, και τηρουμένων των κανόνων της έκπτωσης του φόρου εισροών, δικαιούστε να εκπέσετε τον σχετικό φόρο εισροών που αφορά, σύμφωνα με το άρθρο 21(2)(γ) του περί Φόρου Προστιθέμενης Αξίας Νόμου του 2000 όπως τροποποιήθηκε:

· φορολογητέες συναλλαγές·
· συναλλαγές που πραγματοποιούνται εκτός Δημοκρατίας και οι οποίες θα ήταν φορολογητέες εάν πραγματοποιούνταν εντός της Δημοκρατίας· και
· εξαιρούμενες ασφαλιστικές εργασίες, καθώς και ορισμένες χρηματοοικονομικές και άλλες εξαιρούμενες υπηρεσίες που παρέχονται εκτός Δημοκρατίας και οι οποίες θα ήταν εξαιρούμενες εάν παρέχονταν εντός της Δημοκρατίας, εφόσον οι υπηρεσίες αυτές παρέχονται σε πρόσωπα εγκατεστημένα εκτός των κρατών μελών ή συνδέονται άμεσα με αγαθά που εξάγονται σε τρίτες χώρες.

11.6 Αιτήματα επιστροφής φόρου

11.6.1 Επιστροφή Φ.Π.Α. για δαπάνες σε άλλα Κράτη Μέλη

Επιχειρήσεις που επιβαρύνονται με Φ.Π.Α. σε άλλο Κράτος Μέλος ενδέχεται να δικαιούνται επιστροφή του φόρου αυτού, εφόσον οι σχετικές δαπάνες αφορούν την επιχειρηματική τους δραστηριότητα και πληρούνται οι προβλεπόμενες προϋποθέσεις.

Αυτό ισχύει τόσο για επιχειρήσεις εγκατεστημένες σε άλλα κράτη μέλη της Ευρωπαϊκής Ένωσης που έχουν καταβάλει Φ.Π.Α. στην Δημοκρατία, όσο και για κυπριακές επιχειρήσεις που έχουν καταβάλει Φ.Π.Α. σε άλλα κράτη μέλη της Ευρωπαϊκής Ένωσης.

Οι αιτήσεις επιστροφής υποβάλλονται ηλεκτρονικά μέσω των αρμόδιων φορολογικών αρχών του κράτους εγκατάστασης της επιχείρησης.

Για περισσότερες πληροφορίες, συμβουλευτείτε το αντίστοιχο ενημερωτικό έντυπο  που βρίσκεται αναρτημένο στην  ιστοσελίδα του Τμήματος Φορολογίας. 

11.6.2 Επιστροφή Φ.Π.Α. σε επιχειρήσεις εκτός Ευρωπαϊκής Ένωσης
Επιχειρήσεις εγκατεστημένες εκτός Ευρωπαϊκής Ένωσης ενδέχεται να δικαιούνται επιστροφή του Φ.Π.Α. που κατέβαλαν στην Δημοκρατία για αγορές, υπηρεσίες ή εισαγωγές που σχετίζονται με την επιχειρηματική τους δραστηριότητα.

Η επιστροφή παρέχεται εφόσον η επιχείρηση δεν είναι εγκατεστημένη ή εγγεγραμμένη για σκοπούς Φ.Π.Α. στην Δημοκρατία και δεν πραγματοποιεί φορολογητέες συναλλαγές στη χώρα.

Η Δημοκρατία εξετάζει αιτήσεις επιστροφής μόνο από χώρες με τις οποίες εφαρμόζεται καθεστώς αμοιβαίας συνδρομής. Σήμερα, αυτό ισχύει για το Ισραήλ, το Ηνωμένο Βασίλειο, τη Νορβηγία και την Ελβετία.

Για περισσότερες πληροφορίες, συμβουλευτείτε το αντίστοιχο ενημερωτικό έντυπο που βρίσκεται αναρτημένο στην  ιστοσελίδα του Τμήματος Φορολογίας. 



	
	
	



Υπουργείο Οικονομικών, Τμήμα Φορολογίας, 1471 Λευκωσία, 
Γωνία Μιχαλάκη Καραολή & Γρηγόρη  Αυξεντίου 1096 Λευκωσία
Ηλεκτρονικό ταχυδρομείο: hq@tax.mof.gov.cy  
Ιστοσελίδα: https://www.gov.cy/mof-tax

